MALTA DEBATES TAL-KAMRA TAD-DEPUTATI (Rapport Ufficjali u Rivedut) IT-TMIEN PARLAMENT Seduta Nru. 99 Il-Ġimgħa, 18 ta' Lulju, 1997 Stampat fl-Uffiċċju ta' l-Iskrivan Kamra tad-Deputati MALTA Prezz Lm1 IT-TMIEN PARLAMENT Seduta Nru. 99

Il-Ġimgħa, 18 ta' Lulju, 1997

Il-Kamra tad-Deputati ltaqghet fil-Kamra tal-Parlament, il-Palazz, il-Belt Valletta, fis-9.02 a.m.

Talba

SEDUTA NRU.

Il-Ġimgħa, 18 ta' Lulju, 1997

WERREJ

MINUTI 949

MISTOQSIJIET-TWEĠIBIET ORALI 949

TQEGĦID TA' KARTI FUQ IL-MEJDA 958

ORDNIJIET TAL-ĠURNATA

ABBOZZ TA' LIĠI LI JEMENDA L-ATT DWAR L-IPPJANAR TA' L-IŻVILUPP

DEVELOPMENT PLANNING (AMENDMENT) BILL (IT-TIENI QARI) 959

AĠĠORNAMENT 980

MISTOQSIJIET GĦAL TWEĠIBIET IMWIEĠBA BIL-MIKTUB 986

MISTOQSIJIET GĦAL TWEĠIBIET BIL-MIKTUB 1002

MINUTI

Il-Minuti tas-Seduta 98 li saret fis-16 ta' Lulju, 1997 ġew konfermati

MISTOQSIJIET-TWEĠIBIET ORALI

PA - PERMESSI TAL-BINI

L-ONOR.

ĊENSU GALEA staqsa lill-Viċi Prim Ministru, Ministru għall- Affarijiet Barranin u ta' l-Ambjent: Jista' l-Viċi Prim Ministru jagħti tagħrif dwar kemm-il file ta' applikazzjoni għal permess tal-bini rritorna għand id-direttorat matul ix-xhur ta' April, Mejju u Ġunju, 1997 wara li l- istess file kien approvat biex jinħareġ l-permess mid-DCC?

F'liema lokalitajiet kienu dawn l-applikazzjonijiet li ġew hekk riferuti?

Kemm damu għand id-direttorat dawn il-files?

X'wassal għal dan id-dewmien?

ONOR.

GEORGE VELLA (Viċi Prim Ministru, Ministru għall-Affarijiet Barranin u ta' l-Ambjent): L-informazzjoni rikjesta qed titqiegħed fuq il- Mejda tal-Kamra.

L-Onor.

Interpellant hu mitlub jinnota li kien hemm bżonn ta' riċerka estensiva sabiex tingħata l-informazzjoni rikjesta.

Fil-każi fejn, fl- opinjoni ta' l-Onor.

Interpellant, ikun hemm xi dewmien ir-raġuni tvarja minn rikjesta ta' konsultazzjoni ġdida ma' xi dipartiment tal-gvern sa kontestazzjoni ta' multi.

Għaldaqstant ikun apprezzat ferm jekk mistoqsijiet simili jkunu iktar speċifiċi.

Madam Speaker, fil-fatt nixtieq nappella biex jekk l-Onor.

Interpellant ikun jaf b'xi każ partikolari jindikahulna mill-ewwel għax, per eżempju, għal din il-mistoqsija jien għandi quddiemi xi 30 jew 40 faċċata li huma msarrfin f'ammont kbir ta' xogħol li jinvolvi ħafna nies.

Dan huwa kollu ħela ta' ħin u ta' flus.

Jien bl-ebda mod ma qed ngħid li għandna nirrestrinġu d-dritt tal-Membri ta' l-Oppożizzjoni - jew tal-Gvern stess - li jagħmlu l-mistoqsijiet tagħhom, pero' nappella biex ilkoll inżommu f'rasna kemm jiġu jiswew ċerti riċerki.

GĦalhekk ikun aħjar jekk il- mistoqsijiet parlamentari li jsiru jkunu speċifiċi ħalli wieħed ikun jista' jmur għalihom mill-ewwel.

MADAM SPEAKER (Onor. Myriam Spiteri Debono): L-Onor.

Ċensu Galea, mistoqsija supplimentari.

ONOR.

ĊENSU GALEA: Madam Speaker, jien qed nifhem il-punt tal-Viċi Prim Ministru pero' meta jkun hemm każi fejn minflok li jdum f'uffiċċju ġimgħa jew l-iktar ħmistax file idum xahrejn u nofs, allura wieħed bilfors ikollu jqajjem ċerti affarijiet.

MADAM SPEAKER: Il-Viċi Prim Ministru.

ONOR.

GEORGE VELLA: Madam Speaker, fil-fatt jien naqsam l-istess preokkupazzjonijiet tal-kollega tiegħi għax dawn l-affarijiet ġraw fil- passat ukoll.

Jien m'iniex qed ngħid dan biex noqgħod nikkompara pero' fil- passat kien ikollna ħafna tgergir għax kien ikun hemm każi deċiżi li għal xi raġuni jew oħra jinżammu fil-kexxun.

GĦalhekk, kif għidt diġa', anke jien għandi din il-preokkupazzjoni u dejjem nistaqsi x'interess jista' jkollu min iżomm dawn il-files għandu għalxejn.

Fil-fatt aħna qed nagħmlu l-emendi neċessarji proprju sabiex ikun hemm min jara li l-amministrazzjoni titmexxa kif suppost, mingħajr ma jkollna ħafna cowboys li jagħmlu li jridu.

PA - APPLIKAZZJONI GĦAL WORKSHOP

L-ONOR.ĊENSU GALEA (f'isem l-Onor.

George Pullicino) staqsa lill- Vici Prim Ministru, Ministru għall-Affarijiet Barranin u ta' l-Ambjent: B'riferenza għat-tweġiba għall-mistoqsija parlamentari Nru. 6577, jista' l- Ministru jgħid jekk l-Awtorita' ta' l-Ippjanar ħarġitx stop notices fuq il- fond li ssemma fit-tweġiba?

Jekk iva, meta nħarġu dawn l-istop notices?

ONOR.

GEORGE VELLA: Nixtieq ninforma lill-Onor.

Interpellant li kien inħareġ avviż biex tieqaf u ta' twettiq - b'riferenza EFC 656/97, datat 30 ta' Ġunju, 1997 - kontra l-persuna msemmija fir-risposta għall-mistoqsija parlamentari Nru. 6577.

Dan peress li jirriżulta li din il-persuna bidlet l-użu tal-post minn garage għal karozzi privati għal workshop ta' mastrudaxxa, minkejja li l-applikazzjoni tagħha kienet ġiet rifjutata.

AMBAXXATI TA' MALTA - TELEPHONES

L-ONOR.

ĊENSU GALEA (f'isem l-Onor.

Joe Borg) staqsa lill-Viċi Prim Ministru, Ministru għall-Affarijiet Barranin u ta' l-Ambjent: B'riferenza għar-risposta pożittiva u kostruttiva tiegħu għall-mistoqsija parlamentari Nru. 3049 - fejn qal li l-ministeru qed jistudja kemm u fejn jista' jestendi l-proċedura ta' kontijiet tat-telephones itemised - u għar- risposta tiegħu għall-mistoqsija parlamentari Nru. 4582 - fejn qal li iktar tard matul is-sena jkun f'qagħda li jagħti aktar dettalji - jista' issa l- Viċi Prim Ministru jgħidilna jekk il-kontijiet kollha għal-linji tat- telephone u tal-fax ta' l-ambaxxati u tar-residenzi ta' l-ambaxxaturi kollha, fil-każi li qed jitħallsu minn fondi pubbliċi itemised, humiex issa jaslu fil-head office?

ONOR.

GEORGE VELLA: Jien informat li kważi f'kull pajjiż fejn intalab servizz ta' itemised billing fuq il-kontijiet tat-telefon, dan qed jingħata jew ġie imwiegħed li se jingħata.

L-Onor.

Interpellant għandu jifhem li l- frekwenza li biha jintbagħtu l-kontijiet tat-telefon tvarja minn pajjiż għall-ieħor u għalhekk m'huwiex possibbli li naċċertah li l-kontijiet kollha għal-linji tat-telefon u tal-fax ta' l-ambaxxati u tar-residenzi ta' l-ambaxxaturi diġa' qed jaslu Malta itemised.

Għad hemm ukoll numru żgħir ta' ambaxxati li għadhom qed jistennew tweġiba għat-talba li huma ressqu f'dan is-sens.

Madam Speaker, jien naqbel ma' l-itemised billing għax ġieli ssib każi fejn, ngħidu aħna, ambaxxatur f'Washington jagħmel sensiela ma tispiċċa qatt ta' telefonati għall-Brażil, li jtulu għal minuti twal, u dan meta ħadd ma jkun jaf x'konnessjonijiet għandha l-ambaxxata tagħna f'Washington mal-Brażil.

FURJANA - TRADE SCHOOL BUILDING

L-ONOR.

JEAN PIERRE FARRUGIA staqsa lill-Viċi Prim Ministru, Ministru għall-Affarijiet Barranin u ta' l-Ambjent: Peress li l-Kunsill Lokali tal-Furjana mhux se jibqa' juża l-uffiċini ta' l-ex-trade school building fil-Mall, jista' l-Viċi Prim Ministru jgħid jekk l-Awtorita' ta' l- Ippjanar għadhiex ta' l-idea li dan il-bini jiġi ristrutturat f'bini ta' prestiġju, skond il-Pjan Lokali għall-Port il-Kbir, GF18?

ONOR.

GEORGE VELLA: Il-bżonn li dan il-bini partikolari jiġi żviluppat mill-ġdid ma jiddependix fuq min se jużah.

Is-suġġeriment li dan jista' jintuża mill-Kunsill Lokali tal-Furjana huwa nkluż fil-pjan għaliex il- kunsill lokali huwa entita' ta' prestiġju li diġa' hija llokata f'dan il- bini.

Għaldaqstant fl-opinjoni ta' l-awtorita' jkun xieraq li l-bini jkun użat mill-kunsill lokali.

MADAM SPEAKER: L-Onor.

Jean Pierre Farrugia, mistoqsija supplimentari.

ONOR.

JEAN PIERRE FARRUGIA: Madam Speaker, fil-fatt jien għamilt din il- mistoqsija minħabba li filwaqt li qed jingħad li l-Kunsill Lokali tal- Furjana mhux se jibqa' juża l-uffiċini ta' dan il-bini, l-Awtorita' ta' l- Ippjanar rabtet l-importanza ta' dan il-bini ma' l-użu tiegħu mill-istess kunsill lokali.

MADAM SPEAKER: Il-Viċi Prim Ministru.

ONOR.

GEORGE VELLA: Madam Speaker, peress li jien m'iniex informat fid- dettall b'dak li għandha f'moħħha l-Awtorita' ta' l-Ippjanar jew bl- arranġamenti li saru mal-Kunsill Lokali tal-Furjana rigward din il- kwestjoni, nagħti parir lill-Onor.

Interpellant biex jikkonsulta mal- Ministru tal-Ġustizzja u Kunsilli Lokali ħalli jkun jista' jingħata l- informazzjoni neċessarja, pero' jekk wara li jagħmel dan ikun jixtieq ikun jaf kif taħsibha l-Awtorita' ta' l-Ippjanar rigward l-użu ta' dan il-bini jien inkun lest li nagħtih id-dettalji meħtieġa.

MADAM SPEAKER: L-Onor.

Farrugia.

ONOR.

JEAN PIERRE FARRUGIA: Madam Speaker, jien li qed ngħid huwa li peress li l-Kunsill Lokali tal-Furjana mhux se jibqa' fl-ex-trade school building tal-Mall - għax se jmur fi Granaries Square ġo bini li huwa wkoll ta' prestiġju - ma nafx jekk il-Planning Authority hijiex se tibqa' tinsisti li dan il-bini jiġi restawrat.

Jien m'għandi xejn kontra li dan il-bini jiġi restawrat pero' ma nafx jekk għandux tali prestiġju.

Jien naħseb li l-Planning Authority qed tħoss li huwa importanti li jsir dan ix-xogħol minħabba li preżentement il-Kunsill Lokali tal-Furjana għandu sede hemmhekk, pero' peress li issa jidher li l-kunsill lokali mhuwiex se jibqa' hemmhekk ma nafx jekk il-Planning Authority għadhiex tinsisti li dan il-post jiġi restawrat.

MADAM SPEAKER: Il-Viċi Prim Ministru.

ONOR.

GEORGE VELLA: Madam Speaker, fil-fatt bħalissa m'għandix id- dettalji meħtieġa biex nirrispondi din id-domanda pero' nista' ngħid li l- Awtorita' ta' l-Ippjanar żgur li m'għandha xejn kontra li dan il-bini jibqa' jintuża mill-kunsill lokali u, jekk jiġri dak li qed jgħid l-Onor.

Interpellant, jiġifieri li l-kunsill lokali jitlaq mill-ex-trade school building tibqa' l-kwestjoni ta' jekk dan il-bini għandux valur prestiġjuż jew le biex jiġi restawrat.

Onestament jien ma nafx ngħid lill-Onor.

Interpellant x'se jsir minn dan il-bini ladarba l-kunsill lokali se jitlaq minn hemm, pero' jekk jagħmilli mistoqsija parlamentari bil-miktub f'dan ir- rigward jien inkun nista' nagħtih id-dettalji li jixtieq.

MINISTERU GĦAT-TRASPORT U PORTIJIET - IMPJIEGI ĠODDA

L-ONOR.

AUSTIN GATT staqsa lill-Ministru għat-Trasport u Portijiet: Jista' l-Ministru jgħid għall-perijodu mill-1 ta' April sal-31 ta' Ġunju, 1997 kemm ġew impjegati persuni b'kuntratt indefinit, b'kuntratt definit, on a casual basis u konsulenti?

Kemm ingħataw transfers fid-dikasteru li għalih hu responsabbli, inkluż segretarjati parlamentari, jekk hemm, entitajiet statutorji indipendenti, entitajiet u kumpanniji li jaqgħu taħt il-kontroll effettiv tal-gvern jew li fihom il-gvern għandu mill-inqas nofs l-ishma direttament jew indirettament u mal-kunsilli lokali?

Jista' l-Ministru jagħti l-informazzjoni skond il-ministeru, dipartiment jew enti konċernata u jindika l-grad li fih ġew impjegati l-persuni indikati minnu u fil-każ tal-persuni indikati jqiegħed fuq il-Mejda tal- Kamra kopja tal-kuntratt relattiv?

ONOR.

JOE DEBONO GRECH (Ministru għat-Trasport u Portijiet): Jien informat li l-informazzjoni mitluba mill-Onor.

Interpellant hija kif ġej:-

Fil-Ministeru għat-Trasport u Portijiet saru erba' transfers minn u lejn dan il-ministeru: tlieta ġew trasferiti f'dipartimenti oħrajn (tnejn minnhom f'dipartimenti li jaqgħu taħt l-istess ministeru) u ieħor ġie ttrasferit lejn dan il-ministeru.

Fid-Dipartiment ta' l-Avjazzjoni Ċivili mpjegat ġie ttrasferit mad- dipartiment mid-Dwana, b'effett mit-2 ta' Ġunju, 1997.

F'Posta Limited kien hemm żewġ trasferimenti għal dipartimenti oħra tal- gvern u ministeri.

Dawn saru fuq talba ta' l-individwi stess.

Fl-Awtorita' dwar it-Trasport Pubbliku nħatar executive technical director fuq bażi ta' konsulenza temporanja.

Fid-Dipartiment tal-Liċenzji u t-Testijiet kien hemm transfer wieħed.

Fl-Awtorita' Marittima kien hemm tliet persuni mpjegati b'kuntratt indefinit bħala skrivani u persuna waħda li ġġeddilha l-kuntratt definit li kellha b'sena oħra.

MADAM SPEAKER: L-Onor.

Ċensu Galea, mistoqsija supplimentari.

ONOR.

ĊENSU GALEA: Madam Speaker, fir-risposta tiegħu l-Ministru qal li żewġ impjegati talbu huma stess li jiġu ttrasferiti għal dipartimenti oħra tal-gvern u għal ministeri oħra.

Jista' l-Ministru jgħidilna fejn marru dawn eżattament?

Ladarba ssemmiet Posta Ltd. jista' l-Ministru jgħidilna wkoll x'inhi l-pożizzjoni preżenti tat-340 ħaddiem li għal xi raġuni jew oħra fil-jiem li għaddew irċevew ittra - jidhirli li din l-ittra rċevewha l- bieraħ - li biha ġew mgħarrfa bit-tmiem ta' l-impjieg ma' Posta Ltd.?

MADAM SPEAKER: Il-Ministru Debono Grech.

ONOR.

JOE DEBONO GRECH: Madam Speaker, rigward l-ewwel parti tad-domanda rrid ngħid li wieħed minn dawn l-impjegati beda jaħdem fil-private staff tal-ministeru u l-ieħor, li kien postman, ġie mpjegat fost il-permanent staff.

Madam Speaker, it-tieni parti tal-mistoqsija li għamilli l-Onor.

Interpellant xbajt nismagħha.

S'issa kulma nista' ngħid huwa li m'hu se jiġri xejn u li għaddejjin taħdidiet mal-unions.

Kif għidt l-aħħar darba, m'għandi xejn xi nżid ma' l-istqarrija li għamilt u la jasal iż-żmien nagħmlu stqarrija.

MADAM SPEAKER: L-Onor.

Jean Pierre Farrugia, mistoqsija supplimentari.

ONOR.

JEAN PIERRE FARRUGIA: Madam Speaker, il-bieraħ fuq stazzjon lokali tar-radju smajt lis-Sur Joe Gafa' jitlob lill-Ministru għat-Trasport u Portijiet jirripeti l-akkużi li għamel kontrih kemm f'din il-Kamra, kif ukoll barra minn din il-Kamra.

GĦalhekk il-Ministru jista' jinformana jekk huwiex se jagħmel dan jew le?

MADAM SPEAKER: Il-Ministru.

ONOR.

JOE DEBONO GRECH: Madam Speaker, fuq din il-kwestjoni hemm kawża li għadha pendenti u għalhekk m'għandix xi nżid.

MADAM SPEAKER: L-Onor.

Austin Gatt, mistoqsija supplimentari.

ONOR.

AUSTIN GATT: Madam Speaker, japprezza l-Ministru li fis- sitwazzjoni li qegħdin fiha l-ħaddiema ta' Posta Ltd. jixtiequ jkunu jafu l- pożizzjoni tagħhom mil-lat legali?

GĦalkemm il-Ministru xeba' jisma' din id-domanda, il-ħaddiema ta' Posta Ltd. huma preokkupati għax għadhom ma jafux taħt liema status legali huwa l-impjieg tagħhom bħalissa u jekk hijiex se titwaqqaf kumpannija jew korporazzjoni iktar 'il quddiem.

MADAM SPEAKER: Il-Ministru

ONOR.

JOE DEBONO GRECH: Madam Speaker, għaddejjin taħdidiet mal-unions.

Il-ħaddiema tal-Posta huma membri taż-żewġ unions u jekk għandhom xi diffikulta' jistaqsu liż-żewġ unions biex ma jaqilgħux iktar taħwid.

MADAM SPEAKER: L-Onor.

Francis Zammit Dimech, mistoqsija supplimentari.

ONOR.

FRANCIS ZAMMIT DIMECH: Madam Speaker, peress li l-Ministru fit- tweġiba tiegħu qed jagħmel enfasi fuq id-diskussjonijiet mal-unions, japprezza l-fatt li ż-żewġ unions qed jagħmlu enfasi li jkun żball kbir li l-kumpannija tispiċċa u li dawn imorru lura għal dipartiment?

Il-Ministru jista' jgħid jekk il-Gvern huwiex dispost li ma jmurx lura għal dipartiment meta għandu l-General Workers' Union u l-Union Ħaddiema Magħqudin jindikawlu li jkun żball kbir li jagħmel hekk?

MADAM SPEAKER: Il-Ministru.

ONOR.

JOE DEBONO GRECH: Madam Speaker, infakkar daqsxejn lill-Onor.

Interpellant li qabel ma Posta Ltd ġiet biex issir kumpannija kemm l- Oppożizzjoni ta' dak iż-żmien, kemm il-GWU u kemm il-UHM kienu qalulhom li se jsir żball.

Kif għidt qabel, it-taħdidiet għaddejjin maż-żewġ unions.

Il-Gvern irid jara x'inhu l-aħjar għall-ħaddiema tal-Posta, x'inhu l-aħjar għall-konsumatur li juża l-posta u meta jkun il-waqt nagħmlu l-isqarrija meta jkunu spiċċaw.

M'hijiex ħaġa tajba li f'dan l-istadju ngħidu x'se jsir u x'mhux se jsir.

MADAM SPEAKER: L-Onor.

Farrugia.

ONOR.

JEAN PIERRE FARRUGIA: Madam Speaker, peress li f'dawn l-aħħar ġimgħat il-posta qed iddum ħafna aktar minn 24 siegħa biex tiġi mqassma, xtaqt nistaqsi lill-Ministru għandux x'informazzjoni dwar dan u għaliex qed jiġri dan.

MADAM SPEAKER: Il-Ministru.

ONOR.

JOE DEBONO GRECH: Madam Speaker, ħadt pjaċir li l-kollega tiegħi tan-naħa l-oħra għamilli din il-mistoqsija.

Tmien xhur ilu jiena sibt il- Posta f'chaos.

Kemm l-awdituri u kemm dawk li għamlu l-inkjesti qalu li kien hemm gross mismanagement.

Hemm postijiet fejn il-posta mhux jumejn qed iddum biex tasal imma anke erbat ijiem!

Kull meta ġbidt l-attenzjoni ħadd ma ħa passi.

MADAM SPEAKER: L-Onor.

Galea.

ONOR.

ĊENSU GALEA: Madam Speaker, drabi oħra l-Ministru qal li safejn jaf hu ma kien hemm l-ebda ftehim kollettiv iffirmat.

Jaf il-Ministru li effettivament kien hemm agreement li kien ġie ffirmat bejn Posta Ltd u l- UHM, jidhirli f'April ta' l-1996?

MADAM SPEAKER: Il-Ministru.

ONOR.

JOE DEBONO GRECH: Madam Speaker, ma kien hemm xejn iffirmat.

Jekk kien hemm xi ħaġa ffirmata seta' awtorizzaha l-Gvern, il-Ministru u l- management preċedenti.

Kulma nista' ngħid huwa li fejn dawk in-nies li kienu mal-gvern marru on secondment ma' Posta Ltd u ffirmawlhom il- promotion lejliet l-elezzjoni, aħna tajnihielhom.

M'hemmx collective agreement għax ma kien hemm xejn iffirmat qabel u ma kien hemm xejn miftiehem qabel.

Jekk kien hemm xi ħaġa miftiehma fl-1995, kif qed jgħidu tan-naħa l-oħra, ma nafx x'żammu lill-Gvern preċedenti milli jagħtihielhom lill-ħaddiema!

MADAM SPEAKER: L-Onor.

Zammit Dimech.

ONOR.

FRANCIS ZAMMIT DIMECH: Madam Speaker, jaf il-Ministru li fil- budget ta' Posta Ltd kien hemm allokazzjoni ta' fondi għall-ewwel parti miż- żieda ta' Lm7.50 li kellha tingħata din is-sena u li kien hemm ukoll allokazzjoni għall-ħlas ta' l-arretrati, barra li kien hemm anke l- approvazzjoni sħiħa tal-bord tad-diretturi?

Allura kif, meta ftehim fis- sens wiesa' tal-kelma evidentement ġie milħuq u aċċettat mal-parti trejdjunjonistika - li jfisser żieda ta' Lm7.50 fuq tliet snin - jibqa' jinsisti l-Ministru li din iż-żieda iċaħħadha lill-ħaddiema tal-Posta?

MADAM SPEAKER: Il-Ministru.

ONOR.

JOE DEBONO GRECH: Madam Speaker, din kienet l-irresponsabbilta' li għamlet in-naħa l-oħra bħala gimmick ta' l-elezzjoni.

Il-Gvern m'hu qiegħed iċaħħad xejn lill-ħaddiema għax ma kien hemm xejn iffirmat.

Dak li kien hemm iffirmat mal-UĦM u l-GWU rigward promotions tawhomlhom -m'hemmx bżonn noqgħod inparla żejjed, dawn kienu ġew iffirmati malajr bil-ġenn u bil-ġiri - imma dwar l-oħrajn ma kien hemm iffirmat xejn.

Ma nafx x'żamm lill-Gvern ta' qabel milli jagħtihomlhom lil dawn jekk kien wegħedhom xi affarijiet!

MADAM SPEAKER: L-Onor.

Farrugia.

ONOR.

JEAN PIERRE FARRUGIA: Madam Speaker, jien għidt li jirriżultali li fl-aħħar ġimgħat is-servizz tal-posta qiegħed idum iktar min 24 siegħa, għalkemm ma neskludix li dan seta' ġara qabel ukoll.

Irrid nistqasi wkoll jekk l-Ministru jirriżultalux li dan jista' jkun minħabba t-theddida li hemm għall-kondizzjonijiet tax-xogħol tal-ħaddiema ta' Posta Ltd, li jistgħu ikunu f'sitwazzjoni daqsxejn imwiegħra bħalissa.

Nixtieq inkun naf ukoll jekk jirrealizzax li kumpannija bħal Posta Ltd - jew korporazzjoni bħalma qed titlob il-GWU - fl-aħħar mill-aħħar twassal għal aktar effiċjenza minn dipartiment tal-gvern.

MADAM SPEAKER: Il-Ministru.

ONOR.

JOE DEBONO GRECH: Madam Speaker, l-ewwelnett din hija insinwazzjoni li qed jagħmel il-kollega tiegħi tan-naħa l-oħra għax il- Posta ilha sejra lura minn mindu saret kumpannija.

Ma kien hemm l-ebda provvedimenti għall-flus ta' l-arretrati u ta' xejn, lanqas provvedimenti biex il-Gvern iħallas id-dejn li sab ta' Posta Ltd, b'riferenza għal dawk li qalu: U iva, Lm1miljun x'inhuma!

Għan-naħa l-oħra Lm1 miljun m'huma xejn.

Jien lill-Onor.

Membru ngħidlu li l-Posta mhux illum sejra lura u lil tan- naħa l-oħra nitlobhom biex ma jkomplux iġennu lill-ħaddiema għax ħadd m'hu se jitlef il-job tiegħu.

Tgħidu x'tgħidu ħadd m'hu se jitlef il-job tiegħu.

Se nirranġawlhom lill-ħaddiema u inutli tgħidulhom li kienu mwiegħda Lm7.50!

Jekk wegħduhom Lm7.50 imisshom tawhomlhom lill-ħaddiema u ma kienx hemm bżonn joqogħdu jistennew li tiġi l-elezzjoni!

Lejliet l- elezzjoni fil-Posta intom impjegajtu 80 ruħ u fil-Gozo Channel impjegajtu 47 ruħ.

(Interruzzonijiet) Il-Posta m'hijiex sejra lura għax kien hemm dan id-diżgwid bejn il-ħaddiema imma għax min kien responsabbli ma kienx jagħti kas u kien jiġi jaqa' u jqum x'se jiġri mill-ħaddiema tal-Posta.

MADAM SPEAKER: L-Onor.

Gatt.

ONOR.

AUSTIN GATT: Madam Speaker, jista' l-Ministru jinforma lill- Kamra fejn waslu - jekk bdew - il-passi dixxiplinarji interni li kien qal li se jittieħdu l-Ministru.

MADAM SPEAKER: Il-Ministru

ONOR.

JOE DEBONO GRECH: Jafu li ttieħdu l-passi dixxiplinarji interni li kellhom jittieħdu u m'għandix x'inżid aktar.

L-Onor. kollega tan-naħa l- oħra li ffirma r-rikors quddiem il-qorti jaf fiex waslu iktar minni.

MADAM SPEAKER: L-Onor.

Gatt.

ONOR.

AUSTIN GATT: Madam Speaker, jien ma kontx qed nirriferi għar- rikors li ffirmajt jien stess.

Dak mhuwiex każ ta' dixxiplina interna imma dik hija kawża li saret minn tnejn min-nies li issa tkeċċew.

Jien qed nitkellem għat-tliet persuni l-oħra li ttieħdu lura mal-gvern u qiegħed nistaqsi jekk itteħdux passi dixxiplinarji kontra tagħhom.

MADAM SPEAKER: Il-Ministru.

ONOR.

JOE DEBONO GRECH: Madam Speaker, jekk jgħidli għal min qed jirriferi nagħtih risposta.

MADAM SPEAKER: L-Onor.

Gatt.

ONOR.

AUSTIN GATT: Qed nirriferi għat-tlieta minn nies li wieħed minnhom mingħalija kunjomu Zammit Haber, ieħor Sammut u l-ieħor Mangion.

Dawn kienu impjegati tal-gvern u billi kienu ġew seconded ma' Posta Ltd ma tkeċċewx bħat-tnejn l-oħra jew ma tteħdux l-istess passi li ttieħdu kontra Gafa` u Falzon imma reġgħu lura mal-gvern.

Dawn ittieħdu passi dixxiplinarji kontra tagħhom?

MADAM SPEAKER: Il-Ministru.

ONOR.

JOE DEBONO GRECH: Lill-kollega tiegħi tan-naħa l-oħra ngħidlu li dawn ittieħdu passi dixxiplinarji kontra tagħhom.

MADAM SPEAKER: L-Onor.

Zammit Dimech.

ONOR.

FRANCIS ZAMMIT DIMECH: B'riferenza għall-kwestjoni dwar Posta Ltd bħala kumpannija, jista' l-Ministru jgħidilna almenu x'inhi l-policy tal- Gvern, jekk teżisti, f'dan is-settur?

F'dan ir-rigward jaf li l-Washington Action Plan imfassal mill-Universal Postal Union jagħmilha ċara li fiż- żmien tal-lum ma jagħmilx sens li posta titmexxa bħala dipartiment imma idealment għandha titmexxa bħala kumpannija jew almenu bħala korporazzjoni?

Dan minħabba l-kompetizzjoni li teżisti minn servizzi oħra li jikkompetu mal-posti fid-dinja kollha u minħabba wkoll in-natura iktar wiesgħa ta' servizzi li jingħataw f'uffiċini postali.

Dan huwa ikkonfermat ukoll minn rapporti mill-iktar estensivi li saru mill-British Postal Consultancy Services li kienu mqabbda mill-Gvern preċedenti biex jagħmlu studju tal- posta f'Malta.

X'inhi l-policy tal-Gvern f'dan ir-rigward?

MADAM SPEAKER: Il-Ministru.

ONOR.

JOE DEBONO GRECH: Madam Speaker, ma' l-istqarrijiet li għamilt m'għandi xejn iktar x'inżid.

MADAM SPEAKER: L-Onor.

Gatt.

ONOR.

AUSTIN GATT: Madam Speaker, jista' l-Ministru jgħidilna jekk il- passi dixxiplinarji kontra t-tliet persuni li semmejt qabel humiex passi li jridu jwasslu għat-tkeċċija?

X'tip ta' talba qed issir kontra tagħhom?

MADAM SPEAKER: Il-Ministru.

ONOR.

JOE DEBONO GRECH: Madam Speaker, din hija ħaġa interna tad- dipartiment u ma nħossx li għandi ngħidha hawnhekk.

MADAM SPEAKER: L-Onor.

Joe Cassar, mistoqsija supplimentari.

ONOR.

JOE CASSAR: Madam Speaker, ma jidhirlux il-Ministru li l-ewwel dmir tiegħu huwa li jagħti t-tagħrif lill-Parlament?

MADAM SPEAKER: Il-Ministru.

ONOR.

JOE DEBONO GRECH: Ma jidhirlix.

MADAM SPEAKER: L-Onor.

Cassar.

ONOR.

JOE CASSAR: Madam Speaker, jien naħseb li l-Parlament hawnhekk għandu jiġi ttrattat b'ġieħ u b'serjeta'.

MADAM SPEAKER: Il-Ministru

ONOR.

JOE DEBONO GRECH: Madam Speaker, hawnhekk jien dejjem ittrattajtu b'ġieħ u serjeta' u tant ittrattajtu hekk li jien iddiskutejt ċerti affarijiet li ma kellhom x'jaqsmu xejn mad-domanda oriġinali.

Saru domandi supplimentari li saru nhar it-Tnejn jew it-Tlieta li għaddew u erġajt weġibt l-istess.

M'għandi xejn x'inżid u għalhekk li lill-Onor. kollega tajtu dik ir-risposta.

MINISTERU TAS-SAĦĦA - IMPJIEGI ĠODDA

L-ONOR.

AUSTIN GATT staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jgħid għall-perijodu mill-1 ta' April sal-31 ta' Ġunju, 1997 kemm ġew impjegati persuni b'kuntratt indefinit, b'kuntratt definit, on a casual basis u konsulenti?

Kemm ingħataw transfers fid-dikasteru li għalih hu responsabbli, inkluż segretarjati parlamentari, jekk hemm, entitajiet statutorji indipendenti, entitatjiet u kumpanniji li jaqgħu taħt il-kontroll effettiv tal-gvern jew li fihom il-gvern għandu mill-anqas nofs l-ishma direttament jew indirettament u mal-kunsilli lokali?

Jista' l-Ministru jagħti l-informazzjoni skond il-ministeru, dipartiment jew enti konċernata u jindika l-grad li fiha ġew impjegati l-persuni ndikati minnu u jpoġġi fuq il-Mejda tal-Kamra kopja tal-kuntratt relattiv?

ONOR.

MICHAEL FARRUGIA (Ministru tas-Saħħa, Kura ta' l-Anzjani u Affarijiet tal-Familja): L-informazzjoni qed tinġabar.

MINISTERU TAL-ĦARSIEN SOĊJALI - IMPJIEGI ĠODDA

L-ONOR.

AUSTIN GATT staqsa lill-Ministru tal-Ħarsien Soċjali: Jista' l-Ministru jgħid għall-perijodu mill-1 ta' April sal-31 ta' Ġunju, 1997 kemm ġew impjegati persuni b'kuntratt indefinit, b'kuntratt definit, on a casual basis u konsulenti?

Kemm ingħataw transfers fid-dikasteru li għalih hu responsabbli, inkluż segretarjati parlamentari, jekk hemm, entitajiet statutorji indipendenti, entitajiet u kumpanniji li jaqgħu taħt il-kontroll effettiv tal-gvern jew li fihom il-gvern għandu mill-anqas nofs l-ishma direttament jew indirettament u mal-kunsilli lokali?

Jista' l-Ministru jagħti informazzjoni skond il-ministeru, dipartiment jew enti konċernata u jindika l-grad li fiha ġew impjegati l-persuni ndikati minnu u jpoġġi fuq il-Mejda tal-Kamra kopja tal-kuntratt relattiv?

ONOR.

MICHAEL FARRUGIA (f'isem il-Ministru tal-Ħarsien Soċjali): Qed inpoġġi fuq il-Mejda tal-Kamra t-tweġiba għall-mistoqsija parlamentari numru 6975.

MADAM SPEAKER: L-Onor.

Joe Cassar, mistoqsija supplimentari.

ONOR.

JOE CASSAR: Madam Speaker, billi qed iwieġeb l-Ministru tas-Saħħa, jista' l-Ministru jgħidilna x'koperazzjoni teżisti u f'liema oqsma bejnu u bejn il-Ministru tal-Ħarsien Soċjali?

MADAM SPEAKER: Il-Ministru Farrugia.

ONOR.

MICHAEL FARRUGIA: Madam Speaker, fil-preżent il-Ministru tal- Ħarsien Soċjali qiegħed assenti għal raġunijiet personali u għal dik li hija koperazzjoni huwa tajjeb li wieħed jgħid li meta xi ministru jkun assenti jidħol ministru ieħor minfloku, kif kienet is-sistema minn dejjem.

MADAM SPEAKER: L-Onor.

Cassar:

ONOR.

JOE CASSAR: Jista' l-Ministru jgħidilna x'koperazzjoni hemm bejnu u bejn il-Minitru tal-Ħarsien Soċjali fuq is-SEDQA?

ONOR.

MICHAEL FARRUGIA: Madam Speaker, din il-mistoqsija m'għandha x'taqsam xejn mal-mistoqsija oriġinali, biss jekk jerġa' jistaqsini kif nispiċċa minn hawnhekk nirrispondih.

SAĦĦA - INFERMIERA

L-ONOR.

CARMELO ABELA (f'isem l-Onor.

Adrian Vassallo) staqsa lill- Ministru tas-Saħħa, Kura ta' l-Anzjani u Affarijiet tal-Familja: Jista' l-Ministru jgħid kemm hawn nurses fulltime u part-time u jagħti breakdown ta' kif inhuma mqassmin fi sptarijiet, clinics, bereġ eċċ?

ONOR.

MICHAEL FARRUGIA: In-numru ta' nfermiera fid-Dipartiment tas-Saħħa huwa kif ġej:

| |Spta|Sptar|Spta|Ċent|TOTAL| | |r |Monte|r |ru | | | |San |Carme|Boff|tas-| | | |Luqa|li |a |Saħħ| | | | | | |a u | | | | | | |Bere| | | | | | |ġ | | |Directo|1 |- |- |- |1 | |r | | | | | | |Nursing| | | | | | |Service| | | | | | |s | | | | | | |Manager|- |2 |1 |1 |4 | |Nursing| | | | | | |Sevices| | | | | | |Dept. |8 |3 |1 |1 |13 | |Nursing| | | | | | |Manager| | | | | | |Nursing|57 |21 |7 |9 |94 | |Officer| | | | | | |Deputy |57 |9 |6 |5 |77 | |Nursing| | | | | | |Officer| | | | | | |Staff |282 |24 |12 |37 |355 | |Nurse | | | | | | |Enrolle|299 |167 |52 |70 |588 | |d Nurse| | | | | | |Part-ti|58 |5 |4 |9 |76 | |me | | | | | | |Staff | | | | | | |Nurse | | | | | | |Part-ti|46 |14 |8 |21 |89 | |me | | | | | | |Enrolle| | | | | | |d | | | | | | |GRAND |808 |245 |91 |153 |1297 | |TOTAL | | | | | |

MADAM SPEAKER: L-Onor.

Jean Pierre Farrugia, mistoqsija supplimentari.

ONOR.

JEAN PIERRE FARRUGIA: Jista' l-Ministru jgħidilna x'inhu jagħmel il-Gvern, b'mod partikolari d-Dipartiment tas-Saħħa, sabiex itejjeb il- kondizzjonijiet tax-xogħol ta' l-infermiera fl-isptarijiet tal-gvern biex b'hekk in-numru ta' infermiera jiżdied?

MADAM SPEAKER: Il-Ministru Farrugia.

ONOR.

MICHAEL FARRUGIA: Madam Speaker, fil-fatt qegħdin fi stadju avvanzat ħafna biex niftħu ċ-child care centre għat-tfal ta' dawk li jaħdmu fl-Isptar San Luqa, kif ukoll f'San Vincenz de Paule.

Apparti min hekk, matul il-perijodu tal-Fiera Nazzjonali saret ħidma biex numru ta' żgħażagħ jiġu mħajra jidħlu fis-settur mediku u paramediku.

Diġa' bdiet kampanja fil-media li se twassal sa meta joħorġu l-applikazzjonijiet għad-dħul fl- Institute of Health Care ħalli kemm jista' jkun iktar żgħażagħ jiġu mħajra.

Irrid ngħid li b'riżultat tar-reklami li qed ikun hemm fuq il-media qed ikollna response kontinwu minn numru ta' żgħażagħ li qed iċemplu l-ħin kollu lid-dipartiment u lill-Institute of Health Care u dan jawgura tajjeb għaż-żmien li ġej.

MADAM SPEAKER: L-Onor.

Farrugia.

ONOR.JEAN PIERRE FARRUGIA: Jirriżulta li din is-sena hemm iżjed infermiera milli kien hemm is-sena l-oħra?

MADAM SPEAKER: Il-Ministru.

ONOR.

MICHAEL FARRUGIA: Madam Speaker, off hand m'għandix l- informazzjoni eżatta għas-sena li għaddiet biex inkun nista nikkomparaha, biss irrid ninforma lill-Onor.

Membru li dawk li qed jitolbu sabiex jidħlu on a part-time basis, kemm bħala nurses, kif ukoll f'setturi oħra paramediċi, qed jiġu milqugħa mill-ewwel.

Irrid ngħid ukoll li ftit taż- żmien ilu ħarġet talba għal numru ta' part-time nurses li ġew mistoqsija fejn jixtiequ jaħdmu, kif ukoll x'ħinijiet lesti joffru lid-dipartiment u dan sar bl-iskop li fil-ġimgħat li ġejjin fl-Isptar San Luqa jinfetħu servizzi ġodda.

MADAM SPEAKER: Grazzi. il-ħin tal-mistoqsijiet għadda.

Ngħaddu issa għal Tqegħid ta' Karti.

Il-Ministru Mizzi.

TQEGĦID TA' KARTI FUQ IL-MEJDA

ONOR.

JOE MIZZI (Ministru mingħajr Portafoll fl-Uffiċċju tal-Prim Ministru): Madam Speaker, f'isem il-Ministru tal-Finanzi u Kummerċ inqiegħed fuq il-Mejda tal-Kamra:

Informazzjoni dwar tax payers f'Malta u Għawdex, bi tweġiba għall-mistoqsija parlamentari numru 7537; u

Informazzjoni dwar applikanti fil-pre-qualification stage tal- proġett ta' estensjoni tal-Faċilita' Korrettiva ta' Kordin, bi tweġiba għall-mistoqsija parlamentari numru 7586.

MADAM SPEAKER: Grazzi.

Il-Ministru Debono Grech.

ONOR.

JOE DEBONO GRECH: Madam Speaker, inqiegħed fuq il-Mejda tal- Kamra:

Informazzjoni dwar ajruplani militari li llandjaw fl-ajruport ta' Malta bejn l-1987 u l-1997, bi tweġiba għall-mistoqsija parlamentari numru 7221.

MADAM SPEAKER: Grazzi.

Il-Ministru Michael Farrugia.

ONOR.

MICHAEL FARRUGIA: Madam Speaker, f'isem il-Ministru tal-Ħarsien Soċjali, inqiegħed fuq il-Mejda tal-Kamra:

Informazzjoni dwar impieg ta' persuni b'kuntratt ma' dipartimenti u entitajiet li jaqgħu taħt id-dikasteru tal-Ministru tal-Ħarsien Soċjali bejn Novembru 1996 u Frar 1997, bi tweġiba għall-mistoqsija parlamentari numru W 305; u

Tagħrif u statistika dwar xogħol u reġistrazzjoni għax-xogħol matul il- perijodu bejn Ottubru 1996 u Marzu 1997, bi tweġiba għall-mistoqsija parlamentari numru W 452.

MADAM SPEAKER: Grazzi.

Il-Ministru Portelli.

ONOR.

ALFRED PORTELLI (Ministru tad-Djar): Madam Speaker, inqiegħed fuq il-Mejda tal-Kamra:

Tabelli li juru l-għadd ta' persuni b'diżabilita' li ġew allokati post mill-Awtorita' tad-Djar u mid-Dipartiment tad-Djar mill-1 ta' Novembru 1996, bi tweġiba għall-mistoqsija parlamentari numru 7528;

Tabella li turi l-għadd ta' applikazzjonijiet li daħlu fid-Dipartiment għall-Akkomodazzjoni Soċjali matul Ġunju 1997, bi tweġiba għall- mistoqsija parlamentari numru W 777.

MADAM SPEAKER: Grazzi.

Stqarrijiet Ministerjali?

Mozzjonijiet?

Ordnijiet tal-Ġurnata.

ORDNIJIET TAL-ĠURNATA

ABBOZZ TA' LIĠI LI JEMENDA L-ATT DWAR L-IPPJANAR TA' L-IŻVILUPP

DEVELOPMENT PLANNING (AMENDMENT) BILL

L-ordni għat-Tieni Qari ġie moqri Il-mistoqsija reġgħet tqiegħdet Ikompli mis-16 ta' Lulju, 1997

MADAM SPEAKER: Rimarki?

L-Onor.

Carmelo Borg.

OONR.

CARMELO BORG: Sinjura President, dan l-aħħar l-Awtorita' ta' l- Ippjanar kienet is-suġġett ewlieni f'ilsien il-poplu għax kien hawn ħafna tgergir, mhux biss mill-poplu in ġenerali imma saħansitra anke mill-periti stess.

Ma rridx nagħti wieħed x'jifhem li m'hemmx ħtieġa għall-Awtorita' ta' l-Ippjanar, xejn minn dan, anzi rrid ngħid li l-għanijiet li nħolqot għalihom din l-awtorita' huma ġustifikati.

Meta bdiet tiffunzjona l- awtorita' maż-żmien bdew jitfaċċaw ħafna difetti li kienu qegħdin iwasslu għal dan it-tgergir u kien għal dan il-għan li l-Gvern ħass il-ħtieġa li jemenda l-liġi li kienet saret fl-1992.

Jien hawnhekk se nillimita ruħi għal ftit minn dawn id-difetti li għadni kemm alludejt għalihom minħabba l- ħin limitat li għandi għad-dispożizzjoni tiegħi, pero' dan ma jfissirx li dawn huma l-uniċi difetti li jeżistu.

L-ewwel ħaġa li nixtieq insemmi hija l-imparzjalita' jew aħjar in-nuqqas tagħha.

Jekk l-Awtorita' ta' l-Ippjanar trid terġa' tiġbor il-kredibilita' li kellha mal-poplu u mal-periti trid tkun u trid turi li qed tkun imparzjali.

Għaliex qed ngħid hekk?

Għax jekk wieħed jifli l-permessi li nħarġu jsib li ċerti nħawi li qatt ma kellhom jiżviluppaw xorta ġew żviluppati, filwaqt li fil-każ ta' nħawi oħra li ma kellhom l-ebda theddida għall-ambjent il- permessi baqgħu ma ħarġux.

F'Għawdex kulħadd jaf bl-ambjent ħelu li kien hemm fl-Għolja ta' Għar Ilma imma llum dan spiċċa kollu.

Din l-għolja kellha valur storiku għaliex fil-passat dan il-post kien wieħed mis- settlements t'Għawdex u saħansitra nsibu riferenza għal dan il-post fil- ktieb "The Roots of an Island".

Allura wieħed jibqa' mmeraviljat meta mbagħad f'każijiet żgħar, bħalma hi estensjoni ta' bini ta' natura żgħira li tkun barra miz-zona ta' l-iżvilupp, il-permess jiġi rrifjutat għal darba wara l-oħra.

GĦalhekk jekk l-awtorita' trid terġa' tikseb l-appoġġ u l- ammirazzjoni tal-pubbliku trid tisħaq fuq l-imparzjalita'.

Problema oħra li teżisti fl-Awtorita' ta' l-Ippjanar hija d-dewmien fil- ħruġ tal-permessi.

Hemm ħafna raġunijiet għaliex qed isir dan pero' raġuni minnhom hija li xogħol ta' natura żgħira u ieħor ta' natura kbira qegħdin jgħaddu mill-istess kanali.

Nistgħu nsemmu, per eżempju, xogħlijiet li jikkonsistu fi ftuħ ta' aperturi, estensjoni ta' garaxx ma' dar li diġa' qiegħda hemm, bini ta' garaxx ġdid u anke applikazzjonijiet għall-bini ta' dar.

Dawn kollha qegħdin jiġu ttrattati mill-istess nies u mgħoddija mill- istess għarbiel, bil-konsegwenza li xogħlijiet ta' natura żgħira jtellfu xogħlijiet ta' natura kbira u bil-kontra.

Għalhekk qed jiġi ssuġġerit li xogħlijiet żgħar jiġu kklassifikati u magħżula għalihom u jiġu ttrattati minn nies differenti u mhux minn dawk li jittrattaw xogħlijiet ta' natura kbira.

Barra minn hekk, fl-Awtorita' ta' l-Ippjanar hemm ċerta burokrazija żejda u ċertu red tape.

Qiegħed nirriferi hawnhekk għal ħteġijiet żgħar.

Ta' min jgħid li wara li joħorġu l-permessi bil-pjanti approvati, persentaġġ għoli ħafna ta' l-applikazzjonijiet ikollhom tibdiliet żgħar għaliex ix- xogħol, wara li jinbeda, jurik mod ieħor.

Jiena m'iniex ngħid u ma rridx infisser li l-awtorita' m'għandhiex tikkontrolla dawn it-tip ta' divergenzi pero' meta jkun hemm dan it-tibdil l-awtorita' tant tisħaq u tissikka fuq il-klijenti li mbagħad ikollhom jerġgħu jissottomettu pjanti ġodda b'ħafna ċirimelli li jadattaw għat-tibdil li jkun sar.

Din is-sistema qiegħda toħloq ukoll xogħol żejjed fi ħdan l-awtorita' stess, pero' jekk trid tħaffef ix-xogħol tagħha - dan kont tlabtu anke fi żmien l-amministrazzjoni ta' qabel - għandha tkabbar u tagħmel improvement fis-sistema ta' komputerizzazzjoni li għandha sabiex il-periti privati - li l-parti l-kbira tagħhom għandhom il-computers - ikunu jistgħu jimmoniterjaw l-applikazzjonijiet tagħhom huma stess.

Huwa veru li b'din is-sistema perit jista' jidħol fuq xogħol ta' periti oħrajn pero' hemm mod kif tista' tillimita li dak li jkun jidħol u jiċċekkja l-applikazzjonijiet tiegħu biss.

B'dan il-mod niffrankaw ħafna ħin lill-ħaddiema ta' l-awtorita' stess li joqogħdu jiċċekkjaw huma għall-perit.

Hemm ukoll is-sistema l-oħra ta' l-internet, li naħseb li l-awtorita' tista' tagħmel użu minnha u b'hekk tevita ħafna mill-paperwork ta' korrispondenza bejnha u bejn il-periti.

Qiegħed nirriferi hawhekk għas- servizz ta' l-E-mail.

Jiena persważ li jekk jiġu adottati dawn is-sistemi l-Awtorita' ta' l-Ippjanar tħaffef ħafna mix-xogħol u tnaqqas ħafna mill- ħela ta' ħin.

It-tgergir u l-frustrazzjoni fost il-poplu qiegħda tiġi wkoll minħabba l- multi żejda li l-Awtorita' ta' l-Ippjanar qiegħda timponi fuq il-klijenti tagħha.

Kif semmejt qabel, qed ikun hemm każijiet fejn il-pjanti approvati ma jiġux esegwiti mija fil-mija meta jinbeda x-xogħol.

Allura l-awtorita' qiegħda twaħħal multi li, fl-opinjoni tiegħi, huma ħorox ħafna, anke meta l- pjanti u x-xogħlijiet li fuqhom tkun qiegħda twaħħal il-multi jkunu ġew approvati fi żmien qabel l-Awtorita' ta' l-Ippjanar stess ġiet imwaqqfa u qabel ma għamlet ċerti regolamenti.

Kif diġa' għidt, ir-regolamenti, ir- regoli u d-dixxiplina jridu jkunu pero' meta tibda tesaġera mbagħad jibda jkun hemm l-abbużi u t-tgergir.

Hemm anomalija oħra li nixtieq nitkellem fuqha li tirrgwarda l-kontribuzzjonijiet li wieħed iħallas lill-Awtorita' ta' l-Ippjanar meta jitlob rikonsiderazzjoni.

Fil-preżent, il-kontribuzzjoni għal applikazzjonijiet għal xogħlijiet ta' natura żgħira, bħal ftuħ ta' aperturi ġodda, bini ta' garaxx jew estensjoni ta' garaxx mad-dar, hija ta' Lm10.

Issa jekk din l-applikazzjoni tiġi rrifjutata u allura l-permess ma joħroġx, il-klijent għandu d-dritt li jappella pero' ma' din it-talba għar-rikonsiderazzjoni jrid iħallas kontribuzzjoni ta' Lm30.

Allura l-klijent finanzjarjament jaqbillu jerġa' japplika għaliex iħallas Lm10 biss pero' dan ifisser li l-awtorita' trid tiftaħlu file ġdid li mbagħad ifisser spejjeż ġodda u xogħol żejjed.

U l- istess ħaġa għall-klijent u għall-perit, għaliex il-perit irid jerġa' jagħmillu applikazzjoni ġdida, irid jagħmillu sitt kopji ta' l- applikazzjoni, sitt kopji tal-pjanti, ritratti ġodda eċċ eċċ. Jekk wieħed janalizza dan kollu jsib li l-awtorita' qiegħda tiċċarġja kontribuzzjoni ta' tliet darbiet iktar għal xogħol inqas.

Jiena għalhekk qed nitlob li dawn id-diffikultajiet żgħar li jagħtu impressjoni ħażina ta' l-Awtorita' ta' l-Ippjanar jiġu rranġati.

Ħaġa oħra li qiegħda titfa' dellijiet koroh fuq l-Awtorita' ta' l- Ippjanar huma l-kwalifiki u l-kompetenzi ta' ċerti mpjegati jew nies li għandhom x'jaqsmu magħha.

Li qiegħed jiġri hu li bini antik qiegħed jiġi kkalkolat f'miżien wieħed u mhux qed issir differenza bejn bini antik b'valur arkitettoniku u bini antik ieħor li m'għandux dan il-valur.

Pittura li tkun saret minn bniedem li m'huwiex magħruf ma jistax ikollha l- istess valur tal-pittura ta' Michelangelo, minkejja li dawn it-tnejn ikunu saru fl-istess perijodu, pero' madanakollu spiss qed niltaqgħu ma' każijiet fejn membri ta' l-Awtorita' ta' l-Ippjanar qed jikklassifikaw il-bini antik kollu fl-istess livell.

Madam Speaker, ħalli nsemmi każ ieħor li juri l- inkompetenza ta' ċerti membri li jaħdmu ma' din l-awtorita'.

Meta saret applikazzjoni għal permess tal-bini f'biċċa raba' li hemm fin- Nadur, xi ħadd minn dawn il-membri għoġbu jiġbed l-attenzjoni ta' l- Awtorita' ta' l-Ippjanar li fil-qrib hemm mitħna ta' l-isteam.

Issa din hi xi ħaġa li kemm jien kif ukoll residenti li jgħixu fil-qrib, għalkemm twelidna u għixna hemm, qatt ma smajna biha.

Madanakollu minħabba r- rapport li għamel dan il-membru, liema rapport kien jirrifletti n-nuqqas ta' esperjenza tiegħu u ma kienx korrett, din l-applikazzjoni għaddiet għand il-bord tal-heritage advisory committee bil-konsegwenza li sa llum il- permess meħtieġ għadu ma nħariġx minkejja li f'dik l-area m'hemm xejn li għandu valur ta' heritage.

F'Santa Luċija, ġewwa GĦawdex, ukoll għandna każ simili fejn individwu li kien qed jibni qrib mitħna kien ġie avżat mill-Awtorita' ta' l-Ippjanar biex iħalli 200 metru bogħod minn din il-mitħna.

GĦalhekk hawn jien nixtieq niġbed l-attenzjoni ta' l-awtoritajiet li l-valur arkitettoniku ta' l-imtieħen m'huwiex l-istess minkejja li kollha jaħdmu bis-sistema tar-riħ.

Per eżempju, il-valur arkitettoniku li għandha l-mitħna tal-Qala m'huwiex bħal dik li hemm f'Santa Luċija, fix-Xewkija, fix-Xagħra, jew bħal dik li hemm fl-area Ta' Grunju, ġewwa n-Nadur, pero' dawn qed jiġu kklassifikati l- istess mill-membri ta' l-Awtorita' ta' l-Ippjanar.

Dan huwa ħażin għax, kif għidt diġa', filwaqt li mitħna jista' jkollha valur arkitettoniku kbir l-oħra jista' ma jkollhiex dan il-valur jew inkella jkollha ftit li xejn.

Dan l-għemil min-naħa tal-membri ta' l-Awtorita' ta' l-Ippjanar qed jikkawża ħafna tgergir, speċjalment mill-periti, u ovvjament fl-aħħar mill- aħħar dan qed jitfa' dawl ikrah fuq l-awtorita' għax hija xi ħaġa ta' wġigħ ta' qalb meta tara nies li m'humiex ikkwalifikati jagħtu pariri lil min hu professjonist f'dan il-qasam.

Dan kollu qed jikkawża disprezz lejn il- professjoni tal-periti għax illum f'din l-awtorita' hemm nies li qed ixekklu x-xogħol tal-periti.

Hawnhekk jien m'iniex qed ngħid li m'għandhomx isiru regolamenti pero' għandna naraw li n-nies li jaħdmu f'dan il-qasam ikunu speċjalizzati u mħarrġa ħalli l-affarijiet ikunu jistgħu jimxu aħjar.

Madam Speaker, każ ieħor simili għaż-żewġ każijiet li diġa' semmejt huwa l-Għar ta' Għejżu fix-Xagħra, li għandu storja kemmxejn twila.

Fil-fatt jien niftakar li wara li kienu tqassmu l-plots kollha taħt il-home ownership scheme fi Vjal it-8 ta' Settembru ġewwa x-Xagħra u beda tiela' l- bini ħabta u sabta nstab li hemmhekk kien hemm għar storiku, wara li xi individwu skopra dan l-għar u mar jagħmel rapport lid-Dipartiment tal- Mużewijiet.

Ta' min jgħid li wara li sar xi studju ttieħdet id-deċiżjoni li m'għandhomx jinbnew tliet plots minħabba dan l-għar.

Illum dan l-għar qiegħed skedat b'tali mod li jaffettwa l-200 metru dijametru ta' madwar, minkejja li dan l-għar m'huwiex kbir iktar minn għaxar piedi b'ħames piedi fond.

B'dawn il-każijiet kollha li għadni kif semmejt jien irrid nikkonkludi li meta l-Awtorita' ta' l-Ippjanar tiġi biex tieħu xi deċiżjoni għandha tieħu l-pariri tagħha mingħand nies professjonisti u mhux mingħand xi dilettanti.

Madam Speaker, issa nixtieq nitkellem fuq tip ta' applikazzjonijiet oħra li jkollha quddiemha l-Awtorita' ta' l-Ippjanar bħal, ngħidu aħna, dawk l- applikazzjonijiet biex stabilimenti ta' l-ikel ikunu jistgħu jqiegħdu l- imwejjed u s-siġġijiet barra.

GĦalkemm huwa fatt li ħafna drabi dawn l- imwejjed u s-siġġijiet jistgħu jkunu ta' xkiel kemm għat-traffiku kif ukoll għall-pubbliku, wieħed irid japprezza li partikolarment fix-xhur tas-sajf min imur f'dawn l-istabilimenti jkun iktar jixtieq jieħu xi ħaġa barra milli joqgħod ġewwa.

Fil-fatt anke jekk tmur f'pajjiżi oħra Ewropej issib din id-drawwa għax tmur fejn tmur fl-Ewropa ssib li l-istabilimenti jingħataw il-faċilita' li joħorġu l-imwejjed barra, pero' mhux l-istess nistgħu ngħidu għal hawn Malta għax sfortunatament ħafna drabi meta jkun hemm xi applikazzjoni bħal din tiġi rrifjutata.

GĦalhekk jien minn hawnhekk nixtieq nappella lill-Awtorita' ta' l-Ippjanar biex tkun iktar matura f'dan ir-rigward billi taħtaf l-okkażjoni ħalli tuża ċerti spazji, bħal pjazez, għal dan l-għan u fl-istess ħin b'hekk tkun qed tagħtihom il- ħajja.

Kulħadd jaf li fl-antik il-pjazza tar-raħal kienet il-post li fiha kienu jiltaqgħu r-residenti ta' dak il-lokal.

Maż-żmenijiet din id-drawwa sabiħa spiċċat pero' din tista' terġa' titrawwem billi ċerti stabilimenti jiġu nkoraġġuti jingħataw il-faċilita' li joħorġu l-imwejjed tagħhom barra, ġaladarba dan ma jkunx qed ikun ta' periklu għan-nies jew għat-traffiku.

Madam Speaker, ħaġa oħra li minħabba fiha l-poplu jħares lejn l-Awtorita' ta' l-Ippjanar b'mod negattiv hija l-mod li bih din l-awtorita' tpoġġi fl- istess keffa djar li jintużaw bħala residenza kif ukoll dawk li jintużaw bħala postijiet ta' villeġġatura.

Skond l-awtorita' r-regolamenti għad- djar li jintużaw bħala residenza u għal dawk li jintużaw bħala postijiet ta' villeġġatura huma l-istess, fis-sens li kull appartament għandu jkollu miegħu garaxx, anke jekk l-appartament ikun qed jintuża bħala post ta' villeġġatura, jiġifieri jkun qed jintuża biss għat-tliet xhur tas-sajf, u dan meta fil-lokalitajiet li qegħdin ħdejn il-baħar qed ikun hemm diversi talbiet biex jinfetħu stabilimenti ta' l-ikel jew ħwienet oħra.

Fl- opinjoni tiegħi jkun iktar għaqli jekk l-ispazju tal-garaxxijiet jintuża għal xi stabiliment jew għal parkeġġ biex b'hekk fl-istess ħin nevitaw l- ostakli fit-toroq tagħna.

Madam Speaker, ikun tajjeb jekk wieħed jara li jiġi mibdul il-kodiċi tal- liġijiet li jirrigwarda l-bini - liema kodiċi huwa maħruġ mill-Pulizija - għax ikkomparat ma' pajjiżi oħra, pajjiżna għandu densita' ta' bini ħafna aktar qawwija.

Għalhekk wieħed irid joqgħod iktar attent meta jiġi biex jagħmel xi pjanijiet ta' bini għax inkella se nispiċċaw f'sitwazzjoni fejn f'pajjiżna ma nsibux iktar raba'.

Permezz tat-tibdil li jsir fil-kodiċi li għadni kif semmejt, l-ispazji tad-djar tagħna jistgħu jiġu ppjanati aħjar b'tali mod li ma jkunx hemm ħela.

Jekk wieħed iqabbel it-tfassil tad-djar tagħna ma' dak ta' pajjiżi oħra jsib li d-djar tagħna fihom ħafna iktar ħela ta' spazju u dan hu kkawżat l-ewwelnett minħabba l-mentalita' tal- poplu u t-tieni nett minħabba li għad għandna liġijiet antikwati.

Per eżempju, skond il-liġi tagħna saqaf ma jistax ikun iktar baxx minn għaxar filati, bil-konsegwenza li minn sular għall-ieħor irid ikun hemm numru ikbar ta' taraġ u dan meta kulħadd jaf li t-taraġ jaħli ħafna spazju mis- sular t'isfel.

GĦalhekk ikun xieraq jekk il-kodiċi tal-liġijiet li jirrigwarda l-bini jinbidel għax ħafna mill-provvedimenti li fih m'għadhomx japplikaw għal-lum u jenħtieġ li jiġu emendati mill-iktar fis.

Madam Speaker, ħaġa oħra li minħabba fiha mhux qed ikun hemm pjan serju fil-bini hija li l-Awtorita' ta' l-Ippjanar ma ħasbitx għall-irziezet, għall-ħwienet iż-żgħar tax-xogħol u għall-barrieri.

Huwa fatt magħruf li dawn it-tliet kategoriji qed idejqu lil ħafna residenti u dan minħabba li meta saru l-pjanijiet lokali ma ġewx allokati areas apposta fejn ir- raħħala, is-sidien tal-ħwienet iż-żgħar tax-xogħol u dawk li jaħdmu fil- barrieri jkunu jistgħu jaħdmu liberament mingħajr ma jkunu ta' inkonvenjent.

Veru li huwa diffiċli biex talloka ċerti areas, speċjalment għall-barrieri, minħabba li dawn jirrikjedu areas kbar għal pajjiżna, pero' jkun ħażin ħafna jekk inwarrbu dawn il-problemi fil-ġenb u ma nagħtux kashom, għax inkella jsiru bħal ħaxix ħażin li jibda jikber fejn u kif ifettillu, bla ebda kontroll ta' xejn.

Madam Speaker, naħseb li rridu nifhmu li bilfors ikun hawn ċertu tgergir kontra l-Awtorita' ta' l-Ippjanar għax l-ewwelnett din tikkontrolla waħda mill-ikbar industriji li għandna f'pajjiżna u t-tieni nett xogħolha jikkonċerna l-poplu Malti u GĦawdxi kollu u għalhekk dejjem se ssib xi ftit tal-friction.

MADAM SPEAKER: Onor. Borg, skadielek il-ħin u għandek bżonn extension.

ONOR.

ANTON TABONE: Nipproponi li jkompli jinstema'.

ONOR.

CARMELO ABELA: Nissekonda.

MADAM SPEAKER: Hawn talba biex l-Onor.

Borg ikompli jitkellem.

Il-Kamra taqbel?

(Onor. Membri: Iva)

Il-mozzjoni għaddiet nem. con.

ONOR.

KARMENU BORG: Nirringrazzja lill-proponent, lis-sekondant u lill- Kamra.

Madam Speaker, kont qed ngħid li xogħol l-Awtorita' ta' l-Ippjanar huwa li tikkontrolla waħda mill-ikbar industriji ta' pajjiżna, ċioe' l- industrija tal-bini li permezz tagħha jiġu ċċirkolati ħafna flus u l-istess problemi li tħabbat wiċċha magħhom din l-awtorita' iridu jiffaċċjawhom ukoll l-awtoritajiet tal-pajjiżi l-oħra kollha tad-dinja.

Fil-fatt meta kont għadni student fl-Universita' kien ġie magazine Kanadiż f'idejja li fuq l-ewwel faċċata tiegħu kien hemm mostru kbir tal-ħadid - dan kien qed jirrappreżenta lill-industrija tal-bini - jiekol ir-raba agrikolu u fil- background kien jidher is-CN Tower u l-iskyline ta' Toronto.

Fi ftit kliem din l-istampa trid twassal il-messaġġ li l-industrija tal-bini hija mostru b'saħħtu li, għalkemm ma tistax twaqqfu, trid tidderiġih biex tgħaddih minn dawk il-postijiet li fihom jagħmel l-inqas ħsara.

Madam Speaker, fil-fatt ix-xogħol ta' l-Awtorita' ta' l-Ippjanar huwa proprjament dak li tidderieġi lill-industrija tal-bini bil-għaqal.

GĦalhekk din l-awtorita' għandha diversi sfidi quddiemha għax fost l-oħrajn trid tara li l-liġijiet li għandhom x'jaqsmu ma' dan il-qasam jiġu emendati skond iż-żmenijiet, ħalli b'hekk din l-industrija tagħmel l-inqas ħsara possibbli lill-pajjiż.

Kif għidt diġa', din l-isfida mhux qed jiltaqa' magħha pajjiżna biss pero' jien ninsab ċert li bil-koperazzjoni ta' kulħadd aħna jirnexxielna negħlbu din l-isfida u għalhekk minn hawn nixtieq nawgura suċċess lil kull min qed jaħdem għal dan l-għan.

Grazzi, Madam Speaker.

MADAM SPEAKER: Nirringrazzjak.

Aktar Rimarki?

L-Onor.

Michael Bonnici.

ONOR.

MICHAEL BONNICI: Madam Speaker, jien smajt bl-akbar attenzjoni dak li qal fl-introduzzjoni tiegħu l-Vici Prim Ministru u ammirajt il-mod li bih tkellem favur l-operat ta' diversi dixxiplini ta' l-Awtorita' ta' l- Ippjanar.

Bħalma qal hu stess, l-Onor.

Vella ilu hemm mill-bidu li twaqqfet l-awtorita' - għax kien wieħed miż-żewġ deputati li jirrappreżentaw iż-żewġ naħat tal-Kamra fuq il-bord ta' l-Awtorita' ta' l- Ippjanar ħaġa sewwa u din se tibqa' - u hu jirrikonoxxi l-ħidma li għamlet għall-ġid ta' l-ambjent f'pajjiżna matul dawn l-erba' snin li ilha mwaqqfa.

Barra minn hekk il-Ministru għamel appell speċjali - anke din in-naħa taqbel miegħu - biex waqt li applikant jinqeda mingħajr dewmin żejjed, mill- banda l-oħra ġustament qal li dawk li japplikaw għal permess ta' żvilupp li mhux aċċettabbli skond il-pjan ta' struttura m'għandhom l-ebda ċans li jeħduh.

L-Oppożizzjoni taqbel perfettament ma' dan l-istatement u ta' bniedem responsabbli li hu u li naf li jħobb u jirrispetta l-ambjent, jien hawnhekk inneħħilu l-kappell.

Pero' f'dawn l-emendi nħoss li hemm id- difetti.

Ma ninsewx li l-Awtorita' ta' l-Ippjanar saret bl-aktar konsultazzjoni wiesgħa u nġabret dik l-informazzjoni kollha, anke mill- pubbliku stess li seta' jissottometti bil-miktub proposti kif l-aħjar tkun strutturata din l-awtorita'.

Imma, bħalma diġa' ntqal, f'dawn l-emendi ma saret konsultazzjoni ma' ħadd, anzi l-Ministru qal li kien hemm programm ieħor aktar wiesa' ta' emendi iżda kien jaqbel li għalissa dawk ma jiġux sottomessi għall-approvazzjoni ta' dan il-Parlament, sakemm jgħaddu dawn l- emendi aktar neċessarji.

X'ġiegħel lill-Gvern hawnhekk jagħmel dawn l- emendi?

Naħseb li biex wieħed jirrispondi din id-domanda l-aħjar ħaġa li jagħmel huwa li jara kif il-Gvern Laburista ttratta mal-Planning Authority fuq il-proġett ta' Buġibba.

Madam Speaker, aktar kmieni din is-sena, preċiżament fil-5 ta' Mejju, "The Times" ġabet rapport - u tagħtu prominenza kbira - fuq il-proġett ta' Buġibba.

Kulħadd jaf li dan il-proġett il-Gvern Laburista għamlu s- showcase tiegħu u nafu kif ix-xogħol mexa b'ċerta urġenza għax kellu jitlesta qabel is-sajf.

Fil-fatt sa April kien diġa' sar ammont ta' xogħol sostanzjali u żgur li ħadd ma kien qed jistenna li joħroġ il-Prim Ministru - u miegħu l-Viċi Prim Ministru - u jagħmel attakk sfrenat fuq l-Awtorita' ta' l-Ippjanar, meta kienet l-istess awtorita' li lill-Gvern tagħtu palata tajba fuq dan il-proġett.

Il-Prim MInistru, wara li bħas-soltu waħħal fil- Gvern Nazzjonalista preċedenti għall-problemi li hawn, u wara li akkuża lill-Oppożizzjoni b'"anti-democratic interference for holding up the works", fetaħ il-kanuni fuq il-Planning Authority "for stopping works and requesting changes when construction was already nearing completion".

Skond ir-rapport ta' "The Times" il-Prim MInistru u l-Viċi Prim Ministru kienu mxebbgħin bl-attitudni tal-Planning Authority u l-Onor.

George Vella ġie saħansitra rrapportat li qal li "anti-democratic interference had to be levelled off".

X'riduha din it-theddida hekk serja lill-Planning Authority meta allaħares ma kenitx hi li pproċessat l-applikazzjonijiet tal-Gvern b'ħeffa li qatt konna għadna ma rajna bħalha?

(Interruzzjonijiet) Qed ngħid il-verita' kollha għax m'għandi xejn x'naħbi.

Il-Partit Nazzjonalista oġġezzjona fejn kien hemm bżonn il-permess, imma fejn ma kienx hemm bżonn il-permess - u xogħlijiet bħalma huma bankini m'hemmx bżonn permess għalihom - jien ngħid li kien żbaljat il-Partit Nazzjonalista meta oġġezzjona u dan lil sħabi kont ngħidulhom.

Imn'Alla kienet l-Awtorita' ta' l-Ippjanar għax jien qatt ma nista' ninsa meta ġejna għat-triq li tidħol għal Buġibba minn Burmarrad u min-naħa tas- Salina.

Il-membri tad-development control commission damu jistennew bħal ruffjani 40 minuta sakemm id-Dipartiment tal-Public Works ġab pjanta mid- Dipartiment tat-Toroq u kulma ġabu kienet kurvatura li ma solviet assolutament xejn.

Kellha tkun it-traffic section ta' l-Awtorita' ta' l- Ippjanar li ħarġet b'dawk il-proposti li llum kulħadd qed igawdi.

Veru ġie tajjeb il-proġett imma dan ġara bis-saħħa ta' l-Awtorita' ta' l- Ippjanar, anke fir-rigward tal-parking spaces u t-traffic arrangements li saru.

Mhux biss kien hemm bżonn il-permess imma anke l-expertise ta' l- Awtorita' ta' l-Ippjanar.

Mela tiġi u titfa' l-ħtija fuq l-Awtoirta' ta' l- Ippjanar u tagħmel ċertu theddid minn dik il-kwalita'!

Jien assolutament ma naqbilx miegħu u dan ma jagħmilx unur lill-Ministru u mill- introduzzjoni daqshekk sabiħa li għamel fil-Parlament nhar it-Tnejn li għaddew jidher li jiddispjaċih li seta' uża xi kliem mhux floku fil- konfront ta' l-awtorita' fejn jidħol il-proġett ta' Buġibba.

L-Awtorita' ta' l-Ippjanar bdiet mix-xejn erba' snin ilu.

Qabel kellna l- Building Development Act li kienet tal-mistħija, fejn il-gvern kellu kull poter u bl-ikbar arroganza kien jagħti lil dak u lill-ieħor ma jagħtihx, bil-barka tal-ministru.

Hekk kienet is-sitwazzjoni.

X'differenza meta tagħmel konsultazzjoni ta' erba' snin sħaħ, iġġib expertise minn barra, nies li tassew jifhmu fil-planning!

Żgur li ma kienx hemm lokha dik it- theddida imma mhux se noqgħod nelabora fuqha għax irrid insemmi punti oħrajn.

Ejja naraw li ma nkunux ta' theddida għall-awtonomija ta' l- Awtorita' ta' l-Ippjanar għax anke b'dawn l-emendi li qed iressaq il-Gvern wisq nibża' li l-aħħar kelma se tkun tal-ministru.

U fuq dan il-Viċi Prim Ministru ma tkellem assolutament xejn ħlief li qal li b'daqshekk l- Awtorita' ta' l-Ippjanar mhijiex se titlef l-awtonomija tagħha.

Ma nixtieqx li nerġgħu niġu fiż-żmien meta l-ministru jiddetta kollox hu għax dan ma jawgurax tajjeb għall-Awtorita' ta' l-Ippjanar.

L-Awtorita' ta' l- Ippjanar hija monument għall-Partit Nazzjonalista għax kien hu li wellidha fuq pedamenti sodi li tħares l-ambjent f'pajjiżna u dan jirrikonoxxih ukoll l-Ministru.

Per eżempju, is-sand dunes lejn il-Mellieħa u lejn il-gżejjer ta' San Pawl, il-cliffs u ħafna postijiet oħra ħadd ma kien jaf bihom u mn'Alla kienet l-Awtorita' ta' l-Ippjanar li permezz ta' fotografiji u surveys li għamlet ħarġet ukoll studju xjentifiku ħafna biex il-poplu Malti jkun jista' jistudjahom, jitpaxxa bihom u jippreservahom.

Mhux hekk biss, kien hemm il-proġett f'Ta' Qali, il-proġett ta' Sant'Iermu, il-proġett tal- fortizza tal-Kalkara, tar-Ricasoli u ħafna proġetti oħrajn.

Kollox inbena kważi mix-xejn għax għalkemm qabel kellna l-PAPB u kien hemm ċerti nies esperti imma dawn kienu ftit.

L-Awtorita' ta' l-Ippjanar bagħtet in-nies jitħarrġu anke f'post-graduate courses barra minn Malta, barra t-taħriġ li kien hawn permezz ta' dawk l-esperti Ingliżi li semma l-Ministru, li taw l- ikbar kontribut biex iħarrġu lil dawn in-nies.

Dan kien verament utli għall-Awtorita' ta' l-Ippjanar biex hi tkun tista' tipproċedi b'dak li verament kellu bżonn pajjiżna, mhux erba' snin ilu imma ħmistax-il sena ilu.

Madam Speaker, il-poplu aċċetta l-Awtorita' ta' l-Ippjanar u llum il- ġurnata nafu li ħadd jew inkella ftit huma dawk l-imġienen li jmorru jissograw jibnu mingħajr permess jew inkella f'postijiet fejn huma riżervati.

(Interruzzjonijiet) Hemm min, issa nitkellem fuqhom iktar tard.

Imma bil-Partit Nazzjonalista fil-gvern il-poplu sar aware li l- ewwel irid ikollok il-permess ta' l-Awtorita' ta' l-Ippjanar qabel ma tibni xi ħaġa, għalkemm ħafna oħrajn qalu li hija mostru.

Veru hija mostru, fis- sens li hija awtorita' ta' entita' kbira li għandha xi 15-il sezzjoni, fosthom mapping, land surveying, heritage u ħafna affarijiet oħra, imma m'hijiex mostru fis-sens li qed isejħulha xi wħud għaliex ħolqot id- diffikutaljiet, għax trid tibla' kollox jew għax trid tiddetta kollox hi.

Mhux veru.

Hemm il-pjan ta' struttura, hemm diversi sezzjonijiet ta' l- environment u rridu noqogħdu għal dawk ir-regoli.

U ħażin għal dawk l- applikanti u l-periti li jwaħħlu fl-Awtorita' ta' l-Ippjanar jekk ma joħroġx permess u jgħidu li dawk rashom iebsa meta n-nies ta' l-awtorita' qegħdin jimxu ma' proċeduri stabiliti.

Jien qiegħed board member fl-Awtorita' ta' l-Ippjanar u jien wieħed minn dawk li nikkritikaha ħafna u bħalma jaf l-Onor.

Vella kemm-il darba ma vvotajtx jew inkella vvotajt kontra ċerti proċeduri ta' l-Awtorita' ta' l- Ippjanar għax ma kontx naqbel assolutament magħhom.

Kelli ħafna inkwiet, b'mod speċjali minħabba compliance certificates, meta tara ċerti nies li wara li jkunu bnew id-djar tagħhom b'tant sagrifiċċju jmorru japplikaw għad- dawl u l-ilma u minħabba ċerti restrizzjonijiet iebsin, li jkun għamel xi ħadd mill-Awtorita', jibqgħu jittewbu għal permess.

(Interruzzjonijiet) Iva, ħdimna u ħdimna ħafna.

Din kont ressaqtha jien f'Ġunju tas-sena l- oħra imma damet tkarkar kważi disa' xhur.

Il-poplu xi jrid?

Bħalma għadu kif qal l-Onor.

Vella, il-poplu jrid inqas burokrazija u iktar flessibilita', prattiċita' u konsistenza.

U hawn hi l-problema ta' l- inkonsistenza min-naħa ta' l-Awtorita' ta' l-Ippjanar u din ta' min jikkritikaha.

Per eżempju, għandna problemi minħabba li ssib min, qabel ma sar il-pjan ta' struttura, bena blokk flats b'sitta jew seba' sulari - meta llum skond il-pjan ta' struttura dan ma jistax jogħla iktar minn ċertu għoli - allura dan illum ma jistax jinħariġlu l-permess għax ikun hemm ċerta inkonsistenza li wieħed ikollu ċertu għoli u l-ieħor ma jkollux.

Forsi wieħed ikun bena mingħajr permess, l-ieħor ikun inħariġlu l-permess ma nafx kemm żmien ilu u nibqgħu sejrin hekk.

Għandna wkoll il-problema ta' dawk il-postijiet ta' Tas-Sliema.

Per eżempju, l-awtorita' bl-ikbar responsabbilta' għamlet erba' conservation areas f'Tas-Sliema, bħalma għamlet fiż-Żejtun, f'Ħal Tarxien, fil-Gudja u anke f'Għawdex, u fir-rigward tal-conservation area ta' Tas-Sliema qalet li ma jistax ikompli jsir żvilupp.

Jekk tara Dingli Street u Borg Olivier Street issib plots ta' tliet qasab, u ġieli ħafna inqas, u minn dawk id- djar karatteristiċi u tant sbieħ, b'ambjent sajfi ...

Qabel aħna l-Maltin konna mdorrijin immorru Tas-Sliema bħala post għas-sajf - mhux kulħadd imma min kien jista' - imma issa l-Awtorita' ta' l-Ippjanar għamlet stop u kien jeħtieġ li jsir dan l-istop għax ma jistax ikun nibqgħu sejrin hekk.

Hemm sezzjoni ta' nies li qed igergru għax qed jifgu b'dak il-bini għoli, għax neħħejnilhom l-arja, għax għamilnilhom id-dell fil-bitħa eċċ. Imbagħad hemm sezzjoni oħra li jkollhom dar hemmhekk u minflokha jkunu jridu jtellgħu blokk flats ta' ħames sulari jew sitt sulari, bħalma jkun għamel dak ta' ma ġembhom, għax jgħidulek li jekk huma joqgħodu fis-sular t'isfel se jġibu l-eluf ta' liri minn dawk il-flats li jkunu bnew.

X'imkien trid taqta' linja u jien naqbel mad-deċiżjoni li ttieħdet.

Huwa veru li n-nies qed jinqarsu u jkun hemm min jistaqsi: Għaliex jien?

Għaliex mhux jien?

Ma jistax ikun li nkomplu sejrin b'dak l-iżvilupp li kien qed isir pero' fil- liġi m'hu qed isir xejn biex jiġi applikat dak li qed tagħmel l-Awtorita' ta' l-Ippjanar.

Per eżempju, il-Ministru ma qal xejn fuq il-kwestjoni ta' l- enforcement.

MADAM SPEAKER: Il-Viċi Prim Ministru, bil-permess ta' l-Onor.

Bonnici.

ONOR.

GEORGE VELLA: Se nikkoreġik ħalli ma niddevjawx.

Qed nieħu gost nisimgħek għaliex qed tkun oġġettiv immens.

Madam Speaker, irrid infakkar lill-kollega tiegħi li jien għamiltha ċara li dan huwa l-ewwel lot ta' emendi.

Dwar l-enforcement, kif jaf hu - kien miegħi għal żmien twil fuq il-bord - saru ħafna dibattiti u I hold strongly fuqha.

Jien nispera li l- enforcement se tkun fil-lot ta' emendi li se nressqu 'l quddiem għax dan is- suġġett għadna lanqas biss missejnih.

ONOR.

MICHAEL BONNICI: Nirringrazzjak.

Imma jien kont nistenna li l- enforcement jieħu l-prijorita' għax hekk kien hemm bżonn.

Issa hawn ma rridux inkunu politiċi u allura nadottaw dak li se jrebbaħna l-voti u dak li jista' jtellifna l-voti għalissa nżommuh.

(Interruzzjonijiet) Jien naqbel miegħek b'ruħi u b'ġismi għax naf kemm hija dgħajfa l-enforcement min-naħa ta' l-Awtorita' ta' l-Ippjanar u għalhekk jeħtieġ li niddixiplinaw lill-poplu wkoll.

Per eżempju, nafu bl-ex-batching plant ta' Birżebbuġa fejn għandna dak il-ħadid fit-Triq tal-Barrani, li tant kien isemmih l- Onor. Vella.

Nirriferi wkoll għall-Wied il-Kbir u hija ħaġa ta' mistħija li wieħed mill-isbaħ widien li għandna ġie mħarbat.

Imbagħad hemm ukoll Wied Qirda, fejn iridu jagħmlu korsa taż-żwiemel u ħafna affarijiet oħrajn.

Jien dawn nikkundannahom u kkundannajnihom kemm jien u anke l-Onor.

Vella fl-Awtorita' ta' l-Ippjanar.

Jien ktibt fuqhom fil-gazzetta għaliex meta nagħmel dmiri m'għandix minn xiex nibża'.

Fejn hemm il-liġi għandha tkun inforzata, pero' jien kont nistenna li artiklu 52 tal-liġi prinċipali jiġi nforzat l-ewwel bħala prijorita'.

Dan l-artiklu jgħid li meta wieħed ikun qed itella' post illegalment, jew għax mingħajr permess ta' l-Awtorita' ta' l-Ippjanar, jew għax ikun outside a development zone, jew inkella għax ikun ħariġlu l-permess imma ma jkunx qed jibni skond dak il-permess, l- awtorita' għandha toħroġlu stop notice.

Jien naqbel li hekk għandu jkun.

Pero' d-difett qiegħed hawn u jien kont nistenna li l-Ministru jikkoreġih.

(Interruzzjonijiet)

MADAM SPEAKER: Il-Viċi Prim Ministru, bil-permess ta' l-Onor.

Bonnici.

ONOR.

GEORGE VELLA: Madam Speaker, mhux biex ninterrompih imma jien fl- introduzzjoni għad-diskors tiegħi għidt li din m'hijiex xi liġi li ġejja minn Monte Sinai.

Għidt u qed nerġa' ngħid hawnhekk li jien qiegħed hawn u lest nilqa' s-suġġerimenti u l-emendi li jsiru u nwiegħdu li jekk ikunu jagħmlu sens jien lest li napplikahom.

Aħna qegħdin hawnhekk biex nirranġaw il-liġijiet.

ONOR.

MICHAEL BONNICI: Dak hu li se ngħidlek.

Se nagħmillek suġġeriment.

ONOR.

GEORGE VELLA: Bil-qalb kollha.

ONOR.

MICHAEL BONNICI: F'artiklu 52 qed ngħidu li tinħareġ stop notice, u wara toħroġ enforcement order.

Id-dixxiplina trid tkun hemm u l-ordni trid tiġi obduta.

Issa l-proviso li hemm f'subartiklu (5) ta' l-istess artiklu jgħid li jekk l-applikant jingħata stop notice u jingħata enforcement order u dan jagħmel applikazzjoni lill-Awtorita' ta' l-Ippjanar, l-enforcement order tiġi miżmuma u jibda l-proċess ta' l-applikazzjoni.

Mela dan imur japplika u jibda s-soltu proċess ta' periti, ownership, plotting, imbagħad l-applikazzjoni tiġi refused, jerġa' jmur għall-consideration u tiġi refused, l-appell jista' jiġi refused u jista' jmur il-qorti, imbagħad wara xi tliet snin jekk mhux iktar irid iwaqqa' l-bini.

Jien nissuġġerixxi lill- Ministru biex, kif għandu l-okkażjoni, jemenda dak il-proviso ħalli jiġi jgħid li biex tiġi pproċessata applikazzjoni trid twaqqa' dak li tkun ilħaqt bnejt illegalment.

Dak il-proviso jista' jemendah u jekk irid jista' jistaqsi lill-esperti.

Hawnhekk hawn esperti fuq il-liġi u jekk irid jista' jistaqsi anke lill-AG ħalli jara kif jista' jagħmel restrizzjoni qawwija ħafna biex dak li jkun ma jazzardax ipoġġi ġebla fuq ġebla f'każ fejn jista' jagħmel appikazzjoni u jinħariġlu l-permess.

(Interruzzjonijiet) Jien jiddispjaċini li mhux se nkun nista' nieħu sehem fid-dibattitu waqt il-Committee stage imma l-Ministru għandu dan iċ-ċans.

(Interruzzjonijiet) Hekk għandu jkun, żomm kelmtek, uża l-forzi tiegħek u uża d-dixxiplina bħala ministru ta' l-ambjent.

Użaha din il-ħaġa.

Bonnici.

ONOR.

GEORGE VELLA: Madam Speaker, nista' nassigurah - min kien fis-sotto- kumitat jafu dan - li jien ridt li fejn m'hemmx applikazzjoni jkolli d- dritt li nwaqqa' l-bini immedjatament.

Legalment qaluli li hemm diffikultajiet kbar u ma nistgħux nagħmluha, imma jien nixtieq li din niddiskutuha fl-istadju ta' Kumitat għax jien daqsek nixtieqha ssir.

ONOR.

MICHAEL BONNICI: Nispera li spjegajt tajjeb din il-materja mportanti ħafna pero' nerġa' nenfasizza li l-enforcement għandu jkun.

L- Awtorita' ta' l-Ippjanar hija nieqsa mill-enforcement u nappella lill- Ministru sabiex jagħtiha l-apparat neċessarju.

Issa spiċċa l-proġett ta' Buġibba u forsi spiċċaw ċerti proġetti oħrajn, allura ċertu makkinarju jista' jintuża biex ineħħi dak li huwa illegali u li qed iħassar l-ambjent.

Jeħtieġ li tintuża l-forza u ma tibqax awtorita' mingħajr snien.

Issa ħalli niġu għas-sitwazzjoni attwali.

X'qed jagħmlu dawn l-emendi għall- effiċjenza ta' l-Awtorita' ta' l-Ippjanar?

Aħna nafu li għal sezzjoni kbira mill-poplu l-Awtorita' ta' l-Ippjanar tfisser: Irrid permess, oħroġuli.

Hekk biss tfisser għalihom, jew inkella: Għaliex irrifjutajt il-permess tiegħi?

L-Awtorita' ta' l- Ippjanar għalihom hija mostru mentri dan assolutament li m'huwiex veru.

(Interruzzjonijiet) Sar progress fl-Awtorita' ta' l-Ippjanar.

Jien inżomm record ta' kemm sar xogħol u kemm jiġu deċiżi każi by delegation, kemm fi tmien ġimgħat, kemm f'16-il ġimgħa u anke fi żmien relattivament qasir.

Hemm numru raġonevoli ta' applikazzjonijiet li ma joħolqux komplikazzjonijiet u allura jistgħu jgħaddu.

Huwa veru li tmien ġimgħat huma ftit u tagħmel sens li ttawwalhom għal 12-il ġimgħa imma fuq din il- ħaġa nitkellem iktar tard.

Kif jaf kulħadd sar ħafna progress.

Anke r- rapport tas-Sur Karmenu Farrugia jgħid li sar ħafna progress, allura x'qed iżomm?

U dan hu li jrid jifhem il-poplu Malti.

GĦalkemm hemm 5,000 jew 6,000 applikazzjoni pendenti, quddiem il-bord tad-development control commission m'hemmx applikazzjonijiet għaliex kważi lestewhom kollha dawk li jridu jiġu pproċessati mill-case officers.

Allura fejn qiegħed il-backlog?

Il-backlog fid-DCC qiegħed fejn dak li jkun jitlob li jkun preżenti waqt id-deliberazzjoni.

U hawn nixiteq ngħid xi ħaġa kemm għall-applikant u kif ukoll għall-periti u l-avukati li jtellgħu magħhom.

Ħafna drabi jkun assolutament għalxejn li l-perit jagħmel talba biex ikun preżenti għax ikun diġa' jaf li l-applikazzjoni se tiġi approvata.

Per eżempju, jsiru applikazzjonijiet għall-bini ta' maisonette ċkejken, ta' dar ċkejkna, ta' kamra, hi x'inhi, li jkunu jafu - għax hemm min ikun jaf ħafna affarijiet mill-Awtorita' ta' l-Ippjanar! - li se tiġi approvata u xorta jagħmlu l- applikazzjoni to be present waqt id-deliberazzjoni.

Hemm periti u avukati li forsi jagħmlu dan għall-interess personali tagħhom u b'hekk qed jakkumula l-backlog.

L-argument tiegħi hu li ħafna drabi din it-talba ssir għalxejn.

MADAM SPEAKER: L-Onor.

Bertu Pace, bil-permess ta' l-Onor.

Bonnici.

ONOR.

BERTU PACE: Fil-fatt il-parti l-kbira ta' l-emendi li qed nipproponu qed nagħmluhom preċiżament fuq talba tal-periti.

ONOR.

MICHAEL BONNICI: Madam Speaker, lill-Onor.

Bertu Pace nista' ngħidlu li hemm madwar 700 applikazzjoni pendenti fejn il-perit jew l- avukat ikun talab, għan-nom tal-klijent, to be present waqt l-istadju tad- deliberazzjoni.

Issa jien nissuġerixxi lill-Ministru li, jekk hu prattikabbli u jekk din tista' ssir skond il-liġi, minflok ma jkun hemm development control commission waħda - fil-fatt diġa' hemm id-DCC 1 u d-DCC 2, għalkemm dawn huma l-istess nies - ikun hemm tliet boards oħra biex dan il-proċess jitħaffef għax min għandu applikazzjoni pendenti u, ngħidu aħna, rċieva llum mingħand il-case offier to be present, qabel Jannar li ġej mhux se jidher quddiem il-bord għax dan ma jittrattax aktar minn 10 jew l-aktar 15-il applikazzjoni f'seduta waħda, mhux kapriċċożament imma għax neċessarjament huwa hekk.

(Interruzzjonijiet) Anke meta aħna konna fil- gvern dawn is-suġġerimenti jien kont nagħmilhom.

Il-Ministru qal li ma sab xejn fil-files imma jaf x'kien hemm imniżżel fil-progamm elettorali. tagħna.

Aħna għamilna sensiela ta' proposti biex intejbu l-effiċjenza ta' l-Awtorita' ta' l-Ippjanar u fl-eżekuttiv tal- Partit Nazzjonalista - ma nkun qed ngħid xejn sigriet - iddiskutejnihom fid- dettall għax konna nafu li l-pubbliku kien qed jitlob proċedura aktar snella.

Jien dejjem għidt u anke għidtha fil-bord quddiemek stess li n- nies l-iktar li jiġu jkellmuna mhux fuq dawl, mhux fuq telephone, mhux fuq affarijiet oħra pwerili imma fuq permessi ta' l-Awtorita' ta' l-Ippjanar.

Illum din l-esperjenza qed igħaddi minnha wkoll l-Onor.

Bertu Pace.

Hekk hi s-sitwazzjoni għax 95% tan-nies li jiġu jkellmuna - jew ejja ngħid 90% biex ma nesaġerax - huma fuq affarijiet li jirrigwardaw l-Awtorita' ta' l- Ippjanar.

Għalhekk qed nieħu pjaċir ukoll li fejn ikun hemm refusal se jingħata d-dritt lill-perit biex jerġa' jagħmel is-sottomissjonijiet tiegħu bil-miktub.

Pero' wisq nibża' li jekk se nħalluha li l-perit ikun preżenti waqt l-istadju tad-deliberazzjoni, dan il-backlog mhux se jiġi eliminat.

Jien diġa' tkellimt fuq l-urban conservation areas, b'mod speċjali fuq Tas-Sliema u postijiet simili, pero' nixtieq nagħmel suġġeriment ieħor li forsi ħallejt barra.

Għandna sitwazzjoni fejn case officers jiddettaw huma x'għandu jsir u nsemmi diversi każijiet.

Jien ngħix f'raħal li huwa għal qalbi ħafna li għandu urban conservation area veru prestiġjuża li nixtieq li tiġi priservata.

Pero' ma jistax ikun li, wara li perit privat jagħmel suġġeriment prattiku kif jista' jinżamm l-istat oriġinali tal-post, jiġi l- case officer sħun sħun u jgħidlu: Le, kif ngħid jien irid isir.

Każ tipiku huwa ta' dar li qiegħda taħt il-livell tat-triq.

Din id-dar dejjem tkun flooded u minn mindu għamlu t-tarmac l-ilma qaleb iktar, minkejja li saret qisha dorga biex l-ilma ma jidħolx, allura is-sid talab biex igħolli d-dar 'il fuq.

Kulma kien hemm kienet arkata ċkejkna u l-perit qallu li se jinnumeraha u ma jbiddel l-ebda ġebla minn dik l-arkata, sempliċement jaqta' d-dar 'il fuq.

U ma tawhx permess minħabba din l-imbierka arkata.

Imma din hija redikola jekk dan il-bniedem qiegħed proprju jegħreq fix- xitwa.

Mhux se jkun il-case officer li joqgħod hemmhekk!

Ejjew inkunu prattiċi.

Jien qatt ma nista' ninsa wieħed mill-ewwel każijiet ta' l-Ombudsman, dak ta' Sciberras - il-membri ta' l-Awtorita' ta' l-Ippjanar jafuh - li kellu daqsxejn ta' tieqa fil-faċċata li riedu jikkonservawha.

Dan aċċetta li jikkonservaha, qallu bil-miktub li se jwaqqagħha u jerġa' jpoġġiha f'postha għax ried sempliċemet jagħmel taraġ.

Qalulu li ma setax jagħmel taraġ għax għandu l-arkati.

Allura dan se jibqa' jgawdi l-arkati?

Dan għamel l-applikazzjoni, appellaha u tilef, għamel reconsideration u tilef kollox, reġa' applika u reġa' tilef kollox u llum il-ġurnata l-blata ta' din id-daqsxejn ta' tieqa waqgħet u ħalliha hemm.

Issa jgawdiha l-ambjent!

Jiġifieri hawnhekk irrid nagħmel appell lill-Awtorita' ta' l-Ippjanar biex ikunu daqsxejn konsistenti magħhom infushom u jkunu prattiċi f'dawn l- affarijiet.

Madam Speaker, ikolli ninsisti li għalkemm ċerti emendi fil-liġi huma prattiċi hemm oħrajn li ma kienx hemm lokhom.

Iktar kien hemm bżonn ta' titjib ta' l-amministrazzjoni teknika fl-Awtorita' ta' l-Ippjanar milli tibdil tal-liġi proprja.

(Interruzzjonijiet) Kollox sew, hemm ftit affarijiet pożittivi imma jien ma naqbilx li l-Awtorita' ta' l-Ippjanar tagħmilha soġġetta għall-ordnijiet tal-ministru.

Jekk hemm bżonn, Ministru, ejja nerġgħu niddiskutu biex lill-Awtorita' ta' l-Ippjanar inħallulha l-awtonomija tagħha għax inkella jista' jkun hemm l-abbużi.

Bħalma qallek l-Onor.

Francis Zammit Dimech, illum hemm inti u aħna moħħna mistrieħ bik - mhux għax m'għandniex fiduċja f'oħrajn imma ċertament li għandna moħħna mistrieħ bik - imma jista' jkun hemm xi oħrajn, u kellna fil- passat, li jistgħu jabbużaw minn dawn il-provvedimenti li int qed tipproponi.

Imbagħad qed ngħidu li l-pjan ta' struttura jrid jinbidel iktar spiss jew inkella piecemeal.

Nafu li hemm ċerti areas fejn huwa permessibbli li jsir bini għall-iżvilupp pero' m'hemmx scheme għalihom.

Dawn qegħdin jistennew il-pjan ta' struttura biex jidħlu fl-ischeme.

Din kienet tkun emenda tajba!

F'Ħaż-Żebbuġ hemm żewġ building sites kbar li m'hemmx scheme għalihom.

Issa dan meta biċċa art qed tinbiegħ Lm20,000 u Lm22,000 u kieku dawn l-areas jidħlu fl-ischeme kieku l-prezz average ta' l-art f'Ħaż-Żebbuġ jitbaxxa - jew almenu ma jibqax jogħla - (Interruzzjonijiet) Le, le, in urban conservation areas, imma m'hemmx scheme, jiġifieri m'hemmx it-toroq u m'hemmx minn fejn jgħaddu servizzi.

Imma dawn jistgħu jinfetħu u jidħlu fl-ischeme.

Allura se noqogħdu nistennew l-istructure plan tar-raħal ta' Ħaż-Żebbuġ biex dan il-povru bniedem jibda jibni għal uliedu stess!

Mhux hu biss għax imbagħad ikun jista' jagħti artijiet u jserraħ il-piż minn fuq il- gvern.

MADAM SPEAKER: Il-Viċi Prim Ministru, bil-permess ta' l-Onor.

Bonnici.

ONOR.

GEORGE VELLA: Madam Speaker, se nistaqsih biex inkun qed nifhmu eżatt.

Jiġifieri int qed tgħid li hemm areas li jistgħu jiġu żviluppati, qegħdin within the scheme pero' miżmumin minħabba li m'hemmx il-local plan?

ONOR.

MICHAEL BONNICI: M'hemmx scheme għalihom u l-ischeme jidħol meta jsir il-local plan.

Din hija ħażina.

ONOR.

GEORGE VELLA: Qed tinżamm l-ischeme għax m'hemmx il-local plan?

ONOR.

MICHAEL BONNICI: Iva, għax m'hemmx il-local plan.

Issa hekk se jiġri jekk il-pjan ta' struttura se toqgħod tmissu biċċa biċċa.

Għax ejja ngħidu li tagħmel il-local plan għaż-Żejtun u allura f'dak ir-raħal tippermetti li jkun hemm ċertu għoli ta' bini, waqt li l-pjan għan-naħa tal- Mellieħa jkun għadu ma tressaqx quddiem il-Parlament għall-approvazzjoni.

Allura taż-Żejtun għandhom il-permess biex jibnu erba' sulari u n-nies tal- Mellieħa ma jistgħux għax hemmhekk għad irid jiġi kkonsidrat mill- Parlament!

Hemm ħafna konsegwenzi oħra u huwa ħażin li ġġib partijiet mill- pjan ta' struttura biex iddaħħalhom fl-iskema biċċa biċċa.

Din hija ħaġa perikoluża ħafna, se tagħmel ħafna ħsara u se tkun kaġun ta' korruzzjoni wkoll.

Din l-emenda fil-liġi, li se ġġib partijiet mill-pjan ta' struttura biċċa biċċa, jista' jkollha aspetti pożittivi imma wisq nibża' li iktar tista' tagħmel ħsara milli ġid biha.

Jien hawnhekk nixtieq nagħmel appell speċjali biex din jikkonsidra wkoll il-Ministru.

Imbagħad għandna problema oħra rigward il-plots.

Il-Partit Soċjalista qabel l-elezzjoni wiegħed lill-poplu li jagħtih il- plots u mhux maisonettes, bħalma kienet il-policy tal-Partit Nazzjonalista.

(Interruzzjonijiet) Irridu nibżgħu għall-art.

Dan l-aħħar l-Awtorita' ta' l-Ippjanar għamlet survey biex tkun taf x'possibbilta' hemm ta' żvilupp fid- development zone areas li jistgħu jiġu sfruttati għal skop ta' housing.

Irriżulta li għad għandna ħafna u jenħtieġ li ssir xi skema għax wisq nibża' li kif qed tiġi emendata l-liġi, peress li wegħedna li se nagħtu l- plots, se nagħtu lok biex il-pjan ta' struttura jiġi estiż u se nieħdu areas li suppost jiġu kkonservati.

Din hija sistema ħażina u jien nagħmel appell hawnhekk sabiex jirtiraw dik il-wegħda li għamlu qabel l-elezzjoni li jqassmu l-plots għax jekk jattwawha ikunu qed jagħmlu aktar ħsara.

Il- policy tal-Partit Nazzjonalista li jibni masionettes tagħmel iktar sens u ngħid għaliex.

Il-plots li ngħataw fis-snin tmenin kienu nxtraw bix-xejn - Lm600 jew Lm800 - u min tella' post illum kiber, it-tfal iżżewġulu u l-post qasmu fi tnejn, fuq u isfel, u ta' dik il-biċċa art li fuqha ħareġ ftit mijiet ta' liri - naturalment għamel kollox bil-liġi għax xtara ċ-ċens u wara li għaddew għaxar snin kellu kull dritt jiddisponi mill-post - daħħal l- Lm40,000 tal-post ta' fuq u Lm40,000 oħra tal-post t'isfel.

Jiġifieri minn plot li kien xtrah b'Lm600 ġab Lm80,000 għall-kappriċċ tal-gvern.

Jien ngħid lill-partit fil-gvern biex ineħħi din il-policy, jibża' għall- art li tant hija limitata f'pajjiżna u ma jeħux iktar art minn dik li hija tajba għar-rikreazzjoni u għall-agrikoltura, sabiex l-ambjent ngawduh aħna u ta' warajna u ma jirrovinax dak li għandna.

Għandna biżżejjed proprjeta' u bi proposti bħal dawk li saru għall-Furjana, fejn raw il-postijiet li huma battala, iltaqgħu mas-sidien, tkellmu magħhom u raw kif jistgħu jiġu rranġati u żviluppati mingħajr r-restrizzjonijiet ta' urban conservation - naturalment fejn verament ikun hemm bżonn naqbel ma' din is-sistema - nistgħu naslu biex dawn il-postijiet battala nagħmlu użu minnhom.

Din hija xi ħaġa urġenti għax wisq nibża' li jista' jiġrilna bħalma ġralhom pajjiżi oħra fejn il-units tant jakkumulaw li lanqas jifdlilna post għar- rikreazzjoni.

Madam Speaker, punt ieħor li rrid nagħmel huwa dwar is-secret vote u għal meta jiġi biex jingħata l-vot għax klawsola 12 ta' dan l-abbozz ta' liġi, li qed temenda artiklu 32 ta' l-Att prinċipali, tgħid li d- deliberazzjonijiet jistgħu jsiru bil-magħluq imma l-vot irid jintefa' fil- miftuħ.

Jien bejn naqbel u bejn ma naqbilx ma' dak li qal il-Ministru u dak li qed jiġi ssuġġerit.

Huwa veru li f'ċerti okkażjonijiet l-Awtorita' ta' l- Ippjanar, u aktar u aktar id-DCC, kultant ikollhom jiddiskutu ċerti materji li jistgħu jkunu kontroversjali u minħabba l-mod kif ikunu esprimew ruħhom waqt il-board meeting wieħed malajr jiġbed konklużjoni li dak jobgħod lil dak u l-ieħor ifaħħar lill-ieħor.

U hawn naqbel ma' l-Onor.

Vella fejn qal li jkun hemm nies għassa tiegħek biex jaraw kif se tivvota.

Il-proċedura biex isir vot sigriet hi li l-membri jingħataw biċċa karta biex jivvotaw favur jew kontra u għalkemm ikun hemm l-għassa fuqhom ikunu vvotaw b'mod sigriet.

Issa jekk ir-riżultat tal-votazzjoni jkun indaqs, jiġifieri nofs iva u nofs le, miskin hu min ikun chairman għax ikollu jitfa' l-casting vote!

Kien qal sew iċ-chairman Fabri meta qal: Jien se nitfa' l-casting vote tiegħi u nistedinkom minn issa għall-funeral!

Hekk kien qal, dawn il- preċiżi kelmiet.

L-iSpeaker preċedenti, l-Onor.

Gonzi, kien ta ruling li jgħid li ma jistax ikun li dan il-Parlament ikollu s-secret vote għax meta r-riżultat jiġi indaqs il-vot ta' l-iSpeaker ma jistax ikun sigriet.

Mela l- vot tal-membri huwa sigriet u ta' l-iSpeaker jew inkella tal-President tal- Kumitati m'hu sigriet xejn!

MADAM SPEAKER: Onor. Bonnici, skadielek il-ħin u għadnek bżonn extension.

ONOR.

GEORGE VELLA: Nipproponi li l-Onor.

Bonnici jkompli jinstema'.

ONOR.

NINU ZAMMIT: Nissekonda.

MADAM SPEAKER: Hawn talba biex l-Onor.

Bonnici jkompli jitkellem.

Il- Kamra taqbel?

(Onor. Membri: Iva)

Il-mozzjoni għaddiet nem. con.

ONOR.

MICHAEL BONNICI: Madam Speaker, nirringrazzja lill-proponent, lis- sekondant u lill-Kamra kollha.

Ma xtaqtx indum daqshekk imma naħseb li huwa utli li wieħed ikompli jikkummenta xi ftit fuq dawn l-affarijiet għax din il-kwestjoni tal-casting vote wieħed irid joqgħod attent għaliha.

Fil- bord ta' l-Awtorita' ta' l-Ippjanar saru ħafna diskussjonijiet u l-avukat ta' l-awtorita' qabel mar-ruling li ta l-iSpeaker preċedenti, għalkemm din fiha l-iżvantaġġi tagħha wkoll, imma ma tantx hemm x'tagħmel.

Jien il- pożizzjoni nifhimha u hija daqsxejn imbarazzanti.

Madam Speaker, hawn irrid infaħħar lill-Partit Nazzjonalista għall-mod kif kien jittratta s-sitwazzjoni meta ma kienx jinħareġ permess biex isiru ċerti proġetti u nixtieq li l-Gvern preżenti jibqa' jimxi fuq dan l- eżempju.

Per eżempju, meta saret applikazzjoni biex jiġi kkonsidrat li tinbena skola ta' St. Dorothy's f'Ħaż-Żebbuġ u skola oħra ta' St. Catherine's f'St. Andrews, il-Gvern preċedenti kien ressaq iż-żewġ talbiet quddiem il-Parlament biex jiġu diskussi bl-ikbar responsabbilta', allavolja kien hemm min kien favur u min kien kontra u nqalgħu ħafna argumenti.

Illum il-ġurnata jekk ċerti proġetti jkunu ta' entita' nazzjonali jkunu jeħtieġu l-appoġġ ta' dan il-Parlament u aħna minn din in-naħa lesti li nagħtu l-kontribut tagħna għall-ġid tal-poplu Malti.

Illum il-ġurnata qed nipprovaw li l-iskejjel nibnuhom fil-miftuħ u mhux qalb in-nies.

Għandna biżżejjed skejjel imdawrin bid-djar u ma jistax ikun nibqgħu sejrin hekk.

Dan l-aħħar qaluli li l-Gvern għandu l-ħsieb li jibni xi skejjel ġodda u jien nissuġġerixxi li nsibu xi postijiet viċin xi belt jew raħal, bħalma għamilna fil-każ ta' l-iskola ta' Santa Luċija, meta tressqet riżoluzzjoni f'dan il-Parlament u kien hemm qbil li din l-iskola tiżviluppa.

F'każijiet bħal dawn l-Oppożizzjoni tagħti l-kontribuzzjoni tagħha għax fejn ikun hemm ċerti entitajiet ta' natura nazzjonali aħna lesti li nikkoperaw, imma mhux f'każ meta ġġib biċċiet mill-pjan ta' struttura għax jista' jkun hemm sezzjonijiet li wieħed jabbuża minnhom.

Jien ma naqbilx assolutament li l- Awtorita' ta' l-Ippjanar għandha titmexxa minn diversi kaptani, naqbel li hemm bżonn jiżdied il-personnel imma mhux li jkun hemm ħafna kaptani għax naf li meta wieħed jiġbed minn hemm u l-ieħor jiġbed minn hawn jista' jkollna diżastru.

Huwa veru li l-Awtorita' ta' l-Ippjanar trid tiġi rraffinata u kulħadd jaqbel ma' dan.

Nafu wkoll li lill-Partit Nazzjonalista din tellfitu ħafna voti u, mhux billi l-Partit Soċjalista ma jridx jitlef il-voti minħabba l-Awtorita' ta' l-Ippjanar, jeħtieġ li ssir xi ħaġa biex kemm jista' jkun ikun ikun hawn consensus għax ninsab żgur li meta jkun hemm ħafna kaptani assolutament ma jagħmel ġid lil ħadd.

Nixtieq ngħid xi ħaġa dwar il-periklu tal-klawsola li tgħid li l- applikazzjonijiet għandhom jiġu ddeterminati minn tmien ġimgħat għal 12-il ġimgħa.

B'esperjenza ta' erba' snin fil-ħajja tal-Planning Authority rajna li f'ċerti każijiet m'huwiex prattikabbli li l-permess joħroġ fi tmien ġimgħat imma xi kultant ikollu bżonn ftit iktar żmien.

Jien kont hawn meta l-ex-Ministru Falzon kien qal li fi tmien ġimgħat għandu joħroġ il-permess u l-Oppożizzjoni ta' dak iż-żmien kienet qaltlu li aħjar intawlu ż-żmien.

Hu ma kienx aċċetta dik l-emenda imma llum il-ġurnata qed naraw li fil-fatt kien hemm bżonnha.

Jien naħseb li 12-il ġimgħa huwa żmien raġonevoli pero' l-emenda li ressaq il-Ministru hija perikoluża ħafna u tista' toħloq diffikultajiet kbar, kif diġa' spjega tajjeb l-Onor.

Francis Zammit Dimech.

Din tgħid li jekk fi 12-il ġimgħa ma tirċievi l-ebda risposta jew kumment mingħand l-Awtorita' ta' l-Ippjanar ikun ifisser li l-permess ikun inħariġlek.

Mela jekk jien naqbad nibni kamra jew farmhouse taħt Ta' l- Għolja jew il-Fawwara - tħabbilx moħħok, jien mhux se nħabbel rasi fejn ikun! - u nitfa' applikazzjoni, nista' niftiehem ma' xi ħadd biex jaħbiha f'xi cupboard, wara xi banketta jew taħt xi cushion, u mbagħad jgħaddu t- tmien ġimgħat u la ma nkun irċevejt l-ebda risposta nqis li nkun ingħatajt il-permess!

GĦalhekk qed ngħid li din il-ħaġa hija perikoluża ħafna.

Lill- Ministru, li qed jilqa' kull suġġeriment li qed nagħmlulu, nixtieq ngħidlu li din ġiet imposta fuqu għax ma naħsibx li hu bħala persuna jixtieq li din il-ħaġa ssir.

U hawn niġi għal xi ħaġa oħra li qed iddejjaqni, ċioe' li l- users' committee "shall report to the Minister".

(Interruzzjonijiet)

Ibqa' ċert li se jkollok nies iħufu minn hemm u minn hawn u jiġġerrew b'ċerta arja ma' l-uffiċini tal-Planning Authority bl-iskuża li huma membri tal-users' committee.

Din bħalma jagħmlu ċerti nies li jippretendu li għandhom jidħlu bi dritt fl-uffiċċju ta' dak u fl-uffiċċju ta' l-ieħor u jaqbżu lil dak u jaqbżu lill-ieħor bl-iskuża li huma kunsilliera.

Aħjar tneħħi l-users' committee u tagħmel ombudsman bħalma għamilna għall- Universita'.

Din tkun persuna responsabbli u jekk il-permess ma joħroġx fi 12-il ġimgħa lill-applikant tagħtih l-opportunita' li jitlob lill-ombudsman biex jinvestiga għaliex dak il-file ma ġiex ipproċessat.

Hekk l-affarijiet jimxu bis-serjeta'.

Din il-ħaġa ma bżajtux tagħmluha fl-Universita' u aħna qbilna magħkom meta għamiltu ombudsman fl-Universita'.

Jien ma rridx li l- idea ta' l-ombudsman nirrenduha cheap għax s'issa diġa' għamilna ombudsman nazzjonali u ombudsman fl-Universita', imma f'post perikoluż bħalma hi l- Awtorita' ta' l-Ippjanar fejn jista' jkun hemm lok ta' abbuż, naqbel li għandu jkun hemm l-ombudsman minflok il-users' committee.

Jien naraha iktar ħaġa prattika jekk ir-rapport isir lill-ombudsman li mbagħad jieħu l-passi kollha neċessarji.

Pass ieħor pożittiv huwa li l-estensjoni tal-permess se titwal għal tliet snin.

Dan kien pass tajjeb għaliex fi proġetti ta' ċerta entita' li jieħdu tul ta' snin - hawn nista' nsemmi l-proġett tal-Hilton u proġetti simili - ma jkollokx toqgħod terġa' tapplika kull darba jew inkella testendi l- applikazzjoni li tkun għamilt u toqgħod taħli dak iż-żmien kollu.

Allura naħseb li din hija ħaġa prattika ħafna.

Ħadt pjaċir ukoll li l-Ministru qal li l-membri tal-bord peżenti se jibqgħu hemmhekk.

Jien naf li hemm nies verament ta' fiduċja u ħadd qatt ma ġie msemmi għal xi atti ta' korruzzjoni jew illegali.

Naf li hemm nies dedikati li jaħdmu bis-sħiħ u ġieli ndumu mis-2.00 p.m. sat-8.00 p.m. u anke sad-9.00 p.m., jiġifieri mmorru 'l hinn mill-familja tagħna u minn appuntamenti oħra biex niddedikaw il-ħin tagħna għal dan ix-xogħol.

GĦalhekk jien nixtieq niġbed l-attenzjoni tal-Ministru li hemm ċerti nies fuq dan il-bord li m'humiex imħallsin kif suppost u l-Ministru jaf b'din il- problema.

MADAM SPEAKER: Il-Viċi Prim Ministru, on a point of order.

ONOR.

GEORGE VELLA: Madam Speaker, jien ma niftakarx li għidt - issa ma rridx niġi miftiehem b'mod negattiv - li l-membri preżenti se jibqgħu hemmhekk.

Ma nafx li għidtha.

ONOR.

MICHAEL BONNICI: Int għidt li għalissa se jibqgħu hemm.

ONOR.

GEORGE VELLA: Jien għidt biss li l-kompożizzjoni tal-bord se tibqa' kif inhi, pero' mhux li l-membri se jibqgħu l-istess, ħalli nkunu ċari.

ONOR.

MICHAEL BONNICI: Imma l-fatt li ħallihom għal disa' xhur sħaħ ifisser li għandu fiduċja fihom.

ONOR.

GEORGE VELLA: Iva, dwar dan jien naqbel miegħek.

ONOR.

MICHAEL BONNICI: Il-Ministru jaf bil-kwestjoni tar-rimunerazzjoni ta' dawn in-nies u għalkemm uħud minnhom jitħallsu minħabba l-pożizzjoni tagħhom fid-DCC, u allura awtomatikament qegħdin fil-bord ta' l-Awtorita' ta' l-Ippjanar, nappella lill-Ministru sabiex jikkonsidra - il-Ministru jaf x'sagrifiċċju nagħmlu hemmhekk, ħafna drabi jkollna niffaċċjaw it-theddid tal-pubbliku u ġieli ħriġna bil-pulizija minn hemm ġew - li ikun hemm rimunerazzjoni diċenti biex tagħmel tajjeb għas-sagrifiċċju li jagħmlu dawn in-nies.

(Interruzzjonijiet) Jien ilni sentejn membru tal-bord ta' l-awtorita' u dejjem tajt l-aħjar kontribut tiegħi.

Pero' ma naqbilx ma' dak li kien jgħid dak li llum huwa ministru u li dak iż-żmien kien membru tal-bord li l-awtorita' hija rubber-stamp.

L-Awtorita' ta' l-Ippjanar għandha r-regolamenti fuqhiex timxi u jkun ħażin jekk bl-emendi li qed nagħmlu issa nġibuha rubber-stamp tal-gvern.

Dan huwa ħażin ħafna u fuq din il-ħaġa ma naqblux.

Per eżempju, fiż-żmien li jien kont nirrappreżenta lill-Gvern preċedenti fuq il-bord irċevejna applikazzjonijiet minn dipartiment tal-gvern jew minn xi ministeru biex isiru 15-il antenna fuq il-Victoria Lines.

Jien kont l- ewwel wieħed li ma qbiltx allavolja kien proġett tal-gvern.

Niftakar ukoll li riedu jagħmlu sea terminal quddiem Pinto Stores u kif għamilt fil-każ li semmejt qabel ma qbiltx u għidtilhom li proġett bħal dan m'għandux isir.

Dawn l-affarijiet huma kollha miktubin.

Jien kont oġġezzjonajt ukoll - inti taf biha - meta l-Awtorita' ta' l-Ippjanar riedet tnaqqas il-housing units f'Pembroke u għidt li lanqas unit wieħed m'għandu jonqos.

Jekk l- Awtorita' ta' l-Ippjanar se tkun rubber-stamp dan se jkun ħażin ħafna.

(Interruzzjonijiet) Dan biex nurik kemm jien ma qbiltx ma' dawk l- affarijiet.

B'dan li qed ngħidu f'din il-liġi li għandna quddiemna l- Awtorita' ta' l-Ippjanar se tiġi mġiegħla tagħmel ċerti affarijiet, taqbel jew ma taqbilx magħhom u jmorru u ma jmorrux kontra l-proċeduri tagħha.

(Interruzzjonijiet) Dawn l-affarijiet ma kkwotajthomx għax naf li kellu jsemmihom l-Onor.

Zammit Dimech.

Per eżempju, paragrafu (a) ta' klawsola 3 jgħid hekk:

(a) fis-subartikolu (1) tiegħu, minflok il-kliem "skond policies u pjanijiet approvati." għandhom jidħlu l-kliem "skond policies, pjanijiet u kondizzjonijiet approvati mill-Gvern u bil-proċeduri kif approvati mill-Ministru.".

Proċeduri kif approvati mill-Ministru!

Hawnhekk mhux qed nitkellmu dwar il-proċeduri ta' l-Awtorita' ta' l-Ippjanar imma dwar il-proċeduri li jiddetta l-Ministru.

Aħna nafu xi tfisser din.

(Interruzzjonijiet) Issa spjegaha fil-winding up pero' żgur li mhux se tipperswadina fuq din il- ħaġa.

Li kien hemm bżonn għal din il-liġi kienu emendi amministrattivi biex inneħħu l-burokrazija li hemm u biex inqajmu ftit il-case officers fuq tagħhom biex ix-xogħol jitħaffef.

Per eżempju, għaliex file idum sena qabel ma jiġi pproċessat?

Hawnhekk qiegħed il-ħażin.

Jien naqbel mad-delegated powers u mal-general development order, għalkemm din fiha xi difetti, pero' għandu jittieħed parir mingħand il-bord ta' l-Awtorita' ta' l-Ippjanar dwar il-proposti taċ-chief executive li jagħmlu ħafna sens.

Dawn il-proposti ħadt nota tagħhom pero' huwa impossibbli li tikkwotahom kollha.

Qabel ma din il-liġi tgħaddi mill- istadju ta' Kumitat aħjar li wieħed jerġa' jara l-affarijiet.

(Interruzzjonijiet) Aħna d-delegated powers ma neħduhomx bħala ordni permanenti pero' jekk ikollna informazzjoni mingħand l-enforcement officers li xi wħud minnhom qed jiġu abbużati - jien ċert li se jkunu abbużati - għandhom jitneħħew.

Din hija ħaġa importanti.

Għalhekk irid ikun hemm monitoring il-ħin kollu fuq dawn id-delegated powers - xi wħud minnhom huma tajbin u prattiċi - biex ma jkunx hemm xi abbużi.

Per eżempju, biex tagħmel tool shed fid-dar ma jkunx hemm bżonn applikazzjoni.

Dan l-aħħar lil wieħed ma aċċettawlux il-compliance certificate għaliex minn fuq tieqa ħareġ pied 'il barra bil-konkrit, mis-saqaf stess, biex ipoġġi ċ- ċilindru tal-gass!

L-affarijiet għandhom isiru bis-sens.

L-Awtorita' ta' l-Ippjanar għandha tkun f'sensiha u prattika u mhux hekk.

Jien qed nibża' li b'dawn l-affarijiet jista' jkollna abbuż.

Madam Speaker, ipprovajt nagħmel kritika kostruttiva li ħarġet mill-qalb.

Filwaqt li naqbel ma' ċerti affarijiet ma naqbilx ma' affarijiet oħra.

Jien nittama li l-Awtorita' ta' l-Ippjanar ma jiġrilhiex bħalma ġralu Julius Caesar meta sar komplott kontra tiegħu u Brutus, l-iktar persuna ta' fiduċja, spiċċa biex tah daqqa ta' stallett wara li ġiegħluh jeħodha kontra tiegħu.

Dan ma nistennihx mingħand l-Onor.

George Vella u ma rridx ngħid li hu se jagħmel il-parti ta' Brutus imma nispera li ma jkunx hemm xi persuna oħra.

Aħna għandna l-ikbar fiduċja fih u nixtieq nagħmillu appell biex jerġa' jikkonsidra l-pożizzjoni tiegħu għax ir-riperkussjonijiet jekk itellef l-awtonomija ta' l-Awtorita' ta' l-Ippjanar ikunu koroh.

Qed ngħid dan biex ma jgħidulux: Et tu, Brute!

Peress li l-emendi qed isiru llum hu għandu r-responsabbilta' li dak li għandu jsir isir bl-ikbar onesta' u sinċerita'.

Grazzi.

MADAM SPEAKER: Grazzi.

L-Onor.

Carmelo Abela.

ONOR.

CARMELO ABELA: Madam Speaker, illum qed inkomplu niddibattu suġġett verament delikat u importanti u għalhekk ikun tajjeb li l-Membri taż-żewġ naħat tal-Kamra jitkellmu b'mod oġġettiv u b'mod serju, kif naħseb li għamel l-Onor.

Michael Bonnici, għalkemm ċertament li din in-naħa ma taqbilx ma' ċerti affarijiet li qal, speċjalment meta semma lil Brutus.

Il- Partit Laburista, llum fil-gvern, m'huwiex kontra l-Awtorita' ta' l- Ippjanar u lanqas qed jagħmel xi tentattiv biex jeqridha jew inaqqsilha mill-awtorita' li għandha, kif qed jipprovaw jgħidu xi wħud.

Mid-dehra hawn min għadu jgħix fil-passat.

Illum qed nitkellmu fuq il-preżent u fuq l-updating ta' l-istess politika tal-Partit Laburista, inkella ma nkunux nistgħu nissejħu ġodda jekk ċerta politika tal-passat ma tinbidilx.

Dak li huwa dritt hemm bżonn li ngħiduh.

Naħseb li tajjeb li wieħed jibda jsemmi x'inhuma l-oġġettivi u r-rwol ta' l-Awtorita' ta' l-Ippjanar.

Dan insibuh fil-mission statement li jibda biex jgħid hekk:

"To provide a quality, people-oriented planning service by equitably managing the island's natural and man-made resources, environment and development needs to improve the quality of life of current and future generations.".

Ħafna mission statements ta' bosta kumpanniji u awtoritajiet huma kollha sbieħ fuq il-karta pero' mbagħad meta niġu għall-prattika nibdew insibu t- tagħwiġ u l-problemi.

Għalhekk inħass il-bżonn li għandha ssir xi ħaġa u għalhekk l-Onor.

Vella ikkritika ġustament, ngħid jien, il-fatt li l-Gvern ta' qabel m'għamel l-ebda rapport intern sabiex għallinqas jibda jaġġusta jew iħares fejn hemm il-problemi.

Fil-fatt meta daħal fil-ministeru ma sab l-ebda karta waħda li titkellem fuq l-Awtorita' ta' l-Ippjanar jew dwar x'emendi għandhom isiru sabiex is-servizz jitjieb u verament ikun people- oriented u fl-istess ħin l-iżvilupp jitħares u jkun ikkontrollat mhux b'kapriċċ imma skond ir-regolamenti.

Mal-mission statement insibu wkoll ċerti valuri li permezz tagħhom għandha taħdem din il-filosofija ta' l-Awtorita' ta' l-Ippjanar.

Jien għamilt bħal eżami tal-kuxjenza u nixtieq ngħid lill- membri jew lill- ħaddiema ta' l-Awtorita' ta' l-Ippjanar li jservi tajjeb li kultant wieħed jieqaf u jaħseb fuq il-ħidma li tkun għaddejja.

Wieħed għandu jieqaf u jaħseb ftit dwar jekk dawn il-valuri sbieħ humiex qed jitħaddmu jew jagħtu l-frott mixtieq.

L-ewwel valur li jissemma huwa l-integrita'.

Jien hawnhekk nistaqsi lill-ħaddiema kollha li jaħdmu fl-Awtorita' ta' l- Ippjanar - mhux biss lill-membri tal-Planning Authority Board - jekk kienx hemm dejjem l-onesta' u l-imparzjalita' min-nies kollha li jaħdmu jew li kienu jagħmlu parti minn din l-organizzazzjoni.

It-tieni valur sabiħ huwa l-kwalita'.

Dejjem intlaħaq livell għoli fl-aspetti kollha tas-servizz mogħti jew xi drabi forsi kien hemm bżonn li dan ma jintlaħaqx?

It-tielet valur li nsibu fil-mission statement huwa r-rispett lejn il-klijenti, lejn il-pubbliku u lejn l-istess ħaddiema ta' l-awtorita'.

Dejjem intwera dan ir-rispett lejn il-klijenti, lejn iċ-ċittadini, lejn il-pubbliku u lejn l- istess ħaddiema ta' l-awtorita'?

Ir-raba' valur huwa li l-awtorita' tkun miftuħa.

L-awtorita' dejjem kienet trasparenti fil-mod u fid-deċiżjonijiet li ħadet fl-għoti ta' informazzjoni u fil-proċeduri kollha?

Il-ħames valur jinkorpora fih l-ekonomija, l-effettivita' u l-effiċjenza.

Allura nistaqsi: Dejjem sar użu tajjeb tal-finanzi, tal-ħin u tar-riżorsi umani?

L-Awtorita' ta' l-Ippjanar kienet effettiva u effiċjenti biżżejjed fix-xogħol tagħha?

Fid-dinja m'hawn xejn perfett, u peress li l-Awtorita' ta' l-Ippjanar hija magħmula mill-bnedmin ċertament li ma nistgħux ngħidu li din tkun perfetta dejjem għaliex dan huwa kważi impossibbli.

Għalhekk filwaqt li wieħed iżomm quddiem għajnejh li fid-dinja kulħadd huwa uman u kulħadd huwa soġġett għall-iżball - żbalji saru u sfortunatament jibqgħu jsiru - ikun tajjeb li kultant wieħed jieqaf u jaħseb u jara x'inhuma l-bżonnijiet ta' kull awtorita' u mhux biss ta' l-Awtorita' ta' l-Ippjanar.

Kull awtorita' għandha tagħmel eżami tal-kuxjenza skond l-istess mission statement tagħha li huwa, biex ngħid hekk, l-oġġettiv primarju li trid timxi miegħu u tara fejn naqset, x'hemm bżonn isir u x'hemm bżonn jinbidel.

Jien se nipprova nagħti ftit raġunijiet ta' fejn u għaliex dawn il-valuri sbieħ mhux dejjem intlaħqu jew mhux dejjem ġew miżmuma u l-ewwel problema li tiġi f'moħħna hija n-nuqqas ta' effiċjenza u d-dewmien fil-ħruġ tal-permessi.

L-Onor.

Michael Bonnici qal li kważi 90% tal-każi li jiġu quddiemu - jew quddiem membri oħra ta' l-Awtorita' ta' l-Ippjanar - jittrattaw ilmenti dwar dewmien fil-ħruġ tal-permessi.

Jien naħseb li hemm diversi fatturi għalfejn hemm din in-nuqqas ta' effiċjenza f'din il-ħaġa u se nsemmi xi ftit punti li ġew f'moħħi għax jista' jkun hemm oħrajn.

L-ewwel problema - din mhux bilfors li hija l-ikbar waħda - hija d-dipendenza fuq id- dipartimenti tal-gvern u l-ħafna dewmien min-naħa tagħhom sabiex tingħata risposta.

Hawnhekk nixtieq insemmi żewġ eżempji.

Jien naf fkaż ta' persuna li damet kważi sena tistenna risposta sabiex ikollha dish antenna.

Hemm bżonn li tgħaddi sena biex jinħareġ permess għal dish antenna?

Hawnhekk il- pubbliku mill-ewwel jgħid li hija l-Awtorita' ta' l-Ippjanar li taħti għal dan in-nuqqas pero' meta wieħed jinvestiga ftit isib li l-Wireless Telegraphy Department, minkejja li jkun intalab bosta drabi mill-Awtorita' ta' l-Ippjanar sabiex jagħti l-go-ahead tiegħu, jew idum biex jirrispondi jew ma jirrispondi xejn.

Jiena niskanta kif fi żmien meta qegħdin nitkellmu fuq it-teknoloġija ta' l-informatika - fil-Parlament għadna kemm għaddejna mozzjoni dwar it-twaqqif tal-Kummissjoni Nazzjonali għat- Teknoloġija ta' l-Informatika - in-nuqqas ta' komunikazzjoni bejn l- awtorita' u bosta dipartimenti tal-gvern hija daqshekk rampanti.

GĦalhekk imbagħad nispiċċaw biex wieħed iwaħħal fl-ieħor pero' fl-aħħar mill-aħħar dak li qed ibati huwa l-klijent, huwa ċ-ċittadin.

Ħalli nagħti eżempju ieħor, bil-permess numru PA 5134/95; dan jikkonċerna ċ-Ċittadella f'GĦawdex.

Insibu li ntbagħtu disa' ittri lid-Dipartiment tal- Mużewijiet pero' dan lanqas qatt ma bagħat acknowledgement.

L-Awtorita' ta' l-Ippjanar talbet lil dan id-dipartiment sabiex jibgħat ir- rakkmandazzjonijiet tiegħu sa mill-21 ta' Marzu, 1996; imbagħad fit-12 ta' Ġunju, 1996; fit-13 ta' Settembru, 1996; fl-20 ta' Settembru, 1996; fit-12 ta' Ottubru, 1996; fit-28 ta' Jannar, 1997; fit-18 ta' Marzu, 1997; fl-24 ta' April, 1997; u fit-2 ta' Ġunju 1997.

U dan, kif diġa' għidt, mingħajr qatt ma tintbagħat risposta lura jew għallinqas acknowledgement ta' l-ittra li l-Planning Authority bagħtet.

Jidhirli li dan l-aħħar saret emenda fir- regolamenti, fis-sens li l-Planning Authority m'għandhiex għalfejn toqgħod tistenna l-clearance min-naħa tal-Land Department u tal-Joint Office.

Jidher għalhekk li dawn iż-żewġ units taw il-go-ahead tagħhom lill- awtorita' sabiex tmexxi u b'hekk jitħaffef il-proċess.

Jiena naħseb li dan jista' jservi ta' gwida għal dipartimenti oħrajn li jistgħu jimitaw din il- mossa u jagħtu blanket clearance in advance u naturalment meta jkollhom oġġezzjoni sta għalihom li jintervjenu fil-pront.

Ħaġa oħra li nixtieq insemmi u li naħseb li wkoll toħloq ineffiċjenza huma n-nuqqasijiet minn ċerti periti.

Forsi ċerti periti jippuntaw wisq subgħajhom lejn l-Awtorita' ta' l-Ippjanar imma ma jarawx l-iżbalji li huma wkoll huma soġġetti għalihom u forsi jkun hemm min jgħid: U ejja nieħdu ċans!

Ejja ngħadduha!

GĦalhekk tajjeb li anke l-periti jagħmlu dan l- eżami tal-kunxejnza.

In-nuqqasijiet min-naħa tal-periti jistgħu jkunu kemm fl-applikazzjoni oriġinali li tiġi ppreżentata lill-awtorita', kif ukoll waqt il-konsultazzjonijiet li jsiru wara, fis-sens meta l-awtorita' titlob lill-perit sabiex iressaq sottomissjonijiet ġodda jew pjanti ġodda.

Jista' jkun li l-perit idum ma jwieġeb dawn l-ittri u ovvjament l-applikazzjoni taqa' lura.

Biex ngħid hekk, kważi 40% mill-applikazzjonijiet pendenti qegħdin f'din is-sitwazzjoni, jiġifieri qegħdin jistennew risposta minn perit jew ieħor.

Kif semma l-Onor.

Michael Bonniċi, li bħalissa qiegħed fis-Sedja, hemm madwar 600 applikazzjoni oħra - huwa semma 700, forsi huwa aktar preċiż minni - li qegħdin jistennew li jidhru quddiem il-bord tal-DCC minħabba talbiet tal-periti, jew ta' l-istess applikant, biex bażikament jippreżentaw il-każ tagħhom.

Jiena għalhekk m'iniex se noqgħod nidħol fid- dettall f'dan il-punt għaliex dan ġie spjegat tajjeb.

Problema oħra li nixtieq insemmi tirrigwarda l-problemi u l-pressures li jkollhom il-ħaddiema ta' l-awtorita'.

Fl-aħħar mill-aħħar, kull ħaġa li hawn u li se jkollna fil-liġi u kull ħaġa li hawn fil-mission statement trid titħaddem min-nies u ovvjament in-nies għandhom il-problemi u l- preokkupazzjonijiet tagħhom, anke fil-ħajja privata.

Jiena naħseb li dan irridu neħduh into account ukoll sabiex wieħed ikun moderat fil-kritika li jagħmel.

Fost il-pressures li għandhom dawn il-ħaddiema, hemm il-pressures li ġejjin mill-pubbliku in ġenerali dwar kemm se jdumu ma joħorġu l- permessi.

Isirulhom ħafna telefonati u jkun hemm min imur jistaqsi personalmnet jew forsi jibgħat lil ħaddieħor sabiex jistaqsi.

Ovvjament imbagħad hemm il-politiċi li jagħmlu l-pressjonijiet tagħhom anke fid-dawl tal-pressjonijiet li jkunu qegħdin jagħmlu ċ-ċittadini - għax in-nies ma tagħtihiex tort li tkun trid taf fiex wasal il-permess.

Imbagħad hemm il- pressures li jsiru mill-ispekulaturi ta' l-art jew tal-bini fejn għandek il- flus fin-nofs.

Anke l-media in ġenerali b'ċerti kummenti li tagħmel kultant toħloq pressjoni.

Kif diġa' għidt, wieħed irid ikun moderat fil- kummenti li jagħmel għaliex dawn jistgħu jaffetwaw lil ċerti ħaddiema fl- operat tagħhom.

Ovvjament, anke l-management intern, minkejja li għandu jfittex li jkun effiċjenti, għandu huwa wkoll ifittex li jkun moderat, bħala inċentiv għall-ħaddiema u sabiex ma joħloqx pressures żejda.

GĦaliex kif għidt fil-bidu dan huwa qasam delikat u hemm bżonn li l-ħaddiema jkunu ttrattati kif jistħoqqilhom.

Huwa meħtieġ għalhekk li fejn hemm nuqqas ta' riżorsi umani dan in-nuqqas jimtela'.

L-importanti pero' m'huwiex li jimtlew il-postijiet imma li min jimlihom ikun ikkwalifikat u tajjeb biex jagħmel dan ix-xogħol li jkun daħal għalih.

Problema oħra li nara li żiedet it-tgergir fost il-pubbliku hija li xi nies fl-awtorita' jista' jkollhom interessi ulterjuri li jiena naħseb li m'għandux ikun u għandhom jitħallew barra.

Min qiegħed fi ħdan l-awtorita' u għandu ċerti interessi oħrajn - forsi huwa stess huwa spekulatur fis-sens pożittiv tal-kelma jew huwa perit - ......

Jiena naħseb li għandha ssir distinzjoni bejn interessi personali u x-xogħol li jsir fi ħdan l- awtorita'.

GĦalhekk speċjalment fuq il-bord tal-Planning Authority u fid- development control commission għandu jkun hemm nies integri u li ma jkollhomx konflitti ta' interessi.

Ħaġa oħra li ftit jew wisq naħseb li naqqset mill-fiduċja tal-ħaddiema ta' din l-awtorita' huwa l-ammont kbir ta' konsulenti barranin - għalkemm minn Ottubru 'l hawn naqsu ftit - u l-mod kif dawn kienu qegħdin jiġu ttrattati u mħallsa meta wieħed iqis li għandna Maltin li huma kapaċi jagħmlu l-istess xogħol li jagħmlu dawn il-konsulenti.

Problema li ilha tissemma u li ssemiet anke llum hija dwar in-nuqqas ta' enforcement officers, kemm fil-kwantita' kif ukoll fil-kwalita'.

Kif semma l-Onor.

George Vella, dan in-nuqqas se jiġi tackled bl-emendi li jmiss u ċertament li l-Gvern Laburista m'huwiex se jħalli barra din is-sezzjoni li hija tant importanti fi ħdan l-awtorita'.

GĦaliex inutli jkollok regolamenti tajbin u inutli jkollok għanijiet sbieħ jekk min jabbuża jibqa' jabbuża u l-awtorita' tkun dgħajfa u ma tkunx tista' tagħmel enforcement tajjeb.

Kif diġa' għidt, din m'hijiex se tiġi injorata minn dan il-Gvern, jien ngħid akkost ta' kollox.

Irridu noqogħdu attenti wkoll minn ċerti spekulaturi bla kuxjenza li lesti jagħmlu kollox basta jagħmlu l-flus.

GĦalhekk tajjeb li jidħol l-element ta' edukazzjoni għal kulħadd.

Tajjeb li wieħed jgħid li l-Planning Authority ma toħroġx biss permessi.

Jiena m'iniex se nsemmi d-disa' units jew kumitati li għandna l-Awtorita' ta' l-Ippjanar għaliex dawn semmihom il-Ministru fl-introduzzjoni tiegħu.

Pero' se nsemmi xi ħaġa li naħseb li l-Awtorita' ta' l-Ippjanar, fl- opinjoni tiegħi, ma tantx tiffoka fuqha u nixtieq li għall-futur tiffoka aktar fuqha.

Qiegħed nirriferi għall-aspett edukattiv.

Bejn Novembru 1996 u Marzu ta' din is-sena saru xi tours edukattivi għat-tfal tar-raba' sena ta' l-iskejjel sekondarji u tajjeb li wieħed jgħid li sfortunatament dawn ma tantx ingħataw attenzjoni mill-media in ġenerali.

Huwa tajjeb li l- awtorita' tieħu bis-serjeta' l-aspett ta' l-edukazzjoni, speċjalment fejn jidħlu t-tfal, għaliex apparti li għada pitgħada jista' jkollok min jitħajjar jaħdem fil-Planning Authority, jekk ikun avvanza fil-qasam akkademiku u jkun ikkwalifikat biżżejjed, tkun qed teduka lill-irġiel u n- nisa ta' għada u b'hekk forsi fil-futur ikun hemm inqas battibekki u complaints bejn min jieħu s-servizz u min jagħtih.

Jiġifieri jkun hemm aktar ftehim bejn il-partijiet konċernati, il-pubbliku u l-awtorita'.

Nixtieq insemmi ftit il-kunsilli lokali.

Fi żmien it-twaqqif tal- kunsilli lokali spiss konna nisimgħu tgergir u nkwiet bejn il-kunsilli u l- awtorita'.

Kellna bosta complaints minn kunsilli lokali li ġew kważi jew kompletament injorati.

Nixtieq nagħti eżempju li jiena, bħala kunsillier, kont involut fih.

Qiegħed nirriferi għal żvilupp li kien hemm ħsieb li jsir - u naħseb li għad hemm - fl-inħawi tal-Gwiedi fiż-Żejtun.

Jiena naħseb li l-Perit Godwin Cassar, li huwa preżenti jiftakar, f'dan il-punt ukoll għaliex huwa stess kien ressaq dan il-każ quddiem id-DCC fil-preżenza tiegħi bħala kunsillier u anke tas-sindku preċedenti tal-kunsill lokali taż- Żejtun.

Pero' minkejja l-preżenza tal-Perit Godwin Cassar u ta' rappreżentati tal-poplu fi ħdan il-kunsill lokali, dan il-bord għar- raġunijiet tiegħu għażel li ma jiddiskutix dan l-iżvilupp li kien qed isir fil-Gwiedi.

Dawn ir-raġunijiet setgħu jkunu ġustifikati pero' hemm bżonn li l-kunsilli lokali, jekk verament irridu nagħtuhom is-saħħa li jkunu gvern lokali, ikunu stmati aktar min-naħa ta' ċerti nies - għaliex wieħed ma jistax jiġġeneralizza - li ma tantx jirrikkonuxxuhom jew ma tantx jagħtuhom importanza.

Jiena naf li wara ħafna insistenza u ħafna talbiet mill-kunsilli lokali, l-applikazzjonijiet tal-kunsilli qegħdn jingħataw prijorita' pero' dan m'huwiex biżżejjed.

Irridu niftakru li t-terminu ta' kunsill huwa limitat għal tliet snin u allura kemm jista' jkun ma jridx idum jistenna xhur u forsi anke snin sabiex joħroġlu l-permess.

GĦaliex wieħed irid jiftakar li sakemm jagħmel il-pjanijiet, iressaqhom quddiem il-Planning Authority, jgħaddu mill-Planning Authority, jibda x-xogħol u jitlesta, naħseb li tkun waslet l-elezzjoni ta' l-istess kunsill u jistgħu anke jitbidlu n-nies.

Tajjeb li wieħed iżomm f'moħħu li jekk jista' jkun filwaqt li jiġu osservati r-regolament kollha - għaliex l-affarijiet m'għandhomx isiru bl- għaġġla u jsiru bl-addoċċ - tajjeb li l-applikazzjonijiet tal-kunsilli lokali jingħataw prijorita'.

GĦalhekk hija ħaġa tajba li se jitwaqqaf il- kumitat ta' l-utenti għaliex b'hekk il-kunsilli lokali se jkollhom leħen li jwassal l-ilmenti direttament lill-ministru jekk iħossu li hemm xi lmenti li għandhom jaslu għandu wara li jkunu osservaw huma stess l-operat ta' l- awtorita'.

F'dan l-abbozz ta' liġi huwa ċar li m'għandu jkun hemm l-ebda indħil minn ħadd f'dan il-kumitat ta' l-utenti għaliex dan se jkun kumitat li jissorvelja l-operat ta' l-awtorita' mingħanr indħil fix-xogħol tagħha.

Issa xtaqt li nagħmel xi kummenti żgħar fuq dan l-abbozz ta' liġi.

Jiena nħoss li tajjeb li mad-definitions tiddaħħal emenda dwar x'inhu żvilupp.

F'artiklu 30 ta' l-Att ta' l-1992 insibu li żvilupp huwa marbut biss ma' dak li għandu x'jaqsam ma' l-art.

Dan insibuh fit-titlu u anke f'artiklu 2 pero' jien naħseb li wasal iż-żmien li nemendaw din id- definizzjoni fis-sens li magħha tiżdied "land and sea", jiġifieri jkollna l- art u l-baħar ukoll.

GĦalfejn qiegħed insemmi li għandu jidħol il-baħar ukoll?

F'dawn l-aħħar snin ġie żviluppat anke l-fish farming, u naħseb li f'każijiet fejn kumpanniji ma jkollhomx applikazzjoni għal-land-based fish farming, jista' jkun hemm ċerti abbużi f'ċerti zoni ta' l-ibħra tagħna u, ma japplikawx lill-Planning Authority minħabba li m'hemmx definizzjoni ta' x'inhu żvilupp jew, biex ngħid hekk, jingħad li l-iżvilupp fuq l-art biss ikun ikkontrollat.

GĦalhekk naħseb li fejn jidħol fish farming l-Awtorita' ta' l-Ippjanar għandu jkollha l-awtorita' hi toħroġ permessi u tgħid f'liema żona dan għandu jsir.

Ngħaddi issa biex ngħaddi xi kummenti fuq klawsola 3.

Mill-membri tan- naħa l-oħra sar xi diskors li qisu l-Gvern irid jindaħal u jimponi l- policies tiegħu fuq l-Awtorita' taż l-Ippjanar pero' ma naħsibx li wieħed għandu jikkumenta b'dan il-mod mingħajr ma jieqaf u jaħseb ftit, għalkemm bil-liġi preżenti l-Gvern dawn xorta qed japprovahom hu.

Fil-fatt l- istructure plan u l-local plans jiġu approvati mill-Gvern f'dan il- Parlament u ovvjament ladarba għandu l-maġġoranza jdaħħal fihom dak li jrid.

Allura l-policies xorta se jibqgħu jiġu mħaddma u applikati mill- awtorita', anke b'dawn l-emendi li għandna hawnhekk, u tajjeb li wieħed jagħmilha ċara li kemm l-istructure plan, kemm il-local plans kif ukoll il- policies kollha se jibqgħu jiġu mħaddma u applikati mill-awtorita' mingħajr l-indħil tal-Gvern.

Tajjeb li wieħed ifakkar l-iskemi temporanji ta' żvilupp li saru fl-1988 min-nies tal-gvern ta' dak iż-żmien li jidhirli li kollha kienu ministri.

Jiena nistaqsi: Allura dan ma kienx indħil meta wieħed fassal dawn l- iskemi temporanji ta' żvilupp mingħajr ebda konsultazzjoni?

GĦalhekk ma naħsibx li jkun ġust min jgħid li l-Ministru preżenti se jindaħal fil- policies tal-Planning Authority jew kif se taħdem jew ma taħdimx.

Taħt dawn l-iskemi temporanji ta' l-1988 iddaħħlet policy sabiex ikun hemm żvilupp f'area ta' importanza ekoloġika.

Hawnhekk qed nirriferi għall-area ta' Ta' Ċenċ u niftakru kemm din kienet qajmet kritika minn għaqdiet ambjentali.

Fil-fatt jekk wieħed jara l-file ta' din l-applikazzjoni jsib li l-għaqdiet ambjentali kollha kellhom x'jikkritikaw fuq din l- applikazzjoni.

Tajjeb li wieħed jgħid ukoll li l-pjan ta' struttura sar fi żmien l-amministrazzjoni l-oħra u żgur li dan kien jirrifletti l-ħteġijiet ta' dik l-amminstrazzjoni.

F'dan il-pjan ta' struttura l-aspett soċjali ftit li xejn ittieħed in konsiderazzjoni u speċjalment il-qasam tas-social housing ma jissemma mkien.

Klawsola 4 imbagħad titkellem dwar il-ħatra ta' direttur ta' l- amministrazzjoni u l-verfika u naħseb li huwa importanti li min jinħatar ikollu idea ta' x'inhu ppjanar.

U għaliex qed ngħid dan?

Fil-preżent għandna persuna - jidhirli li huwa manager - li huwa nkarigat minn din is- sezzjoni ta' l-amministrazzjoni u l-verifika pero' minħabba li m'hemmx idea ta' x'inhu ppjanar ikun hemm bosta konflitti bejn dan il-manager u d- direttur ta' l-ippjanar.

GĦalhekk huwa tajjeb li min jinħatar direttur ta' l-amministrazzjoni u l-verifika ikollu idea ta' x'inhu ppjanar biex jitnaqqsu l-konflitti bejn iż-żewġ diretturi.

GĦalhekk naħseb li huwa żbaljat min qed jipprova jagħti stampa li se jinħoloq xi alla, biex ngħid hekk, fejn kulħadd irid jikkmanda u jmexxi hu meta kif inhi l-istruttura llum diġa' hemm konflitti bejn il-manager u d-direttur.

Fi klawsola 6 ta' dan l-abbozz ta' liġi qegħdin ngħidu li d- deliberazzjoni tista' ssir fil-magħluq.

Dwar dan kien hemm xi kritika min- naħa ta' l-Oppożizzjoni pero' tajjeb li wieħed ifakkar li fil-passat, għallinqas f'żewġ okkażjonijiet, id-deliberazzjonijiet saru fil-magħluq.

Hawnhekk qed nirriferi għall-każ ta' San Lawrenz f'Għawdex u għall-każ ta' l-iskola ta' l-Imselliet, u allura ma naħsibx li jkun ġust min jakkuża lil din in-naħa li għandha nuqqas ta' trasparenza u li se nnaqqsu t-trasparenza ta' l-awtorita' għaliex fil-passat din il-ħaġa diġa' saret f'dawn iż-żewġ każijiet li semmejt.

Huwa importanti li d-deliberazzjoni ssir fil-magħluq sabiex ma jkunx hemm intimidazzjoni mill-persuni direttament interessati fil-każ - li jkunu qed jgħassu fuqek u attenti x'se tgħid u x'se tistaqsi - u sabiex kulħadd iħossu liberu li jitkellem kif irid u b'hekk tittieħed l- aħjar deċiżjoni fl-interess ta' l-ippjanar f'pajjiżna.

Klawsola 7 ta' dan l-abbozz ta' liġi tgħid li min jippresedi l-bord ta' l- appell għandu jkun espert fl-ippjanar.

Tajjeb li wieħed iżomm quddiem għajnejh li minkejja li l-bordijiet ta' Awtorita' ta' l-Ippjanar, fosthom il-bord ta' l-appell, kultant ikollhom il-funzjoni ta' qorti, l-aspett ta' l-ippjanar għandu jibqa' ċ-ċentru tal-kwestjoni kollha.

GĦalhekk huwa importanti li min se jippresedi l-bord ta' l-appell jkun espert fl-ippjanar u jkollu l-kwalifiċi meħtieġa jew għallinqas ikun ħadem għal tul ta' żmien mhux ħażin fil-qasam ta' l-ippjanar.

Fis-subklawsola 11 (5) ta' dan l-abbozz ta' liġi nsibu riferenza għall- general development order li issa l-pubbliku in ġenerali se jkollu aċċess għaliha.

Fi klawsola 13 imbagħad qiegħed jiġi definit aħjar il-mod ta' kif permess jiġi assessed u din hija ħaġa pożittiva kemm għall-istess awtorita' kif ukoll għall-applikant.

Din hija xi ħaġa li tkabbar it-trasparenza għaliex issa l-individwu jaf fuq liema bażi se jiġi ġudikat il-permess.

GĦalhekk huwa importanti li r-regolamenti jkunu ċari għal kulħadd.

Jiena nħobb ħafna l-football u naħseb li dan l-eżempju huwa tajjeb f'dan il-każ.

Jekk ikun hemm żewġ teams, wieħed li jilgħab bir-regolamenti l-qodma u l- ieħor li jilgħab bir-regolament il-ġodda, żgur li l-logħba tal-football ma tkunx tista' tintlagħab.

GĦalhekk ir-regolamenti jridu jkunu ċari għal kulħadd, kemm biex ikun aġevolat min se jara jekk il-permess għandux joħroġ jew le kif ukoll min ikun tefa' l-applikazzjoni tiegħu u ċertament li, kif diġa' għidt, din tkabbar it-trasparenza.

F'subklawsola 13 (2) qegħdin ngħidu li meta ma jingħatax il-permess, il- pubbliku għandu jkun informat u jingħata spjegazzjoni iktar fid-dettall u iktar ċara għalfejn il-permess ma nħariġx.

GĦalhekk huwa tajjeb li daħlet din l-emenda biex dik il-persuna li jkollha l-permess tagħha rrifjutat ikollha d-dritt u s-sodisfazzjon li tkun taf għalfejn dan ma nħariġx.

Ħalli niġi issa għal klawsola 14 li hija emenda pożittiva ħafna.

Permezz ta' din l-emeda se jiġi mħares aktar l-enforcement u huwa tajjeb li jkun hemm aktar dixxiplina u edukazzjoni fost il-poplu.

Tajjeb ukoll li l-edukazzjoni timxi paripassu ma' l-iżvilupp ta' l-Awtorita' ta' l- Ippjanar u importanti li nedukaw lill-poplu dwar l-importanza li jkun hawn din l-awtorita'.

L-Onor.

Bonnici qal li l-poplu din aċċettaha pero' jiena ngħidlu li xi wħud aċċettawha b'ċerti riżervi u għalhekk huwa importanti li wieħed jimxi l-istess ma' kulħadd u jkun ibbilinċjat fl-affarijiet li jagħmel sabiex il-poplu dejjem ikabbar iktar il-fiduċja fl-awtoritajiet tal- pajjiż.

Aħna dan hu li rridu għaliex jekk dawn m'humiex qegħdin hemmhekk biex jostakolaw.

Fil-bidu jiena qrajt il-mission statement.

Żgur i ma tkunx people-oriented jekk ma tgħallimx lill-pubbliku.

L-awtorita' qiegħda hemmhekk sabiex il-poplu jinqeda aħjar u għalhekk huwa importanti li l- enforcement jingħata l-importanza meħtieġa pero' l-pubbliku għandu jifhem il-bżonn ta' aktar dixxiplina f'dan il-pajjiż.

Nixtieq nagħmel issa mistoqsija lill-Ministru dwar l-ewwel parti ta' klawsola 16, fejn qegħdin nitkellmu dwar it-terminu ta' 12-il ġimgħa.

Kif semmejt aktar qabel, ċerti applikazzjonijiet jistgħu jeħlu minħabba li jiġu riferuti lid-dipartimenti tal-gvern.

Jien nistaqsi: F'każ li tintalab clearance mid-dipartimenti tal-gvern, dawn se jkunu marbutin b'xi terminu ta' żmien sabiex jirrispondu l-ittra mill-iktar fis possibbli?

Jekk wieħed jieħu ħafna żmien - diġa' semmejt eżempji fil-bidu tad-diskors tiegħi - it-12-il ġimgħa malajr jiskadu.

Hawnhekk nixtieq nagħmel suġġeriment dwar din il-proposta li hija tajba għax permezz tagħha wieħed ikollu target date li għandha tinċentiva lill-ħaddiema u lid-dipartimenti tal-gvern sabiex iħaffu iktar l-ipproċessar ta' dawn l-applikazzjonijiet.

Meta jkun hemm xi każi fejn dan ma jkunx possibbli għandu jkun hemm, biex ngħid hekk, guidelines ta' xi jsir u x'ma jsirx.

Bħala suġġeriment, kif għidt iktar qabel, xi kultant il-periti jintalbu jagħmlu xi kjarifiki u xi kummenti u forsi anke jissottomettu xi pjanti riveduti mill-ġdid u dan ovvjament jieħu ħafna żmien.

Hawnhekk wieħed jistaqsi jekk il-ġimgħat hux se jibqgħu jgħoddu jew inkella hux se jiġu sospiżi u l-ġimgħat jerġgħu jibdew jgħoddu minn meta jingħata l-acknowledgment ta' l-informazzjoni mitluba mill-Planning Authority lill-perit.

Allura t-12-il ġimgħa jibdew jgħoddu minn meta wieħed jitfa' l-applikazzjoni tiegħu u din tiġi validata.

Issa jekk tul dan iż-żmien l-awtorita' tħoss li hemm bżonn ta' xi kummenti jew ta' xi revision tal-pjanta, ż-żmien se jibqa' jgħodd jew inkella se jiġi sospiż sakemm il-perit li nkun intalab jibgħat is-sottomissjonijiet tiegħu jingħata l-acknowledgment ta' dik ir-risposta li jkun ta lill- Awtorita' ta' l-Ippjanar?

Klawsola 19 titkellem fuq il-kumitat li jagħti pariri dwar il-patrimonju.

Fil-preżent insibu li sabiex il-proprjetajiet jiġu skedati - uħud minn dawn il-proprjetajiet għandhom importanza storika - qed jittieħed żmien twil wisq għaliex iridu jiġu approvati mill-bord tal-Planning Authority.

L- emenda li qed nipproponu żżid l-importanza tal-heritage advisory committee.

Issa jkun tajjeb li wieħed jirrimarka li r-rappreżentant tal-mużewijiet, jiġifieri d-direttur, jidhirli li qatt ma attenda għall-HAC fiż-żmien li ilu mwaqqaf bil-konsegwenza li weħlu bosta applikazzjonijiet, fosthom dik taċ-Ċittadella ta' Għawdex.

Għalhekk, issa aktar minn qatt qabel, minħabba żieda fl-importanza ta' din l-istess kumitat, huwa importanti li d-direttur tal-mużewijiet jattendi b'mod regolari.

F'paragrafu (8) li hemm f'subklawsola 19(ċ) insibu d-dritt għall-appell fuq proprjeta' skedata.

Dan huwa pass pożittiv għaliex jagħti dritt lil kulħadd iħares l-interessi tiegħu b'mod demokratiku u trasparenti, aktar u aktar meta wieħed jiftakar f'xi żbalji li kienu saru fil-passat.

Fi klawsola 20 insibu li mhux biss is-sid ta' l-art jista' jiġi notifikat iżda anke l-inkwilin.

Dan huwa pass pożittiv biex jitnaqqsu l-abbużi għax sal-lum is-sid biss jista' jiġi notifikat sabiex issirlu xi enforcement fuq il-post li jkun qed jiġi żviluppat forsi anke bla permess.

Għalhekk permezz ta' dawn l-emendi l-enforcement qed jittieħed ftit iktar bis- serjeta'.

Kif għidt fil-bidu, l-Gvern Laburista ma jridx joħnoq l- Awtorita' ta' l-Ippjanar għax din qiegħda hemm sabiex tikkontrolla l- iżvilupp, dejjem skond il-ħtieġijiet tal-pajjiż.

Għandu jinstab bilanċ bejn l-iżvilupp u l-ambjent u għandhom dejjem jiġu osservati l-policies u r- regolamenti f'kull każ u mhux jiġri bħalma ġieli ġara fejn ma' persuna nimxu mod u ma' persuna oħra nimxu b'mod differenti.

Per eżempju, permess ma jistax joħroġ jekk l-applikazzjoni ma tipprovdix għal parking area.

Minkejja dan, fil-każ tas-cinemas ta' Wied il-Għajn il-permess ħareġ xorta, allavolja ma kienx hemm parking area pprovduta mill-istess żviluppaturi.

Fil-fatt sal-lum din għadha mhijiex lesta.

MADAM SPEAKER: Onor. Abela, ikkonkludi jekk jogħġbok.

ONOR.

CARMELO ABELA: Madam Speaker, jien se nikkonkludi d-diskors tiegħi.

Huwa importanti li ssir ġustizzja ma' kulħadd l-istess u mhux min għandu l-flus jimxi u ħaddieħor le, għax inkella ċ-ċittadini Malitn ma jkunux jistgħu jħarsu lejn l-Awtorita' ta' l-Ippjanar bl-istess lenti u una volta tintilef il-fiduċja ma tinkisibx lura malajr.

Wieħed mill- għanijiet ta' dan l-abbozz ta' liġi hu li ċ-ċittadin ikun moqdi aħjar filwaqt li jibqgħu jiġu mħarsa r-regolamenti.

L-Awtorita' ta' l-Ippjanar għandha tibqa' awtonoma u indipendenti imma hemm bżonn li tiżdied l- effiċjenza sabiex jingħata servizz aħjar lill-pubbliku f'dak li għandu x'jaqsam ma' ppjanar.

Grazzi, Madam Speaker.

MADAM SPEAKER: Grazzi.

Sar il-ħin.

Il-Viċi Prim Ministru, jekk jogħġbu, iressaq l-Aġġornament.

F'nofsinhar id-diskussjoni ġiet interrotta u baqgħet aġġornata.

AĠĠORNAMENT

ONOR.

GEORGE VELLA: Madam Speaker, nipproponi l-Aġġornament tal-Kamra għal-lejla, 18 ta' Lulju fis-6.00 p.m. b'din l-aġenda:

Abbozz ta' Liġi li jemenda l-Att dwar l-Edukazzjoni - t-Tielet Qari;

Abbozz ta' Liġi li jemenda l-Att dwar l-Ippjanar ta' l-Iżvilupp - it- Tieni Qari (Kont.);

Abbozz ta' Liġi li jemenda l-Att dwar l-Amministrazzjoni tat-Taxxa - t- Tieni Qari;

Abbozz ta' Liġi li jħassar l-Att dwar Nomini mill-Oppożizzjoni - t- Tieni Qari;

Abbozz ta' Liġi li jemenda l-Att dwar is-Sigurta' Soċjali - t-Tieni Qari;

Abbozz ta' Liġi li jemenda l-Att dwar Taxxa tar-Reġistrazzjoni ta' Vetturi bil-Mutur (Emenda Nru 2) - it-Tieni Qari;

Abbozz ta' Liġi li jemenda l-Att dwar il-Pools tal-Gvern Malti fuq il- Logħob - it-Tieni Qari;

Abbozz ta' Liġi li jemenda l-Ordinanza dwar il-Lottu Pubbliku - t-Tieni Qari; u

Abbozz ta' Liġi li jemenda l-Att dwar Dazju tas-Sisa (Emenda Nru 2) - it- Tieni Qari.

Abbozz ta' Liġi li jemenda l-Att dwar il-Protezzjoni tal-Proprjeta' Industrijali - Kumitat Permanenti;

Abbozz ta' Liġi dwar il-Condominia - Kumitat Permanenti;

Abbozz ta' Liġi biex jagħmel Provvedimenti Speċjali dwar Proċeduri quddiem Qrati - Kumitat Permanenti; u

Abbozz ta' Liġi dwar Garanziji ta' Self lil Impriżi Żgħar - Kumitat Permanenti.

MADAM SPEAKER: Grazzi.

Hawn iktar rimarki?

L-Onor.

Alex Sceberras Trigona.

ONOR.

ALEX SCEBERRAS TRIGONA: Madam Speaker, jien ma kontx se nqum nitkellem imma meta qrajt ir-rapport f'"The Times"- forsi wieħed jgħid li jmissni qajjimt każ ta' ksur ta' privileġġ imma ma qomtx nitkellem fil-ħin tal-ksur ta' privileġġ għax naf li ta' "The Times" jieħdu għalihom - dwar id-diskors li għamilt f'dan il-Parlament nhar it-Tnejn fuq il-Kummissjoni Nazzjonali għat-Teknoloġija ta' l-Informatika nista' ngħid li lanqas għaraftu.

Allura mingħajr ma noqogħdu nħaqquha ż-żejjed bejn il-Membri ta' dan il-Parlament u l-Parlament bħala istituzzjoni u l-gazzetti, ngħid li kull min hu verament interessat biex jaqra d-diskors li għamilt jien ma joqgħodx fuq dak li rrapportat "The Times" imma jirriferi lil din il- Kamra, li għandha mod eċċellenti kif tirrekordja d-debates.

Barra minn hekk it-transcriptions, li huma tajbin ħafna, ikunu available ukoll għall- pubbliku li jinteressa ruħu.

Għalhekk kull min huwa interessat fuq dan is-suġġett li huwa daqstant ċentrali għalina jiġi hawnhekk direttament biex jieħu l-verżjoni oriġinali u mhux xi verżjoni mutilata.

Jien se nsemmi żewġ eżempji li verament nistgħaġeb bihom.

Per eżempju, jien qatt ma għidt li jien personalment meta kont qiegħed fil-konferenza ta' l-internet society u tal-Commonwealth li saret fil- Malasja għamilt a nine-point programme għall-electronic commerce.

Dik il- proposta tan-nine-point programme - jien għidtha hawnhekk u għall-fini tal- korrezzjoni nerġa' ngħid li kienet l-iktar waħda qawwija - għamilha Ira Magaziner.

Dan huwa s-senior policy advisor tal-President Bill Clinton fuq public policy - dan semmejtu hawnhekk ukoll imma "The Times" ma nafx għalfejn qabżithom dawn l-ismijiet! - li mar jagħmel in-nine-point proposal ġewwa l-konferenza tal-Malasja.

Jien għidt ukoll - "The Times" deherilha li din ma ġġibhiex lanqas - li kemm Ira Magaziner kif ukoll Bill Clinton huma Rhodes scholars u kumbinazzjoni jien ukoll kont Rhodes scholar.

Mid-dehra dan kollu kien irrelevanti għal "The Times" u gerfxuha u għamluli eloġju sħiħ tant li rrapportaw li jien għamilt a nine-point programme fuq electronic commerce ġewwa l-Malasja.

Dan qed ngħidu biex issa ma jmurx xi ħadd u jikteb f'"The Times" u jgħidli li kibritli rasi għax għidt li n-nine-point programme ta Ira Magaziner għamiltu jien!

Jekk ikun hemm min jikteb hekk nieħu l-opportunita' biex ngħidlu biex ma joqgħodx fuq ir-rapport ta' "The Times".

Normalment ir-rapporti ta' din il-gazzetta dwar id-diskorsi li jsiru fil-Kamra tar-Rappreżentanti jkunu tant tajbin li jien magħruf li nfaħħarhom ma' ħafna nies, imma dan ir-rapport partikolari tant hu garbled u mutilated 'l hinn u 'l hawn li tibda taħseb li ġurnalist irrapporta l-ewwel għaxar minuti, ġurnalist ieħor ħa t-tieni għaxar minuti eċċ. Fil-fatt lanqas sequitur ma fih.

Mela l-ewwel punt li għamilt kien li d- diskors tiegħi qabżuh u gerfxuh u għamluli kumpliment li ma kienx mistħoqq li għax in-nine-point programme għamlu Ira Magaziner.

Għalhekk il- kumpliment għandna nagħtuh lil Ira Magaziner.

Jien hawnhekk semmejt li dan Ira Magaziner, flimkien mal-Viċi President Al Gore, huma ż-żewġ gurus ta' l-iżvilupp ta' l-information technology min-naħa ta' l-Amerka, u faħħarthom minn hawnhekk.

It-tieni punt li nixtieq nagħmel huwa li l-indirizz fuq l-internet li semmejt - illum din hija ħaġa normali u semmejtha għal darba darbtejn - "l-orizzont" ġabitu u "The Times" ma ġabitux.

Issa jien ma nafx x'inhi r- raġuni.

Għalhekk nixtieq nerġa' nieħu l-opportunita' li nsemmi hawnhekk l- inizjattiva li ħadt ġewwa Strasbourg biex ikollna a regulatory framework, kif ukoll biex jitwaqqaf a voluntary arbitration mechanism u l-indirizz fuq l-internet huwa HTTP://WWW.Diplomacy EDU/Internet.

Jien se nerġa' nirripeti dan l-indirizz fuq l-internet ħalli forsi fl-aħħar jidħol f'"The Times".

L-indirizz huwa HTTP://WWW.Diplomacy EDU/Internet.

Mela forsi fuq dan it-tieni punt inkunu nistgħu naraw l-aktar żewġ punti saljenti jiġu corrected imma għall-bqija nirriferi lura għar-records prinċipali ta' din il-Kamra.

U għaliex qed nirriferi lura, Madam Speaker?

Għax il-konċett fundamentali - issa hawn jidħol it-tielet punt li huwa t- travu, biex ngħid hekk, ta' dan il-bini li qed nipprovaw nikkostruwixxu bħala konċett biex nassessjaw x'inhu għaddej - li qed inressaq f'dawn il- pajjiżi kollha u f'dawn l-organizzazzjonijiet internazzjonli kollha - u wara nirrapporta lura ġewwa dan il-Parlament dwar dak li jkun qiegħed jiġri - huwa illi l-informazzjoni fuq l-internet, b'distinzjoni mit- telecommunication systems li jwasslu din l-informazzjoni proprja, għandha tiġi kkonsidrata bħala res comunis omnium.

Din hija li ħajret tant pajjiżi li qed jiżviluppaw fil-Commonwealth biex jagħtuna ċertu appoġġ għax dan qed joħloq ċans ta' aċċess għal ċittadini, mill-pajjiżi li qegħdin fl- istat ta' żvilupp għadhom, imma anke għal ċittadini li allavolja qegħdin jgħixu ġo pajjiżi industrially advanced, m'humiex huma stess żviluppati ekonomikament, ovvjament, biex ikollhom dak aċċess jekk l-informazzjoni fuq l-internet ma tkunx aċċessibbli għal kulħadd.

Madam Speaker, jien qomt nitkellem għax dan il-konċett fundamentali u l- mekkaniżmu volontarju ta' arbitraġġ huma l-qalba ta' dak li kont qiegħed insemmi fil-konferenza li nżammet fid-Diplomat Hotel fl-1 ta' Ġunju fejn għamilt il-launching tat-tieni konċett ta' l-arbitraġġ dwar information technology and diplomacy.

L-ewwel laqgħa saret fit-18 ta' Mejju, it- tieni laqgħa saret fid-Diplomat Hotel, it-tielet laqgħa saret fl-OECD headquarters - fejn kellna laqgħa konġunta bejn il-Council of Europe u Senaturi Kanadiżi, Amerikani u Messikani - u fil-Council of Europe Parliamentary Assembly meta erġajt qajjimt iż-żewġ konċetti tar-res comunis omnium, l-arbitration mechanisim u l-web site - li tajt l-indirizz tagħha hawnhekk - u l-aħħar laqgħa ta' l-internet society saret fl-aħħar ta' Ġunju fi Kuala Lumpur, fil-Malasia, flimkien mal-Commonwealth li ġentilment stednuni biex immur nagħmel launching ta' din l-inizjattiva hemmhekk.

Dik hija fil-qosor l-inizjattiva kollha.

Nixtieq nagħlaq id-diskors tiegħi billi ngħid li dan kollu huwa awspiċju tajjeb ħafna għal Malta.

Pajjiżna diġa' għamel isem b'inizjattiva simili ta' res comunis omnium, kemm għar-rigward tal-liġi dwar il-baħar u kemm fir-rigward ta' l-outer space.

Jien ma nafx għaliex "The Times" qabżet dawn iż-żewġ punti.

Dan kollu huwa utli għal Malta u jagħti indikazzjoni għal għexieren ta' snin li ġejjin, l-ewwelnett għax Malta hija ċentru ġeo- politiku innoċenti u ħadd m'hu se jibża' li Malta għandha xi għan li se thedded xi interessi ta' xi ħadd; u t-tieni nett minħabba Malta tikkmanda kulturi differenti Ewropej, Arab u influwenzi trans-atlantiċi, allura bl- esperjenzi tal-lingwi nkunu nistgħu naqilbu ħafna web sites u ħafna mill- informazzjoni li hemm fuq l-internet mil-lingwi Ingliżi, Franċiżi, Ġermaniżi, Taljani għal-lingwa Għarbija u viċi versa.

B'hekk il-web sites iservu bħala mezz ta' koperazzjoni f'dan ir-reġjun fejn tant hawn bżonn ta' iktar u iktar bridges ta' koperazzjoni.

Mela l-effort li qed nagħmlu biex Malta tkun host ta' arbitration mechanisim u l-inizjattiva tal-web site li ħriġna biha - wieħed jista' jaqraha iktar fid-dettall - għadhom l-għan li jkun hawn kummissjoni indipendenti minn gvernijiet internazzjonali li tissalvagwarda l-freedoms ta' l-internet li llum kull individwu għandu kważi bħala fundamental human right bis-saħħa tat-teknoloġija - illum il-ġurnata hawn technological enpowerment tal-fundamental human rights - u allura Malta tista' tkun is- site fejn tkun ibbażata din il-voluntary arbitration u jista' jkollha wkoll support mechanisim li jkun jista' jsir investiment ġo fih u jistgħu jibdew isiru l-back-up documentations li jkunu maqlubin minn lingwa għal- lingwa.

B'hekk iż-żewġ xtut tal-Mediterran ikunu jistgħu jikkomunikaw ħafna aħjar bejniethom u dan jgħin ħafna iktar għall-paċi u għas-sigurta' f'dan ir-reġjun li tant hawn bżonnhom.

Ovvjament Malta m'hijiex qed tagħmel dan għall-paċi u għas-sigurta' imma qegħda tagħmlu għaliex hija aċċettata minn dawn il-pajjiżi kollha - jien għalhekk semmejt il-Council of Europe, il-Commonwealth u pajjiżi oħra tal- Mediterran - u għaliex huwa tajjeb għal Malta li t-tfal tagħna, li qegħdin jikbru, jitgħallmu l-lingwi u mhux biss japplikaw in-knowledge tagħhom tal- lingwi imma talli jagħmlu dan jaqilgħu xi ħaġa wkoll.

It-tfal li jafu l- Għarbi, l-Franċiż, it-Taljan u dawk li qed jitgħallmu l-Ġermaniż din tista' tagħtihom translation services ta' dokumentazzjoni li tant se jkun hawn bżonnha.

Jekk jiġi appoġġat il-fatt li l-arbitraġġ jibqa' jsir minn Malta, mhux biss web site se jkollna bżonn imma se jkollna bżonn ukoll uffiċini, segretarji u documentation centre fejn id-dokumenti jiġu maqlubin minn lingwa għal oħra ħalli l-lingwi bażiċi kollha jkunu qegħdin jiġu rispettati u d-dokumenti jkunu available kemm on paper, kif ukoll in digitalized form.

Filwaqt li rridu naraw li ż-żgħażagħ tagħna jagħmlu ħafna ħin jistudjaw il-lingwi rridu naraw ukoll li dak l-istudju tal-lingwi jkollu an end purpose u mhux biss a cultural purpose.

Dan se jkun wieħed mill-inizjattivi li jista' joffri opportunita' ta' end purpose għal min qed jitgħallem dawn il-lingwi.

Peress li Malta għandha ambjent kulturali tant Mediterranju u tant miftuħ għal-lingwi oħra tkun ħaġa naturali li tkun aċċettata biex tospita lil dan il-mekkaniżmu ta' arbitraġġ u d- documentation centre tiegħu li qed nipproponi dalgħodu.

Grazzi ħafna, Madam Speaker.

MADAM SPEAKER: Grazzi.

Aktar rimarki?

L-Onor.

Sandro Schembri Adami.

ONOR.

SANDRO SCHEMBRI ADAMI: Madam Speaker, tiġi wisq it-tentazzjoni ta' politiku li, waqt li jkun għaddej bil-mixja tiegħu fil-ħajja pubblika, jieqaf u jaħseb għaliex il-ħajja pubblika titlob li wieħed ikun jaf fejn irid imur, mnejn telaq u fejn jrid jasal.

Allura dan se jistaqsi: Għalfejn qiegħed fil-politika?

X'titlob minni l-politika?

Domanda li nħoss li għandi nagħmel kważi kuljum, issa mhux aktar bħala deputat għan- naħa ta' l-lOppożizzjoni imma bħala deputat għan-naħa tal-Gvern, hija din: Fil-ħajja pubblika, fil-ħajja politika, jien bħala deputat x'għandi nifhem li hi l-politika?

F'termini ġenerali l-politika hija dik l-istruttura, dik ir-regola, dak il-mekkaniżmu ta' kif inti tista' twassal pajjiż lejn suċċess ekonomikament, politikament u soċjalment.

Il-politika tagħti direzzjoni, il-politika hija regola, il-politika hija mezz li jwasslek għall-fini, il- ġdid komuni.

L-umanita' jkollha dak li huwa l-benessere u l-interess ta' wieħed m'huwiex inqas minn dak ta' grupp, bħalma l-interess ta' grupp m'huwiex inqas minn dak ta' wieħed.

Kull bniedem huwa ddotat b'intelliġenza u għandu l-integrita', l-importanza u r-rilevanza tiegħu f'korp politiku, pero' dak huwa ġenerali wisq u allura inti tibda taħseb u tgħid: Jien qiegħed ngħum f'baħar, f'partit, f'parlament fejn waħdi jista' jkolli din il-viżjoni ta' politika?

Imma waħdi ma nista' nagħmel xejn.

Nixtieq nikkontribwixxi u se nagħti s-sehem tiegħi, pero' flimkien hemm ħafna x'nistgħu nagħmlu.

U allura l-politika ssir dak li darba fisser tant tajjeb l-ex-Viċi Prim Ministru, l-Onor.

Guido de Marco, meta qal li jekk inti tidħol għal qassis hemmhekk għandek vokazzjoni; jekk inti sirt nutar jew tabib hemmhekk għandek professjoni; pero' jekk inti dħalt għall-ħajja politika, dik la hi vokazzjoni u lanqas professjoni imma hija missjoni li titlob impenn sħiħ, li titlob totalita' ta' impenn favur poplu li qiegħed hemm barra u li aħna nirrapreżentawh hawn ġew fil-Parlament.

Pero' qiegħed hemm barra jitlob u ħafna drabi jokrob biex aħna nisimgħuh.

Allura d- domanda tiegħi wara tmien xhur f'dan il-Parlament, din id-darba mhux bħala membru ta' l-Oppożizzjoni imma bħala membru tal-Gvern, hija: Jien li lill- poplu mort u għidtu li għalija ċ-ċittadin jiġi l-ewwel, jien li nemmen mhux b'konvenjenza imma b'konvinzjoni li għalija ċ-ċittadin jiġi l-ewwel, bil- ħila tiegħi qiegħed nagħti l-aħjar liċ-ċittadin?

Naħseb li din hija domanda li kull politiku jrid jagħmel u naħseb li l-Partit Laburista, li jemmen fil-kultura tal-parteċipazzjoni tal-poplu, jrid jagħmel din id- domanda.

Madam Speaker, naħseb li l-politika għandha wkoll l-aspett uman fejn inti trid tqis li l-poplu huwa s-sid u inti l-qaddej, fejn inti lill-poplu ma tistax tibqa' tgħidlu: Issa mbagħad naraw, jew għada naraw.

L-iktar ħaġa li tkiddek - din se ngħidha u se nkun awtokritiku għax inħoss li għandna nkunu awtokritiċi - hi li ċċempel f'xi ministeru jew dipartiment u tistaqsi għal xi ħadd u jgħidulek: Le, ma jistax ikellmek għaliex qiegħed mal-ministru.

Allura d-domanda li wieħed hawn jagħmel hija: Kemm-il laqgħa saret fejn dawn l-uffiċjali kienu mal-ministri?

X'kien l-iskop ta' dawn il-laqgħat mal-ministri?

X'ħareġ minnhom?

Hemm bżonn li jkun hemm stqarrijiet ministerjal għax jien ma nistax nifhem.

Il-poplu jrid jinqeda.

Lill-poplu ma nistgħux inħalluh barra t-triq jokrob u jistenna, bħal waħda bl-uġigħ tal-ħlas li titlob il-ħin kollu u aħna ngħidulha: Għada, pitgħada, darb'oħra.

Jien nemmen li hemm id-diffikultajiet, nemmen fl-impenn tal- Prim Ministru u tal-ministri, nemmen u nfaħħar l-attivita' li qegħdin jagħmlu, pero' ma jistax ikun li nibqgħu bis-sistema ta' gvern - gvern qua gvern - fejn in-nies fil-ministeri u fid-dipartimenti ma jaqdux dmirhom kif suppost.

Għax aħna hekk aħna accountable, bħalma huma n-nies li hemm fil- ministeri li jridu jaqdu, iridu jservu u jridu jagħtu, għaliex ħaddieħor dak li jistenna.

Ħaddieħor iħallas it-taxxa pero' jistenna li jkun stmat.

Ma jistax ikun li nibqgħu għaddejjin bis-sistema fejn individwu jmur f'dipartiment tal-gvern - jew forsi f'ministeru - biex ikellem lit-tali ministru u jagħtuh appuntament għal tliet xhur oħra.

Le, il-bieb irid ikun miftuħ bħalma kien miftuħ dejjem qabel l-elezzjoni.

Irridu nitkellmu ċar u ngħidu li aħna qed ngħidu hekk għaliex il-partit tagħna kabbarnih.

Il- partit tagħna għamilnih partit kbir, għamilnih partit sodd, għamilnih partit qawwi u l-partit irriduh ikompli jibqa' l-protagonista li jġib dak li diġa' għamel għal pajjiżna b'sagrifiċċji biex il-poplu jkun il-prima voce li jista' jġib affarijiet fil-pajjiż.

Dan nemmnuh u nixtieq li għallinqas min ikun vestit b'responsabbilta' - mhux qed ngħid għall- ministri, għalkemm jekk ikun hemm bżonn ngħidha wkoll - meta individwu jmur

jitolbu dak li hu dritt tiegħu m'għandux jistenna l-burokrazija, m'għandux jistenna li jsib bibien magħluqin, imma għandu jistenna li xi ħadd jgħidlu: Inti ċittadin, poġġi, tkellem, għandek raġun, m'għandekx raġun, f'din naqbel u f'din ma naqbilx.

Irridu nkunu ċari.

Pero' l-verita' hi li l- politika, iva, għandha d-diffikultajiet u allura wieħed irid japprezzahom.

Jien ngħid li wasal iż-żmien biex nistudjaw, per eżempju, kif il-poplu jista' jingħata vuċi akbar.

Hawn min jgħid li fl-elezzjonijiet tal- kunsilli lokali nvolvejna wisq lill-poplu.

Hawn min jgħid li ma jaqbilx.

Jien nemmen li bħalma l-inizjattiva Laburista tat parteċipazzjoni ta' direttur ħaddiem, bħalma taw il-ġenituri ta' l-istudenti flimkien ma' l- għalliema fil-Parents Teachers Association - din hija ħolqa Laburista oħra, allavolja waqqafha l-Partit Nazzjonalista - hekk ukoll qbilna li l-kunsilli lokali huma ħaġa tajba għaliex jagħtu vuċi lill-poplu u allura lill-poplu qed ninvolvuh, pero' jien naħseb li lill-poplu rridu nisimgħuh iktar.

Hemm mezzi oħra li jeżistu, per eżempju, fi Sweden fejn inti - mhux qed nitkellem fuq ir-referendum imma qed nitkellem fuq l-assemblea konsultattiva - fil-kunsilli jkollok nies li jisimgħu t-talbiet tal-persuni li għandhom bżonn u jekk ikun hemm bżonn il-ministri u l-persuni li jkun hemm fid-dipartiment jagħtuhom risposta dak il-ħin.

Jiġifieri l-problema again hija l-mod ta' kif se jkun hemm liaison u sistema ta' network bejn il- kunsill u d-dipartimenti.

L-aħħar punt li nixtieq insemmi hu li aħna qegħdin hawn biex inservu.

Aħna nemmnu li hemm il-Kostituzzjoni li torbotna t-tnejn flimkien, kostituzzjoni demokratika.

Din hija logħba demokratika.

Il-politika hija bbażata fuq logħba demokratika.

Jien naqbel li ħadd m'għandu jiġi eskluż milli jikkontribwixxi kemm min-naħa tal-Gvern kif ukoll mill-Oppożizzjoni.

Jekk hemm partit li verament jemmen li għandu jkun hemm forom ta' parteċipazzjoni, anke min-naħa ta' l-Oppożizzjoni, huwa proprju l-Partit Laburista tal-lum.

Nistgħu niġu kkritikati li qegħdin nagħmlu abbozz ta' liġi biex inneħħu xi membri ta' l-Oppożizzjoni, pero' aħna qegħdin ngħidu li anke l-Oppożizzjoni għandha vuċi.

Fil-Kostituzzjoni għandna ċerti sections li jgħidu li l-President jappunta fuq parir tal-Prim Ministru wara li jikkonsulta ruħu mal-Kap ta' l-Oppożizzjoni per eżempju, bħal fil- każ tal-Broadcasting Authority u fil-każ tal-Public Service Commission.

Tajjeb!

Pero' llum aħna qegħdin indaħħlu sistema - din iddiskutejniha fil- liġi dwar l-awditur li jien ma kellix ċans nikkontribwixxi fiha minħabba li qegħdin nersqu lejn ir-recess tas-sajf għaliex is-sħana qed tagħmel tagħha - ta' konsultazzjoni mal-ministru tal-finanzi u x-shadow minister tal- finanzi min-naħa ta' l-Oppożizzjoni.

Jiġifieri l-forom ta' konsultazzjoni qegħdin hemm, pero' li rrid nipprova ngħid hu li biex dan li nemmnu fih u li qegħdin nagħmlu jibqa' tajjeb ...

Il-Kostituzzjoni tgħid li fir-realta' ma tistax tikkontesta f'qorti jekk il-Prim Ministru - prim ministru qua prim ministru - kkonsultax lill-Kap ta' l-Oppożizzjoni jew le, jew jekk il-President aġixxiex fuq il-parir tal- Prim Ministru jew le.

Fuq it-tieni waħda forsi hemm raġun għaliex tgħid li l-President għandu kważi a judicial function, għandu l-prerogative of mercy - din issibha f'artiklu 93 tal-Kostituzzjoni - allura kif jista' jikkontesta fil-qorti tiegħu stess jekk hu ħax il-parir li tah il-Prim Ministru?

Pero' fir-rigward ta' jekk il-Prim Ministru - qua l-prim ministru u mhux qed ngħid il-Prim Ministru tal-lum, l-abbli l-Onor.

Alfred Sant - jikkonsultax mal-persuna ta' l-Oppożizzjoni - tista' tkun il-Kap ta' l-Oppożizzjoni, tista' tkun persuna oħra, per eżempju, l-idea li fil-Public Accounts Committee jkun hemm xi ħadd min-naħa ta' l-Oppożizzjoni oriġinat mill-Partit Nazzjonalista u hija xi ħaġa tajba jekk aħna rridu nagħtu vuċi lill-Oppożizzjoni - rridu naraw u nistudjaw kif jistgħu jsiru emendi minħabba l-kwestjoni li m'hemmx enforceability fil-qrati.

Hekk tkun tista ssir bħalma jien del resto kont tkellimt u għidt li forsi jrid isir xi forma ta' studju fuq dak li huwa right to work, allavolja f'Chapter II tal- Kostituzzjoni nsibu artiklu 7 li jgħid:

"The State recognizes the right for citizens to work ...".

Prosit!

Tajjeb!

Id-dritt tax-xogħol huwa sagrosant.

Imma mbagħad aktar 'il quddiem il-Kostituzzjoni tgħidlek:

"... fundamental to the governance of the country ...",

u dan ifisser li ma tistax tinforzah b'qorti.

Jien ma nippretendix li mmorru l-qorti għaliex inkella l-Ministru Mangion ara kemm ikollu aktar problemi bil-qorti!

Imma skużi, l-vuċi taċ-ċittadin, il-leħen taċ-ċittadin fejn qiegħed?

Irridu nisimgħuhom lin-nies u jekk hemm bżonn inċarrtu widnejna beraħ.

Mhux ir-reports li nagħmlu, mhux l- accountability fl-ogħla istituzzjoni tal-Parlament biss huma mportanti, imma huwa mportanti wkoll li kull ħin ikun hemm komunikazzjoni mal-poplu.

Dan hu li nemmen.

Din hija l-viżjoni tiegħi ta' kif nara l-politika.

Jien għadni nibda fil-politika pero' nemmen li jekk tinsa lill-poplu li huwa ċ- ċentru li għalih issir kull politika ejjew narmuha l-politika għaliex allura m'hijiex ir-regola, m'hijiex l-istruttura, m'hijiex dak il-mezz għall-fini, liema fini kemm Oppożizzjoni kif ukoll Gvern iridu jarawh jitwettaq b'imprem għall-aqwa ġid tal-poplu Malti.

Grazzi.

MADAM SPEAKER: Sar il-ħin.

Il-Kamra hija aġġornata għal-lum il- Ġimgħa, 18 ta' Lulju, 1997 fis-6.00 p.m. bl-aġenda kif ikkomunikata mill- Viċi Prim Ministru.

Fin-12.30 p.m. il-Kamra aġġornat mingħajr ma saret il-mistoqsija.

MISTOQSIJIET GĦAL TWEĠIBIET IMWIEĠBA BIL-MIKTUB

ĦABS ĊIVILI - ĦADDIEMA

L-ONOR.

ADRIAN VASSALLO staqsa lill-Prim Ministru: Jista' l-Prim Ministru jagħti breakdown ta' l-ammont ta' persuni li hemm jaħdmu fil- faċilitajiet korrettivi?

X'inhu l-grad tagħhom?

ONOR.

ALFRED SANT: Ninsab infurmat li fil-11 ta' Lulju, 1997, in-numru ta' persuni li kienu jaħdmu fil-Faċilita' Korrettiva ta' Kordin, u l-gradi rispettivi tagħhom kien kif jidher hawn taħt :

Grad Numru ta' Persuni

Agent Direttur (Spettur tal-Pulizija) 1 'Senior Principal' 1 'Administrative Assistant' 1 'Executive Officer' 1 'Clerks' 3 Tabib 1 Assistenti 'Managers' Korrettivi 4 'Supervisors' Korrettivi 4 Ufficjal fi Grad 12 1 Ufficjali Korrettivi Anzjani 9 Ufficjali Korrettivi 165 Ufficjali fi Grad 14 3 'Registered Social Workers' 3 'Matrons' 2 'Chaplain' 1 Surgenti tal-Pulizija 4 Kuntistabbli 23

QRATI - MULTI

L-ONOR.

ADRIAN VASSALLO staqsa lill-Ministru tal-Ġustizzja u Kunsilli Lokali: Jista' l-Ministru jgħid kemm kien hawn persuni sena b'sena f'dawn l-aħħar għaxar snin illi weħlu multa jew xi ħaġa oħra għal diżrispett lejn il-Qorti (contempt of court)?

Kemm kienu l-multi u x'kienu l-affarijiet l-oħra li weħlu?

ONOR.

CHARLES MANGION: Ma tinżammx statistika dwar dak li qiegħed jitlob l-Onor.

Interpellant.

AJRUPLANI MILITARI

L-ONOR.

ADRIAN VASSALLO staqsa lill-Ministru għat-Trasport u Portijiet: Jista' l-Ministru jgħid kemm kien l-ammont u tip ta' ajruplani militari li llandjaw fl-Ajruport ta' Malta sena b'sena għal dawn l-aħħar għaxar snin?

Minn liema pajjiżi kienu?

ONOR.

JOE DEBONO GRECH: L-informazzjoni mitluba tpoġġiet fuq il-Mejda tal-Kamra aktar kmieni f'din is-Seduta.

SAĦĦA - SERVIZZ TA' MEALS ON WHEELS

L-ONOR.

ADRIAN VASSALLO staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jgħid kemm kien hawn persuni li għamlu użu mis-servizz ta' meals on wheels is-sena l-oħra u din is-sena?

F'liema bliet u rħula huwa offrut dan is-servizz u hemmx il-ħsieb li dan is-servizz jiġi estiż?

ONOR.

MICHAEL FARRUGIA: L-ammont ta' persuni li kienu jinqdew bis- servizz ta' Meals on Wheels is-sena li għaddiet kien ta' 785.

Din is-sena sa issa dan tela' għal 841.

Ma jfissirx li dawn il-persuni jieħdu l-ikel kuljum imma dawn jużaw is-servizz fil-ġranet li jkollhom bżonnu.

Is-servizz ta' Meals on Wheels huwa provdut fil-bliet u rħula ta' Malta kollha

ĦABS ĊIVILI - KĊINA ĠDIDA

L-ONOR.

ADRIAN VASSALLO staqsa lill-Prim Ministru: Jista' l-Prim Ministru jgħid kemm swiet lill-Gvern il-kċina l-ġdida tal-Faċilita' Korrettiva ta' Kordin li nfetħet dan l-aħħar?

ONOR.

ALFRED SANT: It-tagħrif mitlub qed jinġabar u tweġiba tingħata f'xi seduta oħra.

TELEMALTA - OVERTIME/ALLOWANCES LILL-ĦADDIEMA

L-ONOR.

AUSTIN GATT staqsa lill-Ministru mingħajr Portafoll fl- Uffiċċju tal-Prim Ministru: Jista' l-Ministru jgħid kemm tħallas overtime u allowances lill-ħaddiema tal-Korporazzjoni Telemalta fl-ewwel sitt xhur ta' l-1996 u kemm tħallsu fl-ewwel sitt xhur ta' din is-sena?

ONOR.

JOE MIZZI: L-informazzjoni mitluba hija kif ġej:

Overtime:

Jannar-Ġunju 1996 : Lm377,260.57 Jannar-Ġunju 1997 : Lm421,984.07 li minnhom Lm136,000 huma ta' sahra li saret qabel Novembru 1996, l-aktar in konnessjoni mal-elezzjoni ġenerali.

Allowances:

Jannar-Ġunju 1996 : Lm284,555.57 Jannar-Ġunju 1997 : Lm361,397.07, li minnhom Lm22,000 kienu dovuti qabel Novembru 1996.

PULIZIJA - SERVIZZ TAL-PULIZIJA

L-ONOR.

AUSTIN GATT staqsa lill-Prim Ministru: Jista' l-Prim Ministru jgħid jekk hijiex il-policy tal-Gvern li jkompli bil-pjan ta' l- amministrazzjoni preċedenti u jneħħi l-ħtieġa li pulizija jattendu fuq kull kolliżjoni li ssir u minflok jibdew jattendu biss fejn ikun hemm inċidenti ta' ċertu entita' biss?

ONOR.

ALFRED SANT: Iva.

Bħalissa għadhom għaddejjin diskussjonijiet ma' l-Association of Insurance Companies dwar din il-proposta.

TARZNA - DĦUL/INFIQ

L-ONOR.

AUSTIN GATT staqsa lill-Prim Ministru: Jista' l-Prim Ministru jgħid kemm kien id-dħul u kemm kien l-infiq tat-Tarzna fl-ewwel sitt xhur ta' din is-sena kif ukoll fl-ewwel sitt xhur tas-sena l-oħra?

ONOR.

ALFRED SANT: Id-Dħul u l-Ħruġ tat-Tarzna fl-ewwel sitt xhur ta' l- 1996 u l-1997, rispettivament kien hekk:

1996 DĦUL ĦRUĠ

LM5,875,137* LM11,220,527 (-LM5,345,390)

1996 DĦUL ĦRUĠ

LM6,090,172** LM9,525,343 (-LM3,435,171)

* incl.

Lm641,764 Added Value Subsidy ** incl.

Lm719,590 Added Value Subsidy

ŻEJTUN - ANZJANI LI JOQOGĦDU F'WIED IZ-ZIJU

L-ONOR.

JOE PSAILA SAVONA staqsa lill-Ministru tal-Ġustizzja u Kunsilli Lokali: Billi, biex nagħti eżempju żgħir, anzjani li joqogħdu f'Wied iz-Ziju, limiti taż-Żejtun li allura għandhom servizz ta' trasport ma' dawn l-inħawi qed ikollhom jirrikorru f'Wied il-Għajn fejn m'hemm ebda servizz biex jinqdew fuq ħteġijiet ta' labour office, pulizija, sigurta' soċjali, eċċ, jista' l-Ministru jindirizza l-problema li qed tinħoloq u li jafu jinħolqu minn tibdil li jsir fil-konfini għal skopijiet ta' kunsilli lokali billi ċerti lokalitajiet li tradizzjonalment jagħmlu ma ċerti bliet u rħula, jibqgħu hekk biex ma jkomplux jinħolqu inkonvenjenzi tat-tip li semmejt?

ONOR.

CHARLES MANGION: Ninforma lill-Onor.

Interpellant li skond l- Artikolu 3 (3) ta' l-Att ta' l-1993 dwar Kunsilli Lokali "tibdil fil- konfini ta' lokalitajiet għandu jsir biss mill-Kummissjoni Elettorali, wara konsultazzjoni mal-Ministru, il-Kunsilli Lokali konċernati u, fejn possibbli, mar-residenti lokali".

Għaldaqstant il-Kummissjoni Elettorali, bħala awtorita' indipendenti u awtonoma għandha ġurisdizzjoni esklussiva fid-deċiżżjonijiet tagħha dwar talbiet fit-tibdiliet tal-konfini.

Naturalment, il-Kummissjoni tieħu wkoll konsiderazzjoni ta' ċerti fatturi bħalma semma' l-Onor.

Interpellant fid-deċiżżjonijiet tagħha.

GĦAWDEX - RAS IL-ĦOBŻ

L-ONOR.

GEORGE PULLICINO staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid x'kien jgħid il-parir legali li ngħata l-ministeru rigward l-fatt li skond dak li kien qal hu fid- diskors tiegħu ta' l-aħħar Budget, il-Gvern nefaq "Lm152,000 oħra biex nirranġaw ix-xogħol li sar" minħabba "survey ħażin" li għamlet l-Awtorita' Marittima għar-rigward ta' l-outfall ta' Ras il-Ħobż, f'Għawdex?

Jista' l- Ministru jpoġġi fuq il-Mejda tal-Kamra kopja ta' dan il-parir jew pariri li ngħata l-Ministeru fuq din il-materja?

ONOR.

CHARLES BUHAGIAR: Tweġiba tingħata f'xi seduta oħra

MAGAZINE BL-ISEM "APEX"

L-ONOR.

GEORGE PULLICINO staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid kemm ġie jiswa globalment il-magazine li ħareġ dan l-aħħar bl-isem "Apex"?

Jista' l- Ministru jagħti breakdown ta' dawn l-ispejjeż?

ONOR.

CHARLES BUHAGIAR: Il-Magazine "Apex" ġie jiswa:

Globalment: Lm1798.75

Il-breakdown ta' dawn l-ispejjeż huwa kif ġej:

Separations: A3 x 4 - Lm16 + A3 x 6 - Lm168

Scans: A5 x 43 - Lm172 A5 x 1 - Lm4

Artwork: Lm220.00 Printing: Lm1218.75 Lm1798.75

TOROQ

L-ONOR.

GEORGE PULLICINO staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid jekk sal-lum ġietx formulata l-"lista prijoritarja" rigward il-private streets li hu tkellem fuqha fid-diskors tiegħu tal-Budget li għadda, liema lista kellha tiġi formulata b'kollaborazzjoni tal-"Ministeru tal-Ġustizzja u Kunsilli Lokali"?

ONOR.

CHARLES BUHAGIAR: Il-Kunsilli Lokali ġew mitluba jagħtu nformazzjoni dwar ix-xogħlijiet meħtieġa fit-toroq tal-lokalitajiet tagħhom.

Ix-xogħol biex jiġu definiti l-prijoritajiet għadu għaddej.

MARSA SHIPBUILDING - JUNCTION

L-ONOR.

GEORGE PULLICINO staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid jekk l-applikazzjoni li rrifera għaliha fid-diskors tiegħu tal-Budget għar-rigward tal-"junction li hemm fejn il-Marsa Shipbuilding u fejn iċ-Ċimiterju ta' l-Addolorata" ġietx approvata mill-Awtorita' ta' l-Ippjanar sal-lum?

Jekk iva, meta hu maħsub li jinbeda x-xogħol relatat ma' dik l-applikazzjoni?

ONOR.

CHARLES BUHAGIAR: Nirriferi l-Onor.

Interpellant għar-risposta mogħtija għal mistoqsija parlamentari Nru 7428 li kienet tittratta fuq l- istess proġett.

Inżid ngħid illi bħala rimedju short term saru disinji u saret talba għand l-Awtorita' ta' l-Ippjanar biex jitwaħħlu t-traffic lights f'dan il-lokal biex dawn jimmaniġjaw it-traffiku sakemm il-proġett tal-fly overs jitwettaq.

SPTAR SAN LUQA - WARD WS1

L-ONOR.

GEORGE PULLICINO staqsa lill-Ministru tas-Saħħa, Kura ta' l- Anzjani u Affarijiet tal-Familja: B'riferenza għat-tweġiba għall- mistoqsija parlamentari numru 7091, jaf il-Ministru li l-ilma kien nieqes minn kmieni fil-għodu?

Jikkonsidra l-Ministru li jara li jkun hemm biżżejjed storage capacity biex jagħmel tajjeb għal meta jsiru interventi fuq is-sistema tad-distribuzzjoni?

ONOR.

MICHAEL FARRUGIA: Kif diġa' għidt fit-tweġiba għall-mistoqsija parlamentari numru 7091 il-linja ta' l-ilma inqatgħet fis-7.00 a.m. Il- linja li nqatgħet qiegħda eżatt wara l-ħruġ tat-tankijiet u ma kienx possibbli nagħtu ilma b'mod ieħor.

Inkonvenjenzi bħal dawn huma diffiċli biex tevita meta tkun qiegħed taħdem fuq linja prinċipali.

P.A.- POSTIJIET SKEDATI

L-ONOR.

GEORGE PULLICINO staqsa lill-Vici Prim Ministru, Ministru għall-Affarijiet Barranin u ta' l-Ambjent.: Jista' l-Viċi Prim Ministru jgħid jekk huwiex il-ħsieb ta' l-Awtorita' ta' l-Ippjanar li tippubblika f'pubblikazzjoni waħda lista tal-postijiet kollha skedati, jew inkella tpoġġihom fuq il-website tagħha sabiex dan it-tagħrif ikun aktar faċli li jsir aċċess għalih?

ONOR.

GEORGE VELLA: L-Awtorita' ta' l-Ippjanar qegħda fi proċess li tippubblika lista tal-postijiet kollha skedati sal-lum f' pubblikazzjoni waħda.

Il-quddiem hemm ukoll il-ħsieb li din l-informazzjoni tkun accessibbli fuq il-website tagħha.

SKEJJEL - EŻAMIJIET

L-ONOR.

JOE CASSAR staqsa lill-Ministru ta' l-Edukazzjoni u Kultura Nazzjonali: Jista' l-Ministru jwieġeb għall-mistoqsija parlamentari numru 7081 li kienet tgħid hekk:

"Issa li ċ-ċertifikati ta' l-eżamijiet tas-City and Guilds (London Institute - December 1996) waslu Malta għand l-Aġent Direttur ta' l- Eżamijiet, jista' l-Ministru jgħid kemm: (a) studenti qagħdu għal dawn l- eżamijiet; u (b) kemm studenti għaddew?

ONOR.

EVARIST BARTOLO: Nirriferi lill-Onor.

Interpellant għat-tweġiba mogħtija għall-Mistoqsija Parlamentari Nru 7081 f'seduta 98.

DIPARTIMENT TAL-BINI U INĠINERIJA - SENIOR QUALITY SURVEYOR

L-ONOR.

JOE CASSAR staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jwieġeb il-mistoqsija Parlamentari numru 7079 li kienet tgħid hekk:

"Issa li tħabbar ir-riżultat għall-"postijiet ta' Senior Quality Surveyor fid-Dipartiment tal-Bini u Inġinerija tat-taqsima tax-xogħlijiet", jista' l-Ministru jgħid: (a) kemm kienu l-applikanti; (b) kemm għaddew applikanti; u (ċ) kemm minn dawk li għaddew se jidħlu fil-kariga msemmija?

ONOR.

CHARLES BUHAGIAR: Nirriferi l-Onor.

Interpellant għat-tweġiba li tajt għall-mistoqsija Parlamentari numru 7079 - (seduta numru 94).

DIPARTIMENT TAL-MUŻEWIJIET - GRAND HARBOUR LOCAL PLAN

L-ONOR.

JOE CASSAR staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid kif u safejn id-Dipartiment tal- Mużewijiet ġie kkonsultat dwar il-Grand Harbour Local Plan?

Jista' l- Ministru jgħid ukoll x'kienu s-suġġerimenti magħmula mill-imsemmi dipartiment u jekk ġewx milqugħa?

ONOR.

EVARIST BARTOLO: Ngħarraf lill-Onor.

Interpellant li l-Awtorita' għall-Ippjanar infurmat, u żammet kuntatt mad-Dipartiment tal-Mużewijiet, dwar it-tfassil tal-Grand Harbour Local Plan.

Id-Dipartiment ikkunsidra bir-reqqa d-Draft General Policies mibgħuta mill- Awtorita' għall-Ippjanar (li ġew ippublikati riċentement) u ma kellu ebda kritika negattiva x'jagħmel fuq dan id-dokument.

MOSTA - MISRAĦ GĦONOQ - ŻVILUPP

L-ONOR.

JOE FARRUGIA staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jikkonferma jekk area ta' Misraħ Għonoq f'n/s in Pont Rd, il-Mosta, il-Gvern għandux intenzjoni li jagħmel xi żvilupp?

Jekk le, jista' l-Ministru jgħid jekk il-bidwi part-time li kellu r-raba' mqabbla għandu għal aktar minn 20 sena hux se jerġa' jingħata permess biex jaħdem din l-art?

Jista' l-Ministru jgħid jekk id-Dipartiment ta' l-Artijiet hux se jerġa' jikkonsidra li jibda jitħallas tal-qbiela wara li l-bidwi konċernat ġie miżmunm milli jkompli jagħmel dan fl-1995?

ONOR.

CHARLES BUHAGIAR: Tweġiba tingħata f'xi seduta oħra

GĦAWDEX - XAGĦRA - ART

L-ONOR.

JOE CASSAR staqsa lill-Ministru tax-Xogħlijiet Pubbliċi u Kostruzzjoni: B'riferenza għall-mistoqsija Parlamentari numru 7234 dwar esproprjazzjoni ta' art fix-Xagħra, Għawdex, jista' l-Ministru jgħid x'inhi s-substation li semma fis-seduta ta' l-14 ta' Lulju, u ta' liema daqs se tkun?

ONOR.

CHARLES BUHAGIAR: Nitlob lill-Onor.

Interpellant jagħmel din il- mistoqsija lill-Ministru konċernat.

LOTTU PUBBLIKU - FLUS MIĠBURA

L-ONOR.

JOE CASSAR staqsa lill-Ministru tal-Finanzi u Kummerċ: B'riferenza għall-mistoqsija Parlamentari numru 7236 dwar flus li għaddew lill-Gvern mid-Dipartiment tal-Lottu bejn Jannar u Mejju 1997 u t-tweġiba mogħtija fis-seduta ta' l-14 ta' Lulju, jista' l-Ministru jgħid jekk tinżammx statistika dwar in-numru ta' nies li jieħdu sehem u jekk iva, jista' jagħti ċ-ċifri relattivi?

ONOR.

LEO BRINCAT: Id-Dipartiment ma jżommx statistika dwar in-numru ta' nies li jieħdu sehem fil-logħob tal-Lottu u Lotteriji organizzati mid- Dipartiment tal-Lottu Pubbliku, għaliex in-numru ta' biljetti mibjugħa ma jirriflettix in-numru ta' nies li jkunu ħadu sehem fil-lottu u lotteriji kkonċernati.

ETC - KORS TAL-ĠARDINARA

L-ONOR.

JOE CASSAR staqsa lill-Ministru tal-Ħarsien Soċjali: B'riferenza għall-mistoqsija Parlamentari numru 7182 dwar kors ta' ġardinara mogħti mill-ETC, jista' l-Ministru jgħid kemm minn dawk li ma attendewx, ma attendewx għax sabu xogħol (tweġiba 14/7/97)?

ONOR.

EDWIN GRECH: Skond ir-records tal-Korporazzjoni tax-Xogħol u Taħriġ, mill-lista ta' persuni li m'attendewx għal-kors ta' ġardinara kien hemm wieħed biss li kien beda jaħdem.

SKEJJEL - ŻURRIEQ

L-ONOR.

NINU ZAMMIT staqsa lill-Ministru ta' l-Edukazzjoni u Kultura Nazzjonali: Jista' l-Ministru jwieġeb il-mistoqsija Parlamentari numru 7342 u ċioe' dwar għażla ta' site fejn għandha tinbena area secondary school għas-subien li jgħixu fl-irħula ta' madwar iż-Żurrieq?

ONOR.

EVARIST BARTOLO: Tweġiba tingħata f'xi seduta oħra

RAĦĦALA - ŻIDIET FIL-PREZZIJIET TAL-ĦALIB

L-ONOR.

NINU ZAMMIT staqsa lill-Ministru tal-Biedja u Sajd: B'riferenza għall-mistoqsija Parlamentari numru 7212 dwar żidiet fil-prezz tal-ħalib, fejn intqal li l-"prezz tal-ħalib nej imħallas mill-MDP lir- raħħala huwa regolat mill-ftehim ... li huwa bbażat fuq formola stabilita'", jista' l-Ministru jispjega kif ukoll ipoġġi fuq il-Mejda tal- Kamra kopja ta' din il-"formola stabilita'"?

..ONOR. NOEL FARRUGIA: Nirreferi l-Onor.Interpellant għar-risposta għall- mistoqsija Parlamentari numru 4914.

RAĦĦALA - PREZZ TA' GĦOĠĠIELA

L-ONOR.

NINU ZAMMIT staqsa lill-Ministru tal-Biedja u Sajd: B'riferenza għall-mistoqsija Parlamentari numru 7214, jista' l-Ministru jgħid ladarba hu wiegħed lir-raħħala prezz garantit ta' Lm80-il qantar għall-baqar u ta' Lm126 kull qantar għall-għoġġiela, jista' l-Ministru jgħid ma' min għamlu l-agreement ir-raħħala, mal-biċċiera (middleman) jew mal-Gvern?

Jista' l-Ministru jgħid ukoll, dejjem skond l-istqarrija pubblika li kien għamel, min huwa marbut li jiggarantixxi l-prezzijiet ta' Lm80 (għall-baqar) u ta' Lm126 (għall-għoġġiela), il-Gvern jew il-biċċiera (middleman)?

ONOR.

NOEL FARRUGIA: Il-ftehim ta' prezz garantit ta' Lm 80 il-qantar għall-baqar u ta' Lm 126 il-qantar għall-għoġġiela kien sar fi żmien il- Gvern Nazzjonalista.

Minkejja dan il-ftehim bosta raħħala jilmentaw li mhux qegħdin jingħataw mingħand il-biċċiera il-prezzijiet niftehma fuq il-karta.

Kien għalhekk li jiena tajt assigurazzjoni lir-raħħala li jekk dawn inizzlu l-baqar tagħhom għall-qatla fil-biċċerija huma stess jingħataw it-Lm 80 il- qantar skond il-ftehim u b'hekk is-suq ta' l-għoġġiela jitjieb u jitla' wkoll ghall- Lm 126 il-qantar mingħand il-biċċier.

Fil-fatt skond il-ftehim oriġinali huma l-biċċiera li għandhom jagħtu l- prezzijiet miftehma lir-raħħala u jekk il-laħam ma' jinbiegħx il-Ġvern joħroġ sussidju lill-biċċiera biex jagħmel tajjeb għad-differenza fil- prezz.

BEJJIEGĦA TAL-LAĦAM

L-ONOR.

NINU ZAMMIT staqsa lill-Ministru tal-Biedja u Sajd: B'riferenza għal dak li ntqal fir-risposta għall-mistoqsija Parlamentari numru 7213 dwar bejjiegħa tal-laħam, jista' l-Ministru jgħid kemm huma l- prezzijiet taċ-ċanga friska li jħallas il-konsumatur, jiġifieri kemm iħallas il-konsumatur għaċ-ċanga friska tal-baqar u għaċ-ċanga friska ta' l- għoġġiela?

ONOR.

NOEL FARRUGIA: L-informazzjoni mitluba mill-Onor. membru tinsab ippublikata fil-Price Order rispettiva.

PTA - PAGI

L-ONOR.

EDWIN VASSALLO staqsa lill-Ministru għat-Trasport u Portijiet: Jista' l-Ministru jgħid - skond informazzjoni li jista' jkollu bħala Ministru - x'differenza hemm bejn "il-pagi" ta' Ġunju 1996 u Ġunju 1997 li tħallsu lis-sidien tal-karozzi tal-linja?

ONOR.

JOE DEBONO GRECH: Is-sidien tal-karozzi tal-linja huma entita' kompletament privata u għalhekk ma nħossx li għandhom jingħataw dettalji fuq il-qliegħ tagħhom.

POSTA LTD

L-ONOR.

FRANCIS ZAMMIT DIMECH staqsa lill-Ministru għat-Trasport u Portijiet: Peress illi meta l-Ministru għamel l-istqarrija tiegħu fuq Posta Ltd huwa għamel kritika rigward il-policy li kien hemm fuq kaxxi ta' l-ittri, jista' l-Ministru jinforma lill-Kamra jekk l-Aġent Postmaster General ħax ħsieb biex ikun hemm policy ġdida fuq dan is-suġġett u jekk fl- affermattiv, x'hemm ġdid fil-policy l-ġdida?

ONOR.

JOE DEBONO GRECH: Fil-Posta Limited bħalissa hemm problemi ferm aktar serji minn dik ta' formulazzjoni ta' policy ġdida rigward il-kaxxi ta' l-ittri.

POSTA LTD - CRITICAL OVERVIEW REPORT

L-ONOR.

FRANCIS ZAMMIT DIMECH staqsa lill-Ministru għat-Trasport u Portijiet: Peress li l-Ministru kien inkariga lil Sandro Cassar biex jagħmel critical overview report fuq Posta Ltd, jista' l-Ministru jinforma lill-Kamra x'inhuma l-kwalifiki u esperjenza għar-rigward ta' materji postali ta' l-istess Sandro Cassar?

ONOR.

JOE DEBONO GRECH: Is-Sur Sandro Cassar, li għandu kwalifiki fl- Accountancy u fil-Business Administration ġie mqabbad biex jagħmel l- istudju tiegħu fuq Posta Limited fuq bażi ta' tmexxija ta' organizzazzjoni bħala intrapriża kummerċjali b'enfasi fuq l-istruttura maniġerjali u s- sitwazzjoni finanzjarja tal-kumpannija.

POSTA LTD - CRITICAL OVERVIEW REPORT

L-ONOR.

FRANCIS ZAMMIT DIMECH staqsa lill-Ministru għat-Trasport u Portijiet: B'riferenza għall-Critical Overview Report fuq Posta Ltd u li sar minn Sandro Cassar u li l-Ministru qiegħed kopja tiegħu fuq il-Mejda tal-Kamra, jista' l-Ministru jinforma l-Kamra għaliex ir-rapport mhux iffirmat minn Sandro Cassar, u jekk sarx xi intervent minn xi ħaddieħor fil- verżjoni finali ta' dan ir-rapport li tidher differenti mill-ewwel draft?

ONOR.

JOE DEBONO GRECH: Ir-rapport oriġinali ippreżentat u ffirmat mis- Sur Sandro Cassar jinsab bħala Red 14 File No. MTP/P/3/96.

Is-Sur Cassar ippreżenta kopji mhux iffirmati ta' l-istess rapport li minnhom ittieħdu l- kopji li ġew ippreżentati fuq il-Mejda tal-Kamra.

Ma saru assolutament l- ebda interventi fil-verżjoni tar-rapport ippreżentat mis-Sur Cassar.

POSTA LTD - POSTMASTER GENERAL

L-ONOR.

FRANCIS ZAMMIT DIMECH staqsa lill-Ministru għat-Trasport u Portijiet: Jista' l-Ministru jinforma lill-Kamra taħt liema kondizzjonijiet (inklużi remunerazzjoni, allowances u benefiċċji oħra) qed jaqdi d-doveri tiegħu l-Aġent Postmaster General?

ONOR.

JOE DEBONO GRECH: L-Aġent Postmaster General, li ħa l-kariga fil- 11 ta' Jannar, 1997, wara li rtira bil-pensjoni l-persuna li kienet qed tokkupa il-kariga, ma ħa xejn aktar minn dak li kien dovut lilu bħala Segretarju Permanenti.

L-istess ġara bejn Lulju u Settembru ta' l-1992 meta l-istess persuna ġiet appuntata Aġent Postmaster General barra l- kariga li kellu ta' Segretarju Permanenti.

SEVIZZI POSTALI - ĦLAS

L-ONOR.

FRANCIS ZAMMIT DIMECH staqsa lill-Ministru għat-Trasport u Portijiet: Jista' l-Ministru jinforma lill-Kamra kemm ilu l-Gvern iħallas għas-servizzi postali u b'liema rati?

ONOR.

JOE DEBONO GRECH: Jiena nformat li l-Gvern ilu jħallas għas- servizzi postali minn l-1994, b'rata ta' 80% tar-rati normali u mhux bir- rata favoluża ta' madwar 40% fuq ir-rati normali li ġiet applikata lill- Euro Mail Ltd.

Dan ma japplikax għal materjal postali reġistrat li l-Gvern ilu s-snin iħallas għalih.

POSTA LTD - POSTAL SERVICES SORTING METHODS"

L-ONOR.

FRANCIS ZAMMIT DIMECH staqsa lill-Ministru għat-Trasport u Portijiet: B'riferenza għar-rakkmandazzjoni ta' l-UPU biex ikunu ċentralizzati il-postal services sorting methods, jista' l-Ministru jinforma lill-Kamra jekk l-eżerċizzju meħtieġ li kien beda jiġi mplimentat mill-Posta Ltd, issa ġiex abbandunat u jekk fin-negattiv, jekk hux qed jieħu ħsieb dan l-eżerċizzju l-Aġent Postmaster General?

ONOR.

JOE DEBONO GRECH: Dak kollu li hu meħtieġ biex isir titjieb fis- servizzi postali f'pajjiżna jsir fil-waqt opportun.

MELLIEĦA - PWALES/ĊUMNIJA - SISTEMA TAD-DRENAĠĠ

L-ONOR.

ĊENSU GALEA staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid meta hu mistenni li jinbeda x- xogħol dwar l-istudju ambjentali marbut max-xogħol meħtieġ li jsir fuq is- sistema tad-drenaġġ bejn il-Pwales u ċ-Ċumnija fil-Mellieħa?

Meta ħarġu t- tenders meħtieġa dwar ix-xogħol f'dawn l-inħawi?

ONOR.

CHARLES BUHAGIAR: L-ewwel fażi tal-proġett għat-Tramuntana ta' Malta huwa ta' konsulenza fejn iridu jiġu fformulati almenu erba' proposti li huma fattibbli biex jitwettqu x-xogħlijiet ta' transmission main, sewage treatment plant u outfall.

Dan il-kuntratt ta' konsulenza huwa mistenni li jingħata f'Awissu fejn wara perjodu ta' xahrejn il-proposti maqbula mad- Dipartiment tad-Drenaġġ ser jiġu sottomessi għal studju ta' Impatt Ambjentali.

It-tender għall-konsulenza ġie ppublikat fl-għoxrin ta' Ġunju ta' din is- sena waqt li dak ta' l-impatt ambjentali ġie pubblikat fi tmiem is-sena 1995.

Iżda dan it-tender għandu scope of works aktar wiesgħa minn dak li kien previst u għalhekk id-Dipartiment tad-Drenaġġ ġie avżat biex jipprepara amended scope of works biex kull minn offra s-servizz tiegħu fl- 1995 ikun jista' jirrevedi l-offerta tiegħu.

DJAR - PERSUNI B'DIŻABILITA'

L-ONOR.

ĊENSU GALEA staqsa lill-Ministru tad-Djar: B'riferenza għal diversi rapporti fuq il-mezzi tal-media Maltija li l-Ministeru tad- Djar alloka 22 abitazzjoni lil persuni bi bżonnijiet speċjali mill-1/11/96 sal-lum, jista' l-Ministru jagħti nformazzjoni dwar kemm minn dawn il- persuni ħadu abitazzjoni mingħand il-Housing Authority u kemm ħadu post mid- Dipartiment tad-Djar?

Mil-liema lokalita' huma dawk li ħadu post u f'liema lokalita' ngħataw abitazzjoni?

ONOR.

ALFRED PORTELLI: L-informazzjoni tpoġġiet fuq il-Mejda tal- Kamra.aktar kmieni f'din is-seduta.

PITKALIJA - BEJGĦ TA' PRODOTTI AGRIKOLI

L-ONOR.

ĊENSU GALEA staqsa lill-Ministru tal-Biedja u Sajd: Jista' l-Ministru jagħti tagħrif dwar kemm kien l-ammont ta' prodott li nbiegħ mid-Dipartiment tal-Biedja u Sajd mill-Pitkalija?

X'varjetajiet ta' prodott fil-fatt iddaħħlu fil-Pitkalija mill-1 ta' Jannar, 1997 sal-lum mill-istess diPArtiment?

Kemm kien id-dħul tal-Gvern minn dan il-bejgħ?

ONOR.

NOEL FARRUGIA: L-informazzjoni qiegħda tinġabar u risposta tingħata f' seduta oħra.

TADAM

L-ONOR.

ĊENSU GALEA staqsa lill-Ministru tal-Biedja u Sajd: Jista' l-Ministru jgħid liema varjetajiet ta' tadam qed jiġu pproċessati fil-preżent?

Meta ngħad li l-proċessuri riedu jipproċessaw biss tadam ta' "kwalita' tajba", jista' l-Ministru jgħid jekk dan ifissirx li tadam ċatt u varjetajiet oħra mhumiex inklużi?

X'inhi r-raġuni għal dan?

ONOR.

NOEL FARRUGIA: 1.

Il-varjetajiet ta' tadam li qed jiġu pproċessati fil-preżent huma l-istess varjetajiet li kienu jiġu pproċessati fil-PAssat, bid-differenza illi xi għassara qed iqassmu żrieragħ lill-bdiewa (li s- soltu jfornuhom bit-tadam) biex il-frott minn dawn iż-żrieragħ) jinxtara mill-istess għassara għall-iskop ta' produzzjoni.

Naħseb li l-Onor.Interpellant japprezza li biex l-ipproċessuri jkollhom prodott tajjeb għal konsumatur it-tadam jrid jkun ta' kwalita tajba.

Normalment xi tadam ċatt mhuwiex ikkunsidrat bħala tadam ta' kwalita tajba għall-ipproċessar minħabba li l-ammont ta' solidi mkejjel f' biex jkun baxx ħafna.

Għaldaqstant l-għassara jippreferu tadam li mhuwiex ċatt peress li dan jaqdi aktar il-ħtiġijiet tagħhom biex jipproduċu l-istess ammont ta' kunserva.

Skond ftehim milħuq din is-sena bejn il-Ministeru u l-għassara, tadam ċatt ta' kwalita tajba jkun aċċettat għall-għasir.

TAXXI INTERNI - INCOME TAX PAYERS

L-ONOR.

ĊENSU GALEA staqsa lill-Ministru tal-Finanzi u Kummerċ: Jista' l-Ministru jagħti tagħrif dwar in-numru ta' income tax payers li għandna f'Malta u f'Għawdex?

F'liema income group instabu dawn il-persuni?

ONOR.

LEO BRINCAT: L-Informazzjoni mitluba tpoġġiet fuq il-Mejda tal- Kamra. aktar kmieni f'din is-seduta.

BUĠIBBA - PROĠETT

L-ONOR.

JEFFREY PULLICINO ORLANDO staqsa lill-Ministru tax- Xogħlijiet Pubbliċi u Kostruzzjoni: In vista tal-fatt li ntnefaq aktar milli kien previst fil-Buġibba Project, jista' l-Ministru jara li jiġu ffrankati l-flus tar-reklamar estensiv li qed isir fl-iStampa?

ONOR.

CHARLES BUHAGIAR: Mhux minnu li ntnefqu flus aktar milli kien ippjanat fil-proġett ta' Buġibba.

TELEMALTA - TRASFERIMENTI

L-ONOR.

JEFFREY PULLICINO ORLANDO staqsa lill-Ministru mingħajr Portafoll fl-Uffiċċju tal-Prim Ministru: Jista' l-Ministru jgħid kemm saru transfers fit-Telemalta l-ġimgħa li għaddiet?

Għalfejn saru?

Jekk saru minħabba "riorganizzazzjoni", jista' l-Ministru jikkonferma x'benefiċċji kien hemm minn din ir-riorganizzazzjoni?

Il-ħaddiema li tpoġġew minflokhom huma aktar kapaċi jew b'aktar esperjenza f'ċerta pożizzjonijiet?

ONOR.

JOE MIZZI: Fil-ġimgħa bejn is-7 u l-11 ta' Lulju saru numru ta' transfers fil-gradi klerikali u ta' messaġġiera, liema ċaqlieq ma jiffurmax parti mir-riorganizzazzjoni teknika.

Dawn it-transfers saru minħabba l-eżiġenzi tas-servizz u sabiex jiġu utilizzati aħjar ir-riżorsi umani tal-Korporazzjoni Telemalta.

Barra minn hekk, fl-istess ġimgħa, xi ħaddiema tekniċi reġgħu marru lura fuq ix-xogħol oriġinali tagħhom wara li kienu mpenjati fuq xogħol proviżorju ieħor fl-istess branka.

TELEMALTA - HEAD CREDIT CONTROL

L-ONOR.

JEFFREY PULLICINO ORLANDO staqsa lill-Prim Ministru: Jista' l-Prim Ministru jikkonferma li l-Head Credit Control tat-Telemalta ngħata kondizzjonijiet ġodda fosthom performance contract u agreement?

ONOR.

ALFRED SANT: Iva, nikkonferma.

TELEMALTA - IMPJEGAT

L-ONOR.

JEFFREY PULLICINO ORLANDO staqsa lill-Ministru mingħajr Portafoll fl-Uffiċċju tal-Prim Ministru: Jista' l-Ministru jikkonferma li mpjegat mat-Telemalta li ismu qed jintbagħat separatament ingħata permess jiftaħ tuck shop fil-Mosta Exchange filwaqt li baqa' jitħallas paga bħal kwalunkwe impjegat ieħor tal-korporazzjoni?

ONOR.

JOE MIZZI: Ma teżisti l-ebda persuna bl-isem li ntbagħat separatament li jagħmel dak li l-Onor.

Interpellant qed jgħid fil- mistoqsija tiegħu.

TELEMALTA - STAR SERVICES

L-ONOR.

JEFFREY PULLICINO ORLANDO staqsa lill-Ministru mingħajr Portafoll fl-Uffiċċju tal-Prim Ministru: Jista' l-Ministru jikkonferma li 400 klijent tat-Telemalta m'għadhomx jużaw l-iStar Services kif kienu jagħmlu sas-sena li għaddiet?

ONOR.

JOE MIZZI: Jien infurmat li bejn Novembru 1996 u Ġunju 1997, kien hemm 204 abbonat li waqqfu l-użu tal-iStar Service.

Iżda l-Onor.

Interpellant tajjeb ikun jaf li fl-istess perjodu kien hemm 1,224 abbonati ġodda għal dan is-servizz.

TELEMALTA - PERSUNA SECONDED MINN MAL-MALTA SHIPBUILDING

L-ONOR.

JEFFREY PULLICINO ORLANDO staqsa lill-Ministru mingħajr Portafoll fl-Uffiċċju tal-Prim Ministru: Jista' l-Ministru jikkonferma li persuna ġiet seconded mill-Malta Shipbuilding bħala welder burner mal- Korporazzjoni Telemalta?

ONOR.

JOE MIZZI: B'effett mit-2 ta' Ġunju, impjegat mal-Malta Shipbuilding fil-grad ta' welder burner, ġie sekondat mal-Korporazzjoni Telemalta.

Fil-preżent hu qiegħed jagħmel xogħol konness mas-sezzjoni tal- Aluminium.

PENSJONIJIET

L-ONOR.

ANĠLU FARRUGIA staqsa lill-Ministru tal-Ħarsien Soċjali: Jista' l-Ministru jara li l-persuna li d-dettalji tagħha qed nibgħathom separatament terġa' tibda tirċievi l-pensjoni tagħha u mhux il-persuna li għadha tirċeviha għan-nom tagħha, peress li din il-persuna issa m'għadhiex tbati minn mard li jikkostrinġiha tħalli xi prokuratur għan-nom tagħha?

ONOR.

EDWIN GRECH: Ninforma lill-Onor.

Interpellant illi l-persuna li qed jirreferi għaliha fl-interpellanza tiegħu kienet ġiet eżaminata minn Panel Mediku li kien jinkludi Speċjalista fil-Psikjatrija u dik il-persuna kienet iddikjarat li tbati minn sub normalita' mentali severa.

Għalhekk id- Dipartiment kien kostrett li jaħtar amministratur biex jieħu ħsieb l- interessi kollha ta' dik il-persuna.

Fl-interess ta' dik il-persuna, id- Dipartiment se jinvestiga:-

1) Jekk din il-persuna għadhiex tbati minn din il-kundizzjoni, u

2) Jekk hix kapaċi tamministra ħwejjiġha.

F'kull każ il-persuna tkun infurmata bir-riżultat.

DWEJRA - TWAĦĦIL TA' BOZZA

L-ONOR.

ANĠLU FARRUGIA staqsa lill-Ministru tal-Finanzi u Kummerċ: Jista' l-Ministru jgħid fiex waslet l-applikazzjoni għal twaħħil ta' bozza tad-dawl fil-kamra tan-nar, id-Dwejra (File No. 425/15/97) li jidher li diġa' ġiet approvata u li t-twaħħil tagħha huwa urġenti minħabba l- istess sigurta' ta' dawk li qegħdin jagħmlu użu minn din il-kamra tan-nar b'mod leċitu?

ONOR.

LEO BRINCAT: It-talba biex titwaħħal bozza d-Dwejra ħdejn il-kamra tan-nar ġiet milqugħa u ser tkun istallata flimkien ma' xogħlijiet oħra.

SKEJJEL - TAL-GVERN

L-ONOR.

ANĠLU FARRUGIA staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid min għandu jissejjaħ biex jiftaħ l-iskola tal-Gvern meta f'ħinijiet ta' wara l-ħin ta' l-iskola jkun hemm il-ħtieġa, f'dawk il-każijiet fejn m'hemmx watchmen?

ONOR.

EVARIST BARTOLO: Tweġiba tingħata f'xi seduta oħra

UFFIĊĊJU KONĠUNT - XIRI TA' DJAR MILL-INKWILINI

L-ONOR.

ANĠLU FARRUGIA staqsa lill-Ministru tad-Djar: Jista' l- Ministru jgħid għaliex sal-lum il-Joint Office għadu ma bagħatx għal persuna li isimha qed jintbagħat separatament li applika biex jixtri l-fond tiegħu meta jidher li diġa' saru proċeduri meħtieġa?

ONOR.

ALFRED PORTELLI: Nixtieq ninforma lill-Onor.

Membru li l- applikazzjoni għax-xiri tal-fond indikat separatament minnu qiegħda fi stadju għar-reġistrazzjoni tal-proprjeta' msemmija.

Jien infurmat li l-Joint Office dalwaqt jibgħat għall-inkwilin biex isir il- kuntratt.

DEPUTAT LABURISTA - ITTRA DATATA 17/6/97

L-ONOR.

LAWRENCE GONZI staqsa lill-Ministru tad-Djar: Jista' l- Ministru jikkonferma jekk irċeviex l-ittra datata 17 ta' Ġunju, 1997 mibgħuta lilu minn Deputat Laburista u li kopja tagħha ġiet ppubblikata f'gazzetta lokali nhar il-Ħadd 13 ta' Lulju, 1997?

F'każ li t-tweġiba hi fl-affermattiv, jista' l-Ministru jgħid (a) x'kienet it-tweġiba tal- Ministru għal din l-ittra; u (b) x'passi ttieħdu wara li l-Ministru rċeva l- ittra; u (ċ) jekk ingħatax l-appuntament mitlub fl-ittra u meta saret il- laqgħa?

ONOR.

ALFRED PORTELLI: Nieħu l-opportunita' ngħarraf lill-Onor.

Interpellant illi l-ittra lili mibgħuta ma ħarġitx mill-Ministeru tiegħi tant illi l-firma ta' l-ittra li rċevejt jiena u dik ta' l-ittra li dehret fuq il-gazzetta mhumiex iffirmati fl-istess pożizzjoni.

Bgħattlu l- acknowledgement, skond l-proċedura.

Fl-ewwel okkażjoni li rajtu, lid- Deputat għarraftu bil-fomm illi jiena kull każ nikkunsidrah fil-meriti tiegħu u fid-dawl ta' madwar 5,000 applikazzjoni għal post alternattiv li għandu quddiemu d-Dipartiment għall-Akkomodazzjoni Soċjali.

Kull każ ma jiġix deċiż skond min ressqu, iżda skond kemm il-każ partikulari ikun ħaqqu.

PORT IL-KBIR - PJAN LOKALI

L-ONOR.

JEAN PIERRE FARRUGIA staqsa lill-Ministru għat-Trasport u Portijiet: Jista' l-Ministru jirrispondi għall-mistoqsija parlamentari numru 7349 li orinġinarjament kienet saret lill-Ministru għax-Xogħlijiet Pubbliċi u Kostruzzjoni u li issa ġiet riferuta lilu u ċioe' jgħid x'inhu l- ħsieb tal-Gvern rigward il-proposta fil-Pjan Lokali għall-Port il-Kbir, Floriana Policies, GF12, rigward l-introduzzjoni ta' pedestrian footbridge fi Triq Nazzjonali fil-viċinanza ta' Pjazza Robert Sammut, fil-Furjana u dwar il-possibbilta' ta' kompetizzjoni internazzjonali sabiex il-pjanti jkunu ta' l-ogħla kwalita'?

Jekk fl-affermattiv, ifisser li l-Gvern qed ikun kontra l-proposta ta' l-Awtorita' dwar it-Trasport Pubbliku dwar il- Bus Terminus f'Bieb il-Belt, fis-sens li jsir underground traffic system fi Triq Sant'Anna li mbagħad tkun tista' ssir pedestrian only area?

ONOR.

JOE DEBONO GRECH: Rigward l-aħħar parti tad-domanda jiena nformat mill-Awtorita' dwar it-Trasport Pubbliku li safejn hu magħruf ma teżisti l- ebda proposta minn naħa ta' l-awtorita' biex issir xi underground traffic system fi Triq Sant'Anna, l-Floriana.

Rigward l-ewwel parti tad-domanda nissuġġerixxi riferenza lill-Ministeru responsabbli mill-Awtorita' ta' l- Ippjanar.

VALLETTA - TRIQ SANT'URSOLA - FOND NRU.

L-ONOR.

JEAN PIERRE FARRUGIA staqsa lill-Ministru tad-Djar: Il- fond bl-indirizz Nru. 275, St. Ursola Street, Valletta hu rekwiżizzjonat?

ONOR.

ALFRED PORTELLI: Jien infurmat illi l-post huwa rekwiżizzjonat.

MINISTERU TAD-DJAR - TAX REBATES/GRANTS

L-ONOR.

JEAN PIERRE FARRUGIA staqsa lill-Ministru tad-Djar: Jista' l-Ministru jirrispondi parti (i) tal-mistoqsija Parlamentari numru 7360 li oriġinarjament kienet saret lill-Ministru tal-Finanzi u Kummerċ u ċioe jista' jgħid x'inhuma l-kummenti tal-Ministeru rigward il-proposti ta' l-Awtorita' ta' l-Ippjanar, Pjan Lokali għall-Port il-Kbir, Valletta and Floriana Policies dwar tax rebates u/jew grants għal: (i) Housing Improvements Action Area (GV03) (GF03) fil-Belt u fil-Furjana?

ONOR.

ALFRED PORTELLI: Rigward il-Housing Improvement Areas indikati fil- Pjan Lokali tal-Port il-Kbir hemm żewġ tipi ta' interventi li jistgħu isiru mill-Gvern Ċentrali permezz ta' l-Awtorita' tad-Djar.

Dawn jistgħu ikunu interventi diretti permezz ta' proġetti ta' slum clearance jew rijabilitazzjoni jew interventi indiretti permezz ta' miżuri ta' għajnuna lis-sidien biex jirranġaw il-proprjeta' tagħhom.

L-Onor.

Interpellant naturalment qed isaqsi dwar it-tieni tip ta' miżura, jiġifieri dik fiskali u nikkonferma li dal-Ministeru jaqbel li jingħataw inċentivi għal dan il- għan.

Fil-fatt l-Awtorita' tad-Djar għandha skemi ta' dan it-tip fejn tingħata għotja speċifikament għal tranġar ta' bini sub-standard biex isir abitabbli.

Jekk għandhomx jiżdiedu dawn l-għajnuniet u jekk għandhomx jingħataw tax rebates huwa suġġett vast li fuqu għad iridu jsiru diversi diskussjonijiet fuq livell politiku u fuq livell tekniku qabel wieħed jasal għal konklużjoni.

Li hemm bżonn ta' impenn akbar anki mil-lat finanzjarju m'hemm l-ebda dubju.Biss kwalunkwe deċiżjoni li tinvolvi l-finanzi tal- pajjiż trid tittieħed fl-isfond tal-politika sħiħa f'dan il-qasam u wara li wieħed ikun ra x'riżorsi għandu l-pajjiż bħalissa billi s-sitwazzjoni finanzjarja f'dan l-istadju mhix tajba daqs kemm wieħed jixtieq.

MINISTERU TAX-XOGĦLIJIET PUBBLIĊI U KOSTRUZZJONI - TAX REBATES/GRANTS

L-ONOR.

JEAN PIERRE FARRUGIA staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jwieġeb parti (ii) tal- mistoqsija Parlamentari numru 7360 li oriġinarjament saret lill-Ministru tal-Finanzi u Kummerċ u ċioe' jista' jgħid x'inhuma l-kummenti tal- Ministeru rigward il-proposti ta' l-Awtorita' ta' l-Ippjanar, Pjan Lokali għall-Port il-Kbir, Valletta and Floriana Policies dwar tax rebates u/jew grants għal: (ii) Commercial Improvement Action Area fi Triq Sant'Anna, Furjana (GF19)?

ONOR.

CHARLES BUHAGIAR: Din il-mistoqsija mhix skond l-iStanding Orders.

WSC - KAŻ TA' APPLIKANT

L-ONOR.

ANĠLU FARRUGIA staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jara li l-każ li tiegħu qiegħed nibgħat id-dokumenti relattivi separatament jiġi rivedut għaliex l- applikant li huwa ħaddiem normali qatt ma seta' jkun li xi darba kkonsma dan l-ammont u jekk kien hemm xi leakage m'għandhiex tbatih il-persuna konċernata?

ONOR.

CHARLES BUHAGIAR: Tweġiba tingħata f'xi seduta oħra

ĦABS ĊIVILI - TWIN-BAY PROJECT

L-ONOR.

LINO SPITERI staqsa lill-Prim Ministru: Jista' l-Prim Ministru jgħid fiex jikkonsisti t-twin-bay project tal-Ħabs?

ONOR.

ALFRED SANT: Ninsab infurmat li t-twin-bay project fil-Ħabs jikkonsisti fil-bini ta' żewġ ċellel li fihom jitqgħedu priġunieri li jkollhom bżonn superviżjoni medika kontinwa.

ĦABS ĊIVILI - TWIN-BAY PROJECT

L-ONOR.

LINO SPITERI staqsa lill-Ministru tal-Finanzi u Kummerċ: B'riferenza għall-mistoqsija Parlamentari tiegħi numru 7029 li oriġinarjament saret lill-Ministru għax-Xogħlijiet Pubbliċi u Kostruzzjoni u ċioe' jista' l-Ministru jekk jogħġbu jgħid min applika fil-pre- qualification stage tat-twin-bay project tal-Ħabs?

Min intgħażel?

X'kienu l-kriterji wżati fl-għażla?

Min kien imdaħħal fl-għażla?

ONOR.

LEO BRINCAT: A. Fl-eżerċizzju ta' pre-kwalifikazzjoni applikaw sbatax (17)-il kumpanija jew joint ventures.

Ma' din it-tweġiba, aktar kmieni f'din is-seduta, poġġejt fuq il-Mejda tal-Kamra l-iskeda ta' l- applikanti kif ippubblikata fuq in-noticeboard tad-Dipartiment tal- Kuntratti fit-8 ta' April 1997.

B Intgħażlu għaxar applikanti li isimhom tħabbar ukoll fl-istess DiPArtiment bħalma turi l-lista li tpoġġiet ukoll fuq il-Mejda tal-Kamra .

C Il-kriterji ta' l-għażla kienu dawk stipulati fid-dokument ta' l- applikazzjoni.

D Il-Bord ta' l-għażla kien magħmul minn żewġ Diretturi, żewġ Senior Engineers u Senior Principal.

Ma naħsibx li għandi għalfejn nagħti wkoll l- ismijiet ta' dawn l-uffiċjali.

Ir-rakkmandazzjonijiet ġew ikklerjati wkoll mill-Kumitat Ġenerali tal- Kuntratti.

ZABBAR - ANNIVERSARJU TAT-TITLU TA' ĦAŻ-ŻABBAR

L-ONOR.

JOE PSAILA SAVONA staqsa lill-Ministru tat-Turiżmu: Jista' l-Ministru jgħid x'għajnuna hemm il-ħsieb li tiġi mogħtija mill-NTOM lill-Kunsill Lokali ta' Ħaż-Żabbar biex jitfakkar l-Anniversarju ta' meta l- Gran Mastru Hompesch ta t-titlu ta' belt lil Ħaż-Żabbar?

ONOR.

KARMENU VELLA: Hemm il-ħsieb li l-NTOM tipprovdi - bi ħlas nominali - numru ta' uniformijiet u kostumi ta' l-epoka, props, u attrezzi oħra.

SAĦĦA - MEDIĊINA BACLOFEN

L-ONOR.

JOE PSAILA SAVONA staqsa lill-Ministru tas-Saħħa, Kura ta' l-Anzjani u Affarijiet tal-Familja: B'riferenza għall-mistoqsija Parlamentari tiegħi numru 7358 u t-tweġiba għaliha, billi skond il- kwotazzjoni dan il-prodott kellu jasal bejn ġimgħatejn u tmien ġimgħat mill- ordni u fil-fatt wasal wara 'l fuq minn 12-il ġimgħa; u billi mill-10 sa l- 14 ta' Lulju dawn kienu għadhom ma tqassmux, għalkemm kull ma hemm fuq din il-mediċina huwa żewġ pazjenti, jista' l-Ministru jikkonferma li hemm xi kaġun għal dan in-nuqqas ta' effiċjenza f'dan is-settur?

ONOR.

MICHAEL FARRUGIA: Li ġara f'dan il-każ mhuwiex dovut għall- ineffiċjenza.

L-aġent li kellu jġib din il-mediċina qabel is-7 ta' Ġunju ġabhom fl-10 ta' Lulju.

Dawn ġew imqassma fil-15 ta' Lulju u ma jidhirx li hemm aktar problemi.

KUMMISSJONI EWROPEA - SCHOLARSHIPS GĦAL BRUGES U SUSSEX

L-ONOR.

JOE PSAILA SAVONA staqsa lill-Vici Prim Ministru, Ministru għall-Affarijiet Barranin u ta' l-Ambjent.: B'riferenza għall-mistoqsija Parlamentari numru 7271 u t-tweġiba għaliha; billi minkejja li eżaminajt bir-reqqa d-diversi mistoqsijiet oħra li saru fuq dan is-suġġett, imkien ma sibt il-kawża u r-raġunijiet għall-iffriżar ta' dawn il-Fondi, jista' jekk jogħġbu l-Viċi Prim Ministru jindika għal liema tweġibiet qed jaċċenna?

Jista' jekk jogħġbu jagħti risposta għal bqija tal-mistoqsija tiegħi ċioe' a) jekk ġewx iffriżati xi fondi oħra u b) jekk ġiex ikkonfermat li din is- sitwazzjoni mhix se tippersisti?

Jikkonferma l-Viċi Prim Ministru li t- tweġiba li hu ta ma tirrispondiex il-mistoqsija tiegħi, imma tikkonferma li s-sitwazzjoni ta' ffriżar għadha fis-seħħ minkejja li d-diskussjonijiet ma Van Den Broek ilhom ħafna li saru?

ONOR.

GEORGE VELLA: Risposta tingħata f'seduta oħra.

BAQAR/GĦOĠĠIELA - PREZZ

L-ONOR.

NINU ZAMMIT staqsa lill-Ministru tal-Biedja u Sajd: Jista' l-Ministru jwieġeb it-tielet parti tal-mistoqsija Parlamentari numru 7344 dwar il-prezz imħallas fuq ċanga, u ċioe' kemm kien l-ammont rispettiv ta' baqar u ta' għoġġiela li ġew maqtula matul l-1996 li fuqhom ngħata s- sussidju?

ONOR.

NOEL FARRUGIA: Is-sussidju ma jingħatax fuq karkassi ta' bhejjem (għoġġiela u baqar) iżda fuq qatgħat ta' laħam taċ-ċanġa li ma jinbiegħx.

Għalhekk mhux possibli li nagħtiħ l-informazzjoni mitluba.

P.A. - ĦADDIEMA

L-ONOR.

NINU ZAMMIT staqsa lill-Vici Prim Ministru, Ministru għall- Affarijiet Barranin u ta' l-Ambjent.: Jista' l-Viċi Prim Ministru jgħid, fil-preżent kemm hemm ħaddiema (tal-gradi kollha) li huma seconded, on loan jew on contract basis mal-Planning Authority kif ukoll kemm hemm ħaddiema li huma fuq il-kotba tal-Planning Authority li fil-preżent jinsabu seconded jew on loan ma Dipartimenti tal-Gvern, Corporations u Ministeri?

ONOR.

GEORGE VELLA: Jinħtieġ aktar żmien biex tinġabar l-informazzjoni mitluba.

BICAL - ĦLAS LILL-KREDITURI

L-ONOR.

MICHAEL BONNICI staqsa lill-Ministru tal-Finanzi u Kummerċ: B'riferenza għar-risposta mogħtija fil-mistoqsija Parlamentari numru 7323, il-kontrollur tal-BICAL għandu għad-dispożizzjoni l-ammont ta' Lm1.898,925 miljun biex iħallas lill-kredituri?

Jekk hemm każijiet ta' ħlas lura li ma' jinħteġux materji legali, għaliex ma jitħallsux?

ONOR.

LEO BRINCAT: Il-kontrollur tal-BICAL m'għandux għad-dispożizzjoni tiegħu fondi ekwivalenti għall-ammont ta' Lm1,898,925 biex ikun jista' jħallas lill-kredituri.

Barra min hekk, il-każijiet legali li għandu l- BICAL huma ta' natura ġenerika li jikkonċernaw l-assi kollha tal-BICAL u, għaldaqstant, jimpedixxu kull pagament lil xi kreditur qabel ma jiġu solvuti.

BUSKETT - KASTELL TA' VERDALA

L-ONOR.

BERTU PACE staqsa lill-Ministru ta' l-Edukazzjoni u Kultura Nazzjonali: Jista' l-Ministru jispjega għaliex il-Kastell ta' Verdala (Buskett) huwa magħluq għat-turisti u t-tfal ta' l-iskola, meta qabel dan kien miftuh għall-pubbliku?

Meta hemm il-ħsieb li jerġa' jinfetah mill- ġdid għall-pubbliku?

ONOR.

EVARIST BARTOLO: Tweġiba tingħata f'xi seduta oħra

KUNSILLI LOKALI - PROPRJETA'

L-ONOR.

BERTU PACE staqsa lill-Ministru tal-Ġustizzja u Kunsilli Lokali: Jista' l-Ministru jgħid x'inhu n-numru ta' postijiet (proprjeta' bħal garages/uffiċini eċċ) mikrijin mill-kunsili lokali mingħand il-privat?

Jista' l-Ministru jgħid x'inhi l-ispiża totali sena b'sena li ntnefqet għal dan il-għan minn meta twaqqfu l-kunsilli lokali?

ONOR.

CHARLES MANGION: Ninforma lill-Onor.

Interpellant li nagħti tweġiba f'xi seduta oħra peress li l-informazzjoni mitluba trid tinġabar.

MUŻEWIJIET - TURISTI

L-ONOR.

BERTU PACE staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid kemm daħlu turisti fis-snin 1994/95/96 u minn Jannar sa Ġunju 1997 f'dawn il-mużewijiet: 1) fil-mużew tal-Gwerra (St.Elmo); 2) fil-mużew ta' l-Armerija; 3) fil-Palazz tal- President (Valletta - Grand Master's Palace)?

ONOR.

MISTOQSIJIET GĦAL TWEĠIBIET BIL-MIKTUB

MINISTERU TAL-ĦARSIEN SOĊJALI - KONSULENTI

L-ONOR.

AUSTIN GATT staqsa lill-Ministru tal-Ħarsien Soċjali: Jista' l-Ministru jgħid kemm fil-31 ta' Ottubru, 1996 kien hemm konsulenti (inkluż periti, tobba, avukati, eċċ) ma' kull dipartiment, kummissjoni, enti statutorja, korporazzjoni jew kumpannija li l-Gvern, direttament jew indirettament, għandu sehem fiha u li taqa' fid-dikasteru tiegħu u jindika għal kull wieħed il-ħlas u benefiċċji oħra li kien jirċievi u jekk dawn għadhomx jagħtu s-servizz tagħhom?

Jista' l-Ministru jagħti l-istess dettalji għal konsulenti maħtura mill-1 ta' Novembru, 1996 sa l-aħħar ta' Frar, 1997?

ONOR.

EDWIN GRECH: Ninforma lill-Onor.

Interpellant li l-informazzjoni mitluba hija kif tidher hawn taħt:-

Dipartiment tas-Sigurta' Soċjali - Xejn

Dipartiment tal-Finanzi u Amministrazzjoni - Xejn

Dipartiment tax-Xjuħ u Nies bi Bżonnijiet Speċjali - Xejn

Dipartiment tax-Xogħol - Kien hemm konsulent wieħed impjegat fil-31 t'Ottubru, 1996.

Dan huwa s-Sur Peter Darmanin, Konsulent dwar l- Emigrazzjoni li kien jitħallas Lm250 fix-xahar (Lm3,000 fis-sena) bħala salarju.

Il-kuntratt tas-Sur Darmanin għalaq fil-31 ta' Diċembru, 1996 u ma ġiex imġedded.

Koperattivi - Xejn

E.T.C - 31 ta' Ottubru 1996:

Konsulent Legali Wiehed Lm80 fix-xahar

Health Maintenance Organisation Lm6 kull impjegat fis-sena

Zewg Tobba Privati Lm 5 kull vista (visti ta' persuni b'dizabilita' u nies qehda)

E.T.C - 1 ta' Novembru 1996 sa l-ahhar ta' Frar 1997:

(Bħala individwi dawn baqghu l-istess bħal 31 t'Ottubru 1996)

Konsulent Legali Wiehed Lm80 fix-xahar Health Maintenance Organisation Lm6 kull impjegat fis-sena Zewg Tobba Privati Lm5 kull vista * (visti ta' persuni b'dizabilita' u nies qeghda)

* Mill-1 ta' Frar 1997 il-ħlas ġie mniżżel għal Lm3.50 kull vista.

Kummissjoni Nazzjonali Persuni b'Diżabilita' - Is-Sur Galea Curmi, b'salarju ta' Lm6,192 fis-sena.

Benefiċċji huma:- Karozza u Telefon.

Mill-1 ta' Novembru, 1996 sal-aħħar ta' Frar 1997 dawn baqgħu l-istess.

Is- Sur Galea Curmi ffirmawlu l-kuntratt bħala Consultant for Services to be rendered to the Minister for Social Development in the field of Social Work, liema xogħol jiġi determinat mill-Ministeru.

Il-kuntratt ġie ffirmat nhar it-22 ta' Ottubru 1996 jiġifieri erbgħat ijiem qabel l-elezzjoni.

Sedqa - Fil-31 ta' Ottubru, 1997, Sedqa kellha 3 konsulenti jaħdmu magħha.

Il-ħlas ta' kull wieħed minnhom hu kif ġej:-

a) Lm15.00 kull siegħa b) Lm134.18 kull xahar c) Lm200.00 kull xahar

Dawn it-tlett konsulenti għadhom jagħtu s-servizzi tagħhom.

Mill-1 ta' Novembru, 1996 sal-aħħar ta' Frar 1997, ma ġewx maħturin konsulenti ġodda.

IMPJIEGI

L-ONOR.

AUSTIN GATT staqsa lill-Ministru tal-Ħarsien Soċjali: Jista' l-Ministru jgħid kemm ġew impjegati persuni (a) b'kuntratt indefinit, (b) b'kuntratt definit; u (ċ) konsulenti kif ukoll kemm ingħataw transfers mill- 1 ta' Novembru sa l-aħħar ta' Frar 1997 fid-dikasteru li għalih hu responsabbli, inkluż segretarjati Parlamentari, jekk hemm, entitajiet statutorji indipendenti, entitatjiet u kumpanniji li jaqgħu taħt il- kontroll effettiv tal-Gvern jew li fihom il-Gvern għandu mill-anqas nofs l- ishma direttament jew indirettament u mal-kunsilli lokali?

Jista' l- Ministru jagħti l-informazzjoni skond il-Ministeru, dipartiment jew enti konċernata u jindika l-grad li fiha ġew impjegati l-persuni indikati minnu u fil-każ tal-persuni indikati taħt (b) u (ċ) jpoġġi fuq il-Mejda tal-Kamra kopja tal-kuntratt relattiv?

ONOR.

EDWIN GRECH: B'effett mill-1 ta' Novembru 1996 sa l-aħħar ta' Frar 1997, l-informazzjoni mitluba rigward il-Ministeru tal-Ħarsien Soċjali hija kif ġej:

|Isem |B'kun|B'ku|Konsu|Grad|Trans| | |tratt|ntra|lenti| |fers | | |indef|tt | | | | | |init |defi| | | | | | |nit | | | | |Minis|Nil |Nil |Nil |Nil |Nil | |teru | | | | | | |tal-Ħ| | | | | | |arsie| | | | | | |n | | | | | | |Soċja| | | | | | |li | | | | | | |Dipar|Nil |Nil |Nil |Nil |5 * | |timen| | | | | | |t | | | | | | |tas-S| | | | | | |igurt| | | | | | |a' | | | | | | |Soċja| | | | | | |li | | | | | | |Dipar|Nil |Nil |Nil |Nil |1 * | |timen| | | | | | |t | | | | | | |tax-X| | | | | | |ogħol| | | | | | |Korpo|Nil |1 |Nil |Uffi|Nil | |razzj| | | |ċjal| | |oni | | | |Eżek| | |ta' | | | |utti| | |Xogħo| | | |v | | |l u | | | | | | |Taħri| | | | | | |ġ | | | | | | |GĦaqd|Nil |Nil |Nil |Nil |Nil | |a | | | | | | |tal-K| | | | | | |opera| | | | | | |ttivi| | | | | | |Uffiċ|Nil |Nil |Nil |Nil |Nil | |ċju | | | | | | |tad-D| | | | | | |irett| | | | | | |ur | | | | | | |Ġener| | | | | | |ali | | | | | | |Kummi|Nil |Nil |Nil |Nil |Nil | |ssjon| | | | | | |i | | | | | | |Nazzj| | | | | | |onali| | | | | | |Persu| | | | | | |ni | | | | | | |b'Diż| | | | | | |abili| | | | | | |ta' | | | | | | |Aġenz|3 |1 |Nil |Grad|Nil | |ija | | | |ta' | | |Sedqa| | | |Eżek| | | | | | |utti| | | | | | |v | | | | | | |Grad| | | | | | |ta' | | | | | | |Coun| | | | | | |sell| | | | | | |or | | | | | | |Grad| | | | | | |ta' | | | | | | |Comm| | | | | | |unit| | | | | | |y | | | | | | |Work| | | | | | |er | | | | | | |Grad| | | | | | |ta' | | | | | | |Nurs| | | | | | |e | |

* It-transfers li saru fid-Dipartiment tas-Sigurta' Soċjali huma kif indikati hawn taħt:

|Isem |Grad |Dipt./Mi|B'effet| | | |nisteru |t mill-| |Attard |P.O. |P.S.S.E.| | |Vincent | | |1.1.97 | |Degiorgio|Postpe|Min. | | |Rudolph |rson |tal-Ġust|1.1.97 | | | |izzja | | |Busuttil |Clerk |Min. | | |Marthese | |tat-Turi|1.1.97 | | | |żmu | | |Scerri |S.P.O.|Kura | | |Marisa | |tal-Anzj|7.1.97 | | | |ani | | |Sammut |P.O. |Dipt. |28.1.97| |Anthony | |tax-Xogħ| | | | |ol | |

* It-transfer li sar fid-Dipartiment tax-Xogħol kien ta' Uffiċċjal Eżekuttiv li ġie mibgħut b'self mid-Dipartiment tax-Xogħol (GĦawdex) għall- Korporazzjoni ta' Xogħol u Taħriġ.

Kopja tal-kuntratti relattivi.tpoġġiet fuq il-Mejda tal-Kamra aktar kmieni f'din is-seduta

KORPORAZZJONIJIET GOVERNATTIVI

L-ONOR.

AUSTIN GATT staqsa lill-Ministru tal-Ħarsien Soċjali: Jista' l-Ministru jpoġġi fuq il-Mejda tal-Kamra lista sħiħa tal- korporazzjonijiet, kummissjonijiet, kumitati, boards u enti pubbliċi oħra (msejħa kif ikun) u li huma mwaqqfa mill-Gvern jew li b'xi mod il-Gvern għandu sehem fin-nomina tagħhom - inkluż ukoll enti sussidjarji - u għal kull enti jindika: 1) liema Ministeru hu responsabbli għaliha; 2) il- liġi/regolament li jirregola t-twaqqif tagħha, jekk hemm; 3) min huma l- membri tagħha; 4) meta kull membru ġie appuntat u meta jiskadi t-terminu tiegħu; 5) il-ħlas li jirċievi kull membru; 6) allowances u/jew faċilitajiet oħra (bħal karozza, telephone, telecell, driver, etc) li jirċievi kull membru; 7) minn min jiġi nominat kull membru?

ONOR.

EDWIN GRECH: Nitlob lill-Onor.

Interpellant jirreferi għat-tweġiba tal-mistoqsija Parlamentari numru 749 li ġiet mogħtija mill-Prim Ministru f'seduta numru 44.

ETC - NIES LI MA KOMPLEWX JIRREĠISTRAW

L-ONOR.

AUSTIN GATT staqsa lill-Ministru tal-Ħarsien Soċjali: Jista' l-Ministru jgħid: Matul ix-xahar ta' Frar, 1997: kemm persuni ma komplewx jirreġistraw għax-xogħol minn jeddhom u kemm inqatgħu mir-reġistrazzjoni b'deċiżjoni ta' l-ETC u jindika għaliex l-ETC iddeċidiet li taqtagħhom?

ONOR.

EDWIN GRECH: Matul ix-xahar ta' Frar 1997, in-numru ta' nies li ma komplewx jirreġistraw minn jeddhom kien ta' 432.

In-numru ta' nies li nqatgħu mir-reġistrazzjoni b'deċiżjoni ta' l-ETC kien ta' 144.

Ir-raġuni li l-ETC ħadet biex taqta' dawn in-nies hi kif ġej:

M'aċċetawx taħriġ 54 Instabu jaħdmu 73 m'aċċetawx xogħol 4 Ma marrux għall-intervista 13 144

ETC - REĠISTRAZZJONI

L-ONOR.

AUSTIN GATT staqsa lill-Ministru tal-Ħarsien Soċjali: Jista l-Ministru jgħid kemm persuni bdew jirreġistraw għax-xogħol ma' l-ETC wara redundancy fl-impieg preċedenti tagħhom matul ix-xahar ta' Frar, 1997 u jindika wkoll ix-xogħol preċedenti tagħhom?

ONOR.

EDWIN GRECH: In-numru ta' persuni li ġew jirreġistraw għax-xogħol ma' L-ETC wara redundancy fl-impieg tagħhom matul ix-xahar ta' Frar 1997 kien ta' 161.

Ix-xogħol preċedenti tagħhom kien kif ġej:

Group 1 Senior Officials & Managers 10

Group 2 Professionals 1

Group 3 Technicians & Associates Professionals 1

Group 4 Clerks 17

Group 5 Service Workers & Shop & Market Sales Persons 17

Group 6 Skilled Agriculture & Fishery Works Nil

Group 7 Craft & Related Workers 39

Group 8 Plant & Machine Operators and Assemblers 9

Group 9 Elementary Occupations 67

ETC - QTUGĦ MIR-REĠISTRAZZJONI

L-ONOR.

AUSTIN GATT staqsa lill-Ministru tal-Ħarsien Soċjali: Jista' l-Ministru jindika kemm saru appelli quddiem il-Bord Nazzjonali tax-Xogħol minħabba qtugħ mir-reġistrazzjoni għax-xogħol fi Frar 1997 kif ukoll kemm inqatgħu appelli fl-istess perjodu u kemm min dawn kienu konferma tad- deċiżjoni ta' l-ETC u kemm le?

ONOR.

EDWIN GRECH: Fi Frar 1997, l-Awtorita' Nazzjonali tax-Xogħol irċeviet 56 appell minħabba fi qtugħ ta' reġistrazzjoni.

L-ebda wieħed minn dawn l-appelli ma nstema' mill-Awtorita' fi Frar 1997; iżda fl-istess xahar, l-Awtorita' iddeċidiet 48 appell kif ġej:-

Favur l-appellant 12 Kontra l-appellant 14 Abbandunati 16 Irtirati mill-appellant 4 Preskritti 2

ETC - QTUGH MIR-REĠISTRAR

L-ONOR.

AUSTIN GATT staqsa lill-Ministru tal-Ħarsien Soċjali: Jista' l-Ministru jindika kemm persuni nqatgħu mir-reġistrar għax-xogħol fi Frar 1997 u jagħti r-raġuni li wassal għall-qtugħ tagħhom?

ONOR.

EDWIN GRECH: Nitlob lill-Onor.

Interpellant jirreferi għat-tweġiba li tajt għall-mistoqsija Parlamentari numru W343 li kienet magħmula minnu stess.

ETC - JOB PLACEMENTS

L-ONOR.

AUSTIN GATT staqsa lill-Ministru tal-Ħarsien Soċjali: Jista' l-Ministru jgħid kemm saru job placements mill-ETC u kemm persuni bdew jirreġistraw għax-xogħol ma' l-ETC fi Frar 1997, kemm placements kienu mas-settur privat u kemm placements saru mill-Job Centre minn Ħal-Far u minn Għawdex?

ONOR.

EDWIN GRECH: In-numru ta' persuni li bdew jirreġistraw għax-xogħol fi Frar 1997 kien ta' 783.

Il-placements li saru fi Frar 1997 huma kif ġej:

Parastatali 11

Privat Hal-Far 124 Job Centre (Malta) 54 Gozo 8 Job Centre (Gozo) 2

ETC - TALBIET GĦALL-IMPIEGI

L-ONOR.

AUSTIN GATT staqsa lill-Ministru tal-Ħarsien Soċjali: Jista' l-Ministru jgħid kemm saru talbiet għall-impieg matul Frar 1997 minn: (a) is-servizz pubbliku; (b) enti statutorji; (c) enti u kumpanniji li l-Gvern direttament jew indirettament għandu mill-anqas nofs l-ishma tagħhom; (d) is-settur privat?

Jista' wkoll jindika d-dipartimenti, enti jew kumpannija fil-każ ta' (a), (b) u (c) kif ukoll ix-xogħol mitlub f'kull każ?

ONOR.

EDWIN GRECH: It-talbiet għall-impieg li saru matul Frar 1997 minn kumpaniji Parastatali kienu 52 u t-talbiet li saru mis-settur privat kienu 337.

Ix-xogħol mitlub f'kull każ minn kumpaniji Parastatali hu kif ġej:

Malta Freeport Corporation Handyman 1 Malta Freeport Corporation Charwoman 3 Malta Freeport Corporation Clerk 1

Telemalta Corporation Principal Graduates Professional Officer 1

Malta Council for Science and Technology Chief Executive 1

Middle Sea Insurance Senior Motor Claims Executive 1

Nadur Local Council Clerk P/T 1

M.S.U. Operations Support Officer 1

Medigrain Ltd.

Mechanical Fitter 1 NTOM Internal Auditor 1 Tug Malta Stores Officer 1

Malta Stock Exchange Admission & Survellaince Executive 1

Holiday Inn Crowne Plaza Executive Chef 1 Holiday Inn Crowne Plaza Chef de Partie/Tournants 4 Holiday Inn Crowne Plaza Commis Cook 5 Sedqa Psychologists 3 Programm Fejda Programme Manager 1 Programm Fejda Psychologists 3 programm Fejda Social Workers 3 Programm Fejda Counsellors 3 Programm Fejda Youth Workers 3 Programm Fejda Carers 7 Enemalta Corporation Senior Accountant 3 Malta Maritime Authority Secretary 1 NTOM Marketing Manager 1

ETC - RAPPORTI STATISTIĊI

L-ONOR.

AUSTIN GATT staqsa lill-Ministru tal-Ħarsien Soċjali: Jista' l-Ministru jpoġġi fuq il-Mejda tal-Kamra kopji tar-rapporti statistiċi li l-ETC tipprepara skond ma qal il-Ministru fir-risposta għall- mistoqsija Parlamentari numru 2251 relattivi għal Ottubru, Novembru u Diċembru, 1996 u Jannar, Frar u Marzu, 1997?

ONOR.

EDWIN GRECH: Tweġiba għall-mistoqsija Parlamentari numru W452 tpoġġiet fuq il-Mejda tal-Kamra aktar kmieni f'din is-seduta.

DJAR - AKKOMODAZZJONI ALTERNATTIVA

L-ONOR.

SANDRO SCHEMBRI ADAMI staqsa lill-Ministru tad-Djar: Jista' l-Ministrru jgħid x'inhu sewwa sew il-każ ta' l-applikant li d-dettalji tiegħu qed jintbagħtu separatament li huwa separat u għandu bżonn akkomodazzjoni alternattiva?

ONOR.

ALFRED PORTELLI: Jien informat illi mid-dettalji li niżżel l- applikant fl-applikazzjoni tiegħu, dan ma tantx jidher li għandu bżonn akkomodazzjoni.

DJAR - AKKOMODAZZJONI ALTERNATTIVA

L-ONOR.

ADRIAN VASSALLO staqsa lill-Ministru tad-Djar: Jista' l- Ministru jara illi periti tal-Gvern jispezzjonaw il-post fl-Imsida li l- indirizz tiegħu qed jintbagħat separatament għax il-kerrej ilu japplika għal post alternattiv għal ħafna żmien?

ONOR.

ALFRED PORTELLI: Għaddejt il-mistoqsija lid-Direttur għall- Akkomodazzjoni Soċjali biex jieħu l-passi meħtieġa.

DJAR - AKKOMODAZZJONIJIET ALTERNATTIVI

L-ONOR.

AUSTIN GATT staqsa lill-Ministru tad-Djar: Jista' l- Ministru jgħid għax-xahar ta' Ġunju, 1997:- 1) kemm daħlu applikazzjonijiet ġodda għall-akkomodazzjoni alternattiva maqsuma skond kull lokalita'; 2) kemm ġew allokati djar mid-dipartiment; 3) kemm saru rikonoxximent ta' kera; 4) kemm postijiet ġew lura f'idejn id-dipartiment matul ix-xahar; 5) x'kien in-numru ta' postijiet li kellu f'idejh id- dipartiment fl-aħħar ġurnata tax-xahar; u 6) x'kien in-numru ta' applikazzjonijiet pendenti fl-aħħar ġurnata tax-xahar?

ONOR.

ALFRED PORTELLI: L-informazzjoni mitluba tpoġġiet fuq il-Mejda tal-Kamra.aktar kmieni f'din is-seduta.

Matul ix-xahar ta' Ġunju, 1997 ġew allokati 31 postijiet u saru 6 rikonoxximenti ta' kera.

Fl-aħħar tax-xahar, id-dipartiment kellu 27 proprjeta' li tista' tiġi allokata u 23 postijiet ġew lura f'idejn id- dipartiment.

Fl-aħħar ġurnata tax-xahar kien hemm 4899 applikazzjoni pendenti.

DJAR - XIRI TA' DJAR MILL-INKWILINI

L-ONOR.

SANDRO SCHEMBRI ADAMI staqsa lill-Ministru tad-Djar: Jista' l-Ministru jgħid meta l-persuna li d-dettalji tagħha qed jintbagħtu separatament se tkun tista' tixtri l-post tagħha mingħand il-Gvern?

Għaliex dan id-dewmien?

ONOR.

ALFRED PORTELLI: Il-fond okkupat mill-persuna msemmija hu mibni fuq art li qiegħda fil-kors ta' akkwist.

DJAR - APPARTAMENTI TAL-GVERN

L-ONOR.

EDWIN VASSALLO staqsa lill-Ministru tad-Djar: Jista' l- Ministru jgħid jekk il-persuna li d-dettalji tagħha qed jintbagħtu separatament kenitx rreġistrata bħala applikanta għal appartament tal- Gvern?

Jekk hi rreġistrata x'inhuma l-possibbiltajiet li jkollha appartament fil- Mosta u jekk hu possibbli fi Blokk B3 Government Housing Estate, fejn għandha toqgħod it-tifla tagħha?

ONOR.

ALFRED PORTELLI: Jiena nformat illi l-persuna ndikata għandha applikazzjoni mad-dipartiment.

L-appartament li qed titlob, meta jitbattal jiġi allokat wara li jiġu kkonsidrati talbiet simili minn applikanti oħra fil-Mosta.

MOSTA: TRIQ ĠUŻEPPI HYZLER

L-ONOR.

EDWIN VASSALLO staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid b'riferenza għall-mistoqsija Parlamentari numru 769 min hu responsabbli li Triq Ġużeppi Hyzler, Mosta tkun livellata?

ONOR.

CHARLES BUHAGIAR: Nirriferik għar-risposta mogħtija għal mistoqsija Parlamentari numru 702 fejn diġa msemmi li r-responsabilita' għal formazzjoni u l-irranġar tat-triq, sakemm din tiġi asfaltata, hija tas- sidien li bnew djar għal fuq din it-triq.

MSIDA/SWATAR - MAIN TAD-DRENAĠĠ

L-ONOR.

ADRIAN VASSALLO staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid jekk il-flats tal-Gvern li hemm is- Swatar, l-Imsida humiex imqabbdin mal-main tad-drenaġġ?

Jekk le, jista' l- Ministru jgħid meta dan ix-xogħol se jsir?

ONOR.

CHARLES BUHAGIAR: Tweġiba tingħata f'xi seduta oħra.

TA' XBIEX: TRIQ IL-MASKLI - ART

L-ONOR.

ADRIAN VASSALLO staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid jekk l-art li hemm fi Triq il- Maskli kantuniera ma' Triq il-Knisja fil-Housing Estate ta' Ta' Xbiex hijiex mikrija lil xi ħadd u jekk iva meta inkriet u għaliex din għadha ma nbnietx?

ONOR.

CHARLES BUHAGIAR: Jirriżulta li l-art li hemm fi Triq il-Maskli kantuniera ma' Triq il-Knisja fil-Housing Estate ta' Ta' Xbiex kienet oriġinarjament inqasmet f'ħames siti li ġew mogħtija b'ċens temporanju għal ħamsin sena fl-1985 biex jinbnew garaxxijiet.

Tnejn minn dawn is-siti ma ġewx mibnija w id-Dipartiment ta' l-Art qed jieħu passi legali neċessarji kontra ċ-ċenswalisti.